
EMLÉKEZÉSEK JUHÁSZ PÁLRA 

I.

(ifjabb) JUHÁSZ PÁL

APÁM EMLÉKEZETE

Pályám vége felé haladva egyre tagoltabban látom milyen hagyományokat őrzött magában és közvetített az apám. Hogy a nagy dolgokkal kezdjem: apjától a kálvini kötelességvallás hagyományát – az embernek vállalnia kell a ráosztott feladatot. A szabadkőműves, esperes majd képviselő nagyapa közéleti elkötelezettségét. Az erdélyi cserkészmozgalom közösséget szolgáló elhivatottságát. A László Dezső vezette kolozsvári és a Karácsony Sándor vezette debreceni Keresztyén Ifjúsági Egyesület kollektivizmusát és baloldali szemléletű missziós elkötelezettségét s velük együtt a Márciusi Frontét. A háború utáni párizsi kommunista értelmiség világfordító hitét és naivitását. A magát közszolgának tekintő orvosi hivatásrend alázatát és öntudatát. Azt a húszas években megformálódó transzszilvanizmust, amelyben fontos helye volt a kötelezettségvállaláson túl apja iróniájának a szabadkőműves fennköltség és az anyaországi harsánysággal szemben, s amely fokozatosan asszimilálta a jászioszkári eszmét: „legyen Erdély Kelet Svájca”.

Elfojtott transzszilvanizmusából eredt rossz lelkiismeretének egy része. Hiszen amikor – 13 éves késéssel – Románia is bevezette a numerus clausust (ami ellen Magyarország nem tiltakozhatott a Népszövetségnél, hisz ezt a felelőtlenséget is a magyar állam kezdte), neki át kellett szöknie Magyarországra. S aztán a körülmények úgy hozták, hogy itt honosodott. Ám úgy építette föl ideát a jövőjét, hogy közben odaátra is figyelt. Ezért vállalt gyakran közvetítést erdélyi magyar érdekek szolgálatában, ezért szoktatta gyerekeit és munkatársait rendszeres Erdély-járásra, ezért lett alapító tagja a Bethlen Gábor Alapítványnak. 

A kisebbségi lét – ahogy a diktatúrában élés is – az „ahogy lehet” pragmatizmusára nevel. (Ezért mondta Makkai püspök önirónikusan, hogy kisebbségben nem lehet erkölcsösnek lenni.) Az embernek a boldogulás és a szolgálat lehetőségeivel akkor is élnie kell, ha nem az ízlése szerinti környezetben, sőt, némi mimikrit is vállalva tud csak cselekedni. Orvosnak lenni ilyen körülmények közt szerencsés választás. Hiszen az orvoslás a legkülönbözőbb világnézetű és hitű emberek által elismerten olyan humanista értékek jegyében működik, amelyek élesen elválnak a közélet, a politika egyéb értékeitől. A gyógyítás és a gyógyítás szervezése így egy kicsit kibújás a közéleti dilemmákban 

való állásfoglalás elől s ugyanakkor annak az útja is, hogyan lehetünk hasznosak, közösségünk szolgálói olyankor, amikor a politika „felhőrégiói” zavarosak s nem kínálnak ízlésünknek megfelelő közösséget. 

A Sántha-klinika ideális szocializációs közeg volt finnyás fiatalemberek számára. (Akárcsak az ugyancsak Amerikából hazacsábított professzor által vezetett Szentgyörgyi-tanszék vagy a Miskolczy- és a Környei-klinika.) A humanitás és a tudomány kozmopolitizmusát társították a környezet átformálására törekvő patriotizmussal. (Amikor először olvastam Szentgyörgyi esszéket meglepett, hogy Magyarországon magyar, Amerikában amerikai hazafi volt.) Sántha mellet olyan öntudatos, sőt, részben lázadó-szellemű ifjú hölgyek és urak alkották meg rivalizáló s kooperáló közösségüket, akik handabandázó környezetüket elítélve saját életüket is példázattá akarták formálni; s akik versengésében semmi más, csak az orvosi alaposság és a tudományos teljesítmény lehetett a mérce. 

Úgy tűnik apámban gyengébb volt a versenyszellem, mint a többiekben. (Talán, mert lojálisabb volt embertársaival, köztük apjával és főnökével szemben is, mint az huszonévesek körében szokásos. Ő nem volt lázadó.) Talán azért, mert az önmegmutatásnál is fontosabb volt számára, hogy a szövettanban, élettanban, diagnosztikában megtalálja azt a másik világot, amelyben elmerülve elszakadhat a hisztérikus közélettől. (A magas-kultúra egy-egy területén való elmélyedés szerencsésebb kiszakadás a nyűgös környezetből, mint a drogozás.) S az orvosi szerep is ideális: a másik ember gondjaiban való elmerülés mellékessé teszi a saját gondjainkat. Ráadásul Sántha igényelte is, hogy munkatársai minél teljesebben – a szervi működéstől az életvezetési és morális dilemmákig – érzékeljék a pácienseket. Így aztán – Párizsból hazatérve – harmincegyéves korára ő lett az első adjunktus, Sántha rábízta a klinika gondjait. S ezzel kibővült a rárótt feladatkör: a szakmapolitika is feladatává, azaz hivatásává vált. S ez a háromszoros lét, az orvosé, az élettani kutatásokban tájékozott diagnosztáé és a szakmapolitikusé még egy munkamániásnak (egy „workoholic”-nak) is elegendő elfoglaltságot ad.

Első adjunktusként ő szervezte meg Debrecenben az első magyarországi EEG-laboratóriumot. S mivel ezt is alaposan csinálta, s „behívása” után (amikor karpaszományos őrmesterből alezredessé léptették elő, amit jó viccnek tekintett) a Honvéd Központi Kórház idegosztályának megformálójaként ott is ki tudta alakítani az EEG labort. Ott is tudott szakorvos-jelölteket nevelni. Az ötvenes években ő vált az ország legelismertebb neurológus diagnosztájává. (Vagyis bejárta azt az utat, amelyre Sántha irányította.) 1959-ben a rá jellemző hangsúlytalan öniróniával azért váltott át a pszichiátriára, mert „a neurológiát 

lehet tudni.” Neurológusi munkássága így is maradandó lett, ma is használt kézikönyvei miatt, a magyar EEG-társaság neve miatt. Számomra pedig azért, mert én voltam az első magyar, akit elektroenkefalográffal vizsgáltak. (Mások féltek, ezért velem kellett apámnak demonstrálnia a gép veszélytelenségét. Kisgyerekként nem ismertem még a sokkolást, így nem támadtak baljós asszociációim a készüléket látva.)

Számomra az utilitarista erkölcs két lábon járó mintaképévé vált. (Az utilitarizmust Banthem-i és reformkori emelkedettséggel értve.) Nyűgösködés, paranoiás képzelgések és metafizikus ábrándozások helyett az ember azt nézze, miben lehet hasznos. A (Franklin-i tudatossággal) beosztott napirendbe reggel héttől éjfélig belefér, hogy a jó tanuló alaposságával foglalkozzon a betegekkel, a hozzátartozókkal, a tanítványokkal, a szakmai közélettel (tíz évig elsősorban az Ideggyógyászati Szemle szerkesztőjeként, később több egyesület keretében), a szakirodalmi tájékozódással, az előadások megszerkesztésével és a mindig megérlelt mondanivalót hordozó közlemények írásával. 

Életrendjében szilárd helye volt a kötelező és többé-kevésbé ritualizált kikapcsolódásnak is: a vacsora-főzésnek és felszolgálásnak a családot egybefogó étkezés érdekében, a kirándulásoknak, a kártya-partiknak: tarokknak családi körben, ultinak a vizsgálati terepen, ha muszáj, még bridzsnek is, kollegiális körben. Lehetőleg azonban a „kikapcsolódást” is összekötötte hasznos tevékenységgel: a családtagok ügyeinek megbeszélésével, a kirándulásokat például a Sánthával való kapcsolattartással vagy egy-egy páciens meglátogatásával (ilyenkor mi, gyerekek kinn vártunk, cserében beavatódtunk a felnőttek dolgaiba), a kártya-partikat explorálással (lélek vagy terep-feltárással); – bridzs közben azonban nem illik mással is foglalkozni. A sakk azonban más: a sakk-partik keretet adtak szemérmes és mégis intim párbeszédeknek.

Az apám és köztem kialakult tartózkodó-szemérmes viszony nem szüleim válása miatt jött létre, már gyerekkoromban így alakult a kapcsolatunk. Jelzi egy emlékem: kilenc éves lehettem, mikor az apám – tankönyvi apákhoz hasonlóan – megkérdezte, hogy rendben elvégzem-e iskolai feladataimat. Nevetnem kellett, mert hozzá méltatlannak éreztem a kérdést. Részben azért, mert kéretlenül ment be a „magánszférámba”, másrészt mert olyan „most épp kötelességtudó apát játszom” ízű volt a kérdése. Félreértés ne essék: ha épp én voltam vele a konyhában vagy vásárláskor (s igényelte, hogy vele legyünk) kérdezett ő arról, hogy épp mit tanulunk például matematikából s én is kérdeztem olvasmányaim kapcsán sok mindenről. A figyelmes apa szerep is benne volt késztetéseiben (és a problémáit szüleivel megtárgyaló gyerek szerepe az enyémben – legalábbis az 

olyan problémákat, melyeket egy felnőttel lehet értelmesen megtárgyalni). A frázis-ízű számonkérést elhárító nevetésem tudatosította benne azt, ami persze elveivel is összhangban volt, hogy az én dolgom elszámolni saját kötelezettségeimmel.

A hatvanas évektől mindketten foglalkoztunk a falusi viszonyok átalakulásával kapcsolatos kérdésekkel, viszonyok feltérképezésével, életstratégiákkal. Egyéb dolgokról beszélve – autózás, főzés vagy épp sakkozás közben – beszéltünk élményekről, sorsokról, hipotézisekről, ám nem kért meg arra, hogy közre-működjek a vizsgálataiban; – és én nem ajánlottam föl a közreműködésemet. Akkor is, azóta is érdekel az a kérdés, hogy a szakmában mi tartott távol minket egymástól. Az autonómiák kölcsönös tiszteletén túl benne talán az munkált, hogy én – ahogy már kamaszkoromban rezignáltan megállapította – „az anyám fia vagyok”. Ha bekapcsol a saját munkájába ezt a kapcsolatot zavarja meg. Bennem pedig a tapintat munkálhatott: közgazdászként (és személyes ideológiákra figyelő szociológusként) ahhoz szoktam, hogy élesen lássam az emberek önellentmondó (önáltatató, problémaeltoló) képzeteit, így az elemzők, vizsgálat-értékelők félig-gondolt gondolatait is valamiféle ironikus felhangú didaktikus hévvel kezdtem ki. Nem akartam az apám vizsgálataiba fenegyerekként bezavarni. (Pedig talán jót tett volna mindkettőnknek s főképp a vizsgálati anyag értelmezésének.) A tisztelet – nálam is – gyakran vezet elhallgatáshoz.

„Nem fanyalognék, de mostmár késő …”

                                                                                     Juhász Pál

Budapest, 2009. december 14

II. BEVEZETŐ


Közkeletű tévedés szerint mindenki pótolható. A valóság az, hogy minden ember egyszeri és megismételhetetlen azaz pótolhatatlan.

Juhász Pál nemcsak emberként, de ideg-és elmeorvosként is meg-ismételhetetlennek tűnő életművet alkotott. Negyedszázada halt meg 1984 februárjában. „Halálával alig pótolható űr maradt utána.”-írta Veér András 1989-ben.

Emléke nem halványul, hanem egyre jobban felértékelődik mindazokban, akik közelről ismerték emberként, orvosként, tudósként. 

Pethő Bertalan már 1989-ben ezt írta: „Mint Juhász Pál egyik legközelebbi munkatársa szívemből kívánom, hogy megörökített alakja nemzedékekre szóló példa legyen az utókor számára.”

E könyv azért is készült el, mert sokan szerették, szerettük őt. A jövőt építi, aki a múltat ápolja. Bízunk abban, hogy a magyar gyógyítás jövőjéért is teszünk valamit azzal, hogy Juhász Pál életének és munkásságának egy részét megörökítjük és közreadjuk e kötettel. 

III.

RÉSZLETEK JUHÁSZ PÁL SZAKMAI ÖNÉLETRAJZÁBÓL

1.  1933–1934: Orvostudományi Egyetem Kolozsvár

 1934–1940: Orvostudományi Egyetem Debrecen 

2. 1935–1939: Debreceni Egyetem Anatómiai és Biológiai Intézetében gyakornok

1939–1950: Debreceni Egyetem Ideg- és Elmeklinika, 1946-tól mint adjunktus és igazgatóhelyettes

3. 1950–1957: Központi Honvédkórház Ideg- és Elmeosztályának vezető főorvosa, a hadsereg főideggyógyásza és az Országos Idegsebészeti Tudományos Intézet igazgatóhelyettese, mint orvosezredes 

4. 1957–1967: Debreceni Ideg-és Elmeklinika igazgatója, egyetemi tanár

5. 1967-től: II. Ideg- és Elmeklinika igazgatója

1975-től: Budapesti Semmelweis Orvostudományi Egyetem Pszichiátriai Klinikájának 
  
    igazgatója

6. 1957–1972: Magyar Ideg- és Elmeorvosok Társaságának vezetőségi tagja
   

          
        Ideggyógyászati Szemle felelős szerkesztője

              A Magyar Elektroencefalográfiai Társaság főtitkára

1972-től: A Magyar Elektroencefalográfiai Társaság alelnöke

7. 1980-tól: Magyar Pszichiátriai Társaság elnöke

8.  Az MTA II. osztálya tanácskozó tagja. (5 évig) 

9.  A Pszichológiai Társaság orvosi pszichológiai szekciójának elnöke. (10 éven át)

10. A Magyar Igazságügyi Orvosok Társasága elmeorvosi szekciójának elnöke. 
(10 éven át)

11. Az orvostudományok kandidátusa 1952

12. Kiváló orvos 1973

13. Egy-egy éves tanulmányút: 1942-ben Bécsben, 1947- ben Párizsban

IV.

JUHÁSZ PÁL MUNKÁSSÁGÁRÓL

Juhász Pál Debrecenben végezte el az Orvostudományi Egyetemet. Orvostanhallgatóként az Anatómiai Intézet demonstrátoraként dolgozott Törő Imre magántanár irányítása alatt.

Behatóan foglalkozott szövettannal és szövettenyészettel. Negyedévesen került az Idegklinika Agyszövettani laboratóriumába; későbbi feleségével, Ballay Judittal együtt.


1939 őszén a klinika vezetését Sántha Kálmán professzor vette át. Sánthát Amerikából hívták haza Debrecenbe. Amerikában Penfield és Cushing környezetében dolgozott. Itthon ő tekinthető a hazai idegsebészet legjelentősebb úttörőjének. Kutatói tehetsége párosult szerteágazó szakmai tudással és hivatástudattal. A klinika vezetőjeként lelkesen dolgozó ”családdá” kovácsolta össze beosztottait. (Juhászt, Tariskát, Győrit, Ballayt, Majerszkyt és másokat)

Sántha professzor személyisége, munkássága jelentősen hatott Juhász Pál szakmai fejlődésére és későbbi munkásságára. A Debreceni Egyetemen Hüttl Tivadar professzor sebészeti klinikáján együtt végeztek idegsebészeti műtéteket és közösen értékelték ki a műtétek eredményeit. Ilyen szoros együttműködés sebészek-idegsebészek-ideggyógyászok között akkor még sehol a világon nem szerveződött meg. Ők pl.:együtt végezték és értékelték ki a pneumo-encefalográfiákat. Ez a vizsgálati módszer alkalmas a koponyán belüli elváltozások lefényképezésére.

Már a debreceni klinikán dolgozó Juhász Pál közismert lett a szakmában arról, hogy hallatlan a munkabírása, szorgalma, jó a szervezőkészsége, kutatói hajlama, és komoly hivatástudattal dolgozik.  Sántha Kálmán Juhász Pált megismervén megszerezte számára a Humboldt ösztöndíjat, aminek révén tanítványa Bécsben dolgozhatott az egyetemi klinikán 1942-ben. A Bécsben végzett munka konkrét eredménye két agyszövettani témájú publikáció, melyek német és magyar szaklapokban is megjelentek. Juhász Pál Bécsből elektrosokk készüléket hozott Debrecenbe és Magyarországon elsőként bevezette az elektrosokk-kezelést. Az elektrosokk-kezelés akkor számos beteg esetében életmentő beavatkozást jelentett, hiszen még nem álltak rendelkezésre a később kifejlesztett hatékony gyógyszerek. 


1947-ben Juhász Pál -Sántha professzor közbenjárására- párizsi ösztöndíjat kapott, ahol a Sorbonne-on dolgozott. Ott ismerkedett meg az 

elektroencefalográfiával (EEG). 1948-ban hazatérve – Magyarországon elsőként 

6
– létrehozta a klinika EEG- laborját Debrecenben. A következő évtizedekben sokat tett azért, hogy a magyarországi kórházakban is elterjedjen az EEG használata és az ezzel kapcsolatos ismeretek fejlődése. 


1950-ben áthelyezték Budapestre a Honvéd Kórházba. Ott először az idegosztály vezetőjeként dolgozott, majd kinevezték a hadsereg főideggyógyászává és az Országos Idegsebészeti Tudományos Intézet igazgatóhelyettesévé is. A Honvéd Kórházban megszervezte az organikus és a funkcionális idegosztályt, az EEG laboratóriumot, az agypatológiai laboratóriumot és a pszichiátriai, valamint az idegsebészeti részleget is, illetve ezek együttműködését.

„Minden részleget önálló vezető munkatárs irányít, így osztálya szervezettsége példamutató a polgári kórházak, klinikák előtt is,”- írja egykori munkatársa dr. Horváth András Juhász Pálra emlékező tanulmányában. Továbbra is őt idézve:-” Juhász Pál fáradtságot nem ismerve vezet, szervez, gyógyít, kutat és tanít Sántha Kálmán messze sugárzó szellemében.”

Mindezen tevékenységei mellett Juhász Pál könyvet is szerkeszt a „Modern katonai ideggyógyászat új irányai”- címmel. Ez a mű az akkori idők szellemének megfelelően a honvédségi titkosság miatt szolgálati használatra készült, és emiatt nem válhatott a magyar ideggyógyászat számára közkinccsé.

Juhász Pál 1957-ben visszakerült Debrecenbe, amikor az Orvostudományi Egyetem Ideg-és Elmegyógyászati Klinika professzorává nevezték ki. Juhász Pál fiától, ifj. Juhász Páltól tudjuk a következőket: 

„1957 elején hadbírósági eljárás folyt Juhász Pál ellen, mert mind a Honvéd Központi Kórház, mind pedig a Néphadsereg Forradalmi Bizottságának tagja volt – s így részese a vezetők lecserélésének. Végül megúszta közlegénnyé lefokozással és elbocsájtással. Ezek után reménytelennek tűnt, hogy az ő pályázatát fogadják el a debreceni egyetem tanszékére. Ám még az a törvény volt érvényben, ami addig Klebelsbergnek, Hóman Bálintnak is és a kommunista vezetésnek is lehetővé tette, hogy a saját kegyeltjüket nevezzék ki; vagyis, hogy a Kar felterjeszti azt a 3 jelöltet, aki a legtöbb szavazatot kapta, s a Miniszter azok közül nevezi ki az új professzort. 1957 nyár elején Debrecenben példa nélküli eset fordult elő: mind a 16 professzor – azt is tudván, hogy ez Sántha akarata – ugyanarra a személyre, Juhász Pálra adta a szavazatát. A Minisztérium nem akarta feszíteni a húrt, s némi habozás után tudomásul vette a választás eredményét.”

1967-ig vezette a klinikát, és közben két ciklusra az egyetem rektorává is választották. Rektorként is nagyon aktívan dolgozott. Az akkor ott tanuló egyetemi hallgatók később is tisztelettel és szeretettel emlékeztek rá, mint 

rektorra. 

Ebben az évtizedben is szerteágazó a tudományos munkássága. 1957-ben az ő kezdeményezésére alakult meg a Magyar Elektroencefalográfiai Társaság, amelynek titkára és később elnöke volt. A debreceni klinikán megszervezett epilepsziás műhely tagjaival – demokratikus és kreatív légkörben – európai színvonalú kutatómunkát végeztek, és bekapcsolódtak a nemzetközi epilepszia kutatásokba. 

Akkori munkatársa, Halász Péter professzor szerint Juhász Pál az epilepszia kutatásban az idegélettan és a klinikum (a beteg megfigyelése által szerezhető tapasztalatok) együttes érvényesülését hangsúlyozta. Személyében, tudásában összekapcsolódott a gyógyító orvos tapasztalata és az agykutató ismeretanyaga és kíváncsisága. 

Halász Péter a Psychiatria Hungarica 1989. 2. számában megjelent emlékezését így zárta: „Juhász Pál szellemi öröksége nemcsak a szorosan vett szakmai hagyaték. Tevékenysége még életében sok vitát és ellenvéleményt hívott elő. Ezt elsősorban szókimondó, meg nem alkuvó, elvi álláspontja mellett mindig kitartó magatartása, humanizmusa és az elvtelen érdek összefonódásokkal szembeni kiállás eredményezte. Azt hiszem, nekünk, akik ismertük őt és szándékait, szerettük és becsültük őt, ez mutat példát.”


Kutató munkájával elősegítette az epilepsziás betegek pontosabb diagnózisát és hatékonyabb gyógykezelését. Még ennél is tovább ment. Szervező munkával, előadásokkal, publikációival küzdött az epilepsziás betegek társadalmi rehabilitációjáért. Véleménye szerint: „Az előre kidolgozott sablonok csak az elindulásnál jelentenek segítséget, és néha több hónapos kísérletezés után alakítható ki az optimális, esetleg a rohammentességet is biztosító terápia.”

Sokat foglalkozott az epilepszia ellenes gyógyszerek vizsgálatával. Megszervezte a gyógyszerek kipróbálásában résztvevő intézetek együttműködését is. Az epilepsziás betegek számára 50 ágyas rehabilitációs intézetet alapított, hozott létre Hencidán. Sajnos már ez az intézet is rég megszűnt. 

 A Magyar EEG Társaság 3 évvel ezelőtt felvette a Juhász Pál nevet. Szép dolog, hogy őrzik emlékét és nevét, de jó lenne, ha egy rehabilitációs intézetet is újra működtetnének.

Juhász Pál debreceni professzorsága idején kezdődött el a – szakmai körökben világhírűvé vált- szociálpszichiátriai munkássága; nevezetesen a csengersimai kutatómunkája. 

A következőkben külön fejezetet szánunk e kutatásra ismertetésére.

Juhász Pált kinevezték 1967-től a Budapesti Semmelweis Orvostudományi Egyetem II. Ideg- és Elmeklinikájának, illetve (1975-től) Pszichiátriai Klinikájának igazgatójává. Egyik kedvenc munkatársa, Veér András, így emlékezik vissza az első hónapokra: „Jövetelét nagy várakozás előzte meg. Mikor …. feltűnt az intézetben, megéreztük, hogy magával hozta a megújulás szellemét. Zökkenőmentesen, szinte azonnal munkához látott, mint aki semmi változást 

nem akar, mégis hetek alatt másként, jobban, többet dolgoztunk; ötletesebbek, magabiztosabbak lettünk. Barátai, tanítványai fenntartás nélkül elfogadták egyéniségét, személyisége vezető tulajdonságait. Szép számú ellenfelei is elismerték morális tisztaságát, elhivatottságát.” 


Juhász Pál Nyírő Gyula professzor klinikáját vette át. Nyírő Gyula emberségének és szakmai szemléletének köszönhetően jó orvosok jó szellemben dolgoztak a klinikán. Mégis szükség volt számos változtatásra. Ezeket az előre mutató változásokat valósította meg Juhász Pál a munkatársaival együtt. 

Így pl.: (a teljesség igénye nélkül) 

1. A klinika bekapcsolódott a fővárosi betegellátásba.

2. Megszervezték a nappali és az éjszakai szanatóriumot.

3. Megindult a pszichológusi munka.

4. A klinika belső átszervezése révén speciális munkacsoportokat és részlegeket alakított ki:

a. Neurózis, endogén pszichózis, epilepszia, gerontopszichiátriai osztályokat különített   el.

b. A diagnosztikus munkát segítő laboratóriumokat hozott létre. (EEG, neurokémiai, neuropatológiai, pszichodiagnosztikai laboratórium)

c. Bevezette a „nyitott ajtó” rendszert, valamint a betegeknek az osztályon való foglalkoztatását is. 

5. Speciális profilú ambulanciákat szervezett meg.

6. Intenzívebb együttműködést alakított ki más klinikákkal (pl. a dr. Petrányi Gyula professzor vezette belgyógyászai klinikával, részleteket lásd Források c. fejezetben) és az egyetemtől független intézményekkel is. (Pl.: a Pomázi Rehabilitációs Intézettel szoros együttműködés jött létre a művészet terápia területén.) Juhász Pál és Petrányi Gyula professzorok már a debreceni egyetemen igen jó szakmai és emberi kapcsolatban voltak egymással. Amikor mindketten Budapestre kerültek, együttműködésük még szorosabbá vált. Munkatársaik, Zseni Annamária és Fazakas László (valamint mások is) igen érdekes vizsgálatot végeztek vesebetegek hipnózis-terápiájával. Ezek a kutatások a pszichoszomatika mélyebb összefüggéseit tárták fel. A két klinika, a két szakma szemléletének közeledése hozzájárult a belgyógyászati betegek öngyógyító tevékenységének fokozásához és a 

rehabilitációjuk eredményesebbé válásához.

7. Nagy jelentőségű változásokat honosított meg az orvostanhallgatók képzésében. 

Természetesen ezeket a változtatásokat csak lépésről lépésre és sok-sok vezetőbeosztású ember ellenállását legyőzve lehetett megvalósítani. Huszár Ilona professzor asszony, aki  munkatársaként közelről látta e küzdelmeket, így emlékezik: „Magam részéről a szívósságát, a kitartását, a kudarc után az újabb megoldások keresésének képességét éreztem olyan sajátosságának, ami tiszteletet ébresztett.” 

Ismét Veér Andrást idézve: „Felnőttként kezelte az embereket, szelíd erőszakossággal vitte véghez elképzeléseit. Biztonságban éreztük magunkat mellette. Megkövetelte az önállóságot, de azzal, hogy biztonságot árasztott magából, lehetővé tette a felszabadult, szorongásmentes alkotómunkát. Egyedi módon közelített közösségi problémákat.

 Nemzetközi kapcsolatokat keresett és a magyar pszichiátriát bekapcsolta a nemzetközi pszichiátriai életbe, felhasználva francia, osztrák és skandináv kapcsolatait. Az 1980-ban megalakuló Pszichiátriai Társaság elnöke lett. Nemzetközi hírneve, diplomáciai készsége alapján a Pszichiátriai Világszövetség bécsi kongresszusán a Világszövetség alelnökévé választották, csaknem egyhangúan. Tekintettel az akkori szakmapolitikai helyzetre, a tisztségviselés elfogadását a hivatalban lévő egészségügyi miniszter megtiltotta. Juhász Pál ennek ellenére- bízva diplomáciai képességében – a csaknem egyhangú választás biztonságával a feladatot elvállalta. Személyében nagy megtiszteltetés érte a Magyar Pszichiátriát, a Világszövetség első szocialista országbeli 

tisztségviselője lett. Hazatérése után rangjához, hírnevéhez méltatlan meghurcolásban részesül. Az akkor már nagy beteg ember halálos ágyán kapta kézhez az Egészségügyi Minisztérium fegyelmi elmarasztalását. Betegágyában is megőrizte szakmai és társadalmi aktivitását. Temetésén a munkatársak, pályatársak búcsúztatták; az Egészségügyi Minisztérium nem képviseltette magát.”

***

25 évvel később most már úgy gondoljuk, hogy azoknak az embereknek, akik Juhász Pál meghurcoltatásában közreműködtek, saját maguknak kell elszámolniuk a lelkiismeretükkel. Ifj. Juhász Pál e kérdésről a következőket írta: 

„Az 1983–84-ben kapott egyetemi és minisztériumi fegyelmi az apám számára legföljebb idegesítő volt, de nem hitte, hogy azt komolyan kell venni.(A hatalmon lévők fontoskodásait ugyanolyan megértően kezelte, mint a páciensekét.) Ami fölháborította, hogy hamis üzenetekkel majdnem sikerült a minisztériumi illetékeseknek megakadályozni, hogy találkozzon a Szovjet 

Pszichiátriai Társaság kifejezetten hozzá érkező elnökével. Pedig az amerikaiak a Bécsi Kongresszuson éppen azért ragaszkodtak hozzá, hogy (egyetlen jelöltként) vállalja el az alelnökiséget, mert abban bíztak, hogy ő újra tudja építeni a két amerikai társaság és a szovjet társaság között nagypolitikai okok miatt megszakadt kapcsolatokat. Végül a találkozó, az illegális találkozók mintájára létrejött. Úgy tudom, hogy a szovjet és amerikai társasági vezetők kapcsolatát is sikerült Athénen keresztül megoldani.”

***

A következőkben közreadjuk dr. Huszár Ilona professzor asszony dr. Juhász Pált búcsúztató beszédét:

„Rendkívül nehéz búcsúzni egy munkatárstól, akivel sok-sok éven keresztül együtt dolgoztunk, együtt aggódtunk és együtt örültünk a sikernek. Még nehezebb a búcsú egy olyan vezetőtől, munkatárstól, tanító mestertől, mint amilyen Juhász Pál professzor volt, akit minden idősebb munkatársa legjobb barátjának, minden fiatal apjának érezhetett. Mindezt úgy, hogy közben nem került soha háttérbe a tisztelet, a becsülés, mely a tapasztalt vezetőt, a széles látókörű tudóst joggal megillette.


Az első, amit minden munkatársa megtanulhatott tőle és követendő példaként elsajátíthatott az a mélységes humánuma és demokratizmusa volt. Számára nem létezett cím és rang szerinti osztályozás, számára csak az ember létezett, akinek érzései, gondolatai, elképzelései vannak. 

Így kerülhetett sor arra, hogy a beosztásban vagy korban a sor végét állót is mindig a legnagyobb figyelemmel meghallgatta és ha okosat, előre vivőt mondott, éppen úgy figyelembe vette döntéseiben, mint a sorban elől állókét. De nemcsak munkatársaival szemben volt ilyen! Számára minden beteg legapróbb panasza is fontos volt és bármilyen nagy is volt az elfoglaltsága, a legnagyobb türelemmel hallgatta meg. Ezt a mélyről jövő odafordulást érezte meg mindenki benne és betegei mélységes ragaszkodását hozzá ez magyarázza. 

Ugyancsak az egész lényét átható humánumból és demokratizmusából fakadt, hogy mentes volt minden szakmai féltékenykedéstől. Nem véletlen, hogy munkatársai és tanítványai közül olyan sokan lettek egyetemi tanárok, főorvosok, szereztek tudományos fokozatot és váltak a neuro-pszichiátria legkülönbözőbb területeinek elismert szakembereivé, vezetőivé. Ehhez szükség volt az ő rendkívül szerény, de mindig előrelátást, bölcsességet tükröző tanácsaira, támogatására, irányítására, biztatására, és nem utolsó sorban arra a követelmény szintre, amit munkatársaival szemben támasztott. 

Rendkívüli nagyságát tükrözi, hogy soha egyetlen pillanatra sem okozott problémát számára, hogy valamely munkatársa, tanítványa egy adott részterület nálánál jobb 

ismerőjévé vált. Büszke volt rá, és előrehaladását még jobban segítette. 

Mindezt azért tehette, mert rendkívül széles látókörrel rendelkezett és probléma érzékenysége olyan kérdések lényegét is meg tudta ragadni, mellyel ő maga viszonylag kevésbé foglalkozott. Az önzetlen és munkatársai útját egyengető vezetési stílusa ez a második és követendő tanulság életútjából, amit a vele dolgozók elsajátíthattak.

Aki élete folyamán kapcsolatba került Juhász Pál professzorral, az megcsodálhatta a gyakran ember feletti feladat vállalását, amit csak a hivatással szembeni elkötelezettsége, a „jobbá tevés” akarása magyarázhatott. Élete folyamán mindig újítani tudott, mindig felismerte, hogy a neuro-pszichiátriának mik a legégetőbb problémái. Ez vezette ahhoz, hogy pályájának második felében az országosan elismert neurológus és neuro-patológus az elektroencefalográfia hazai meghonosítója felismerve a társadalmi igényeket a szociál-pszichiátria felé fordult és neuro-pszichiátriai népbetegségekkel (neurózis, krónikus alkoholizmus) kezdett foglalkozni, kutatva azok elterjedtségét és gyökereit. Elmélyedt elemző munkáját dicséri, hogy e kérdések nemzetközileg elismert kutatójává vált.

Korban a klinika legidősebb tagja volt, de túlzás nélkül mondható, hogy egyéniségét, nyitottságát tekintve a legfiatalabb. Élete utolsó pillanatáig az olyan elképzelések, tervek jellemezték, melyek a továbbhaladást tűzték ki célul és melyek progresszivitására néha csak utólag döbbentünk rá. A legsikeresebb pillanatokban sem megpihenni, mindig előrenézni, mindig keresni a még jobb 

megoldást ez az a harmadik tanulság, amit nekünk munkatársaknak igen jól az agyunkba és a szívünkbe kell vésni.


És most, hogy végleg búcsút mondunk szeretett vezetőnknek, szeretett professzorunknak, úgy gondolom az ő szellemében csak azt ígérhetjük, hogy mi is mindig előre fogunk nézni és mindig a még jobb megoldást fogjuk keresni! Így akarjuk megőrizni emlékét és hagyatékát továbbfejleszteni.”

V.

JUHÁSZ PÁL, A TANÍTÓ, A MESTER

A klinikákon dolgozó orvosok munkája ki kell terjedjen a gyógyításra, a tanításra és a kutatásra is. Juhász Pál pályája kezdetétől haláláig – azaz kb. 40 éven át –  mind a három tevékenységet elkötelezetten, eredményesen és harmonikusan végezte. Azaz azt kutatta, ami szükséges volt a gyógyító munkában és azt tanította, amit jól ismert saját gyógyító és kutató tapasztalatai alapján.

Így vált hitelessé. Bizonyára szerette azt, amit tanított és többnyire szerette azokat az embereket akiket tanított. A vele egy munkahelyen, klinikán dolgozó orvosokat magával ragadta azzal, ahogyan a betegekre figyelt, ahogyan a betegekkel beszélgetett, foglalkozott. Időt, energiát nem spórolva, fáradtságot nem ismerve próbálta minden betegét bátorítani, segíteni, gyógyítani. Juhász Pál szerint a tanítás sikeréhez nem elég „csak” jól tanítani. El kell érni még az egyetemeken is azt, hogy a diákok is akarjanak tanulni. Ehhez nem elég a szigorú vizsgáztatás. Nagyon fontos az is, hogy az egyetemi hallgatók tiszteljék és szeressék tanáraikat. Fontos tényező a hivatástudat alakulása is, ezt is nagymértékben alakítja a tanár-diák viszony minősége. A tanulásban fontosnak tartotta az elméleti és a gyakorlati tanulás összekapcsolását. Kezdő elmegyógyászoknak azt javasolta, hogy a szakvizsgáig (4 éven át) minden este a tankönyvekből olvassák el azt a fejezetet, amilyen beteget napközben a kórházban felvettek kezelésre. Azaz ha nyolc alkalommal vesznek fel 4 év alatt pl.: delirium tremens diagnózissal beteget, akkor nyolc alkalommal olvassák el a megfelelő fejezetet. Saját magáról mondta, hogy ő kb. ötször tanulta meg az idegrendszer anatómiáját. Nem ötször olvasta el, hanem rendesen megtanulta, de egy-két év alatt a tanultakat részben elfelejtette. Ezért újra megtanulta. 

Több év alatt vált maradandóvá, stabillá ez a tudása, amire alapozhatta azután az ideggyógyászati ismereteket.               

Juhász Pál többé-kevésbé tudatosan a nagyenyedi Bethlen Kollégium légkörét, szellemét próbálta kialakítani az általa vezetett klinikákon, a fent részletezettek szerint.

25 éves egyetemi tanársága során becslésem szerint kb. 5 ezer orvostanhallgató képzésében vett részt személyesen és közvetve pedig munkatársai révén. Elmondása szerint minden előadására alaposan készült. Pl.: amikor – mondjuk – 16. alkalommal tartott előadást az epilepsziáról, (aminek sokáig kiemelkedően a legnagyobb tudósa volt Magyarországon) akkor is az előadást megelőző napon és éjszaka átolvasta a témával kapcsolatban megjelent legújabb szakmai közleményeket. Így vált naprakésszé a tudása és érdekessé az előadása. 

A szigorló orvosok vizsgáztatását humánusan végezte. 4-5 fős csoportban ültette le a hallgatókat a szobájában, ahol kávéval kínálta őket, és néhány szakmai kérdésről elbeszélgetett velük. Még a vizsga révén is jobban törekedett a tanításra, mint a számonkérésre. 

A szakorvosi bizottságok elnökeként is nyugodt és jóindulatú vizsgáztatója volt a leendő szakorvosoknak. Igyekezett a legjobb légkört teremteni, hogy senkit ne bénítson le a debilizáló (butító) szorongás. Nehezére esett, de néha egy-egy vizsgázót elbuktatott. Úgy vélte, hogy a szakma színvonalát védenie kell azokkal szemben, akik teljesen felkészületlenek. 

Huszár Ilona professzor asszony írásából idézünk az alábbiakban arról, hogy hogyan javította a pszichiáter-képzés színvonalát a budapesti klinikán:

1. A klinika 1972-ben kezdte meg az addigi egyetemi tanulmányokból kiszorított orvosi pszichológiai oktatást, lényegében önerőből.

2. A gyakorlati oktatásban Juhász bevezette az ún. kiscsoportos oktatást. 6-8 főből álló csoportok, melyek a betegek bemutatása helyett az egyetemi hallgatók közvetlen részvételét igényelték. Így a kapcsolatteremtés problémái is előtérbe kerülhettek. Juhász ennek olyan nagy jelentőséget tulajdonított, hogy több éven keresztül maga is elvállalta egy-egy csoport vezetését, a fiatal oktatók képzése céljából. 

3. A hallgatók körében igen népszerűek voltak a fakultatív oktatási lehetőségek, a speciál kollégiumok és a tudományos diákkörök. 

A fentiek miatt is az egyetemi hallgatók legjobbjai kapcsolódtak be a klinika fakultatív oktatásába, és versenyeztek egymással azért, hogy az egyetem elvégzése után munkalehetőséget kaphassanak a Juhász-klinikán.


A klinika a szakorvosképzésnek is helyt adott. A szakorvos-jelöltek néhány hétig, vagy 1-2 hónapig bejárhattak dolgozni a klinikára. Ott megtanulhatták a szakma olyan részeit, amit a saját munkahelyeiken – a közkórházakban- nem volt lehetőségük. Pl.: az EEG-t, pszichodiagnosztikát, stb.

Mivel a klinika orvosai közül egyre többen szereztek tudományos fokozatot a „házi védések” meghallgatásával a klinikai gyakorlaton résztvevő szakorvos-jelöltek is beszippanthatták a tudományos műhelyek levegőjét. 

Azokban az években a klinikán gyakran szerveztek olyan szakmai konferenciákat, ahol a szakma minden orvosa megjelenhetett, sőt a vitához hozzászólhatott. Nemegyszer neves társadalomtudósok voltak a vendégelőadók, akik tágították az elmegyógyászok gondolkodásának látókörét.

A Pszichiátriai Társaság megalakulásával és a Pszichiátriai Világszövetségi tagsággal még élénkebb és nemzetközibb lett a klinika tanító, képző tevékenysége.

Juhász Pál kezdeményezésére az 1970-es évek végén megszerveződött az Fiatal Pszichiáterek Fóruma. E fórum is hozzájárult a pályakezdő pszichiáterek képzéséhez és önképzéséhez.

A Bálint-csoportok megszervezésével és több mint 15 évig tartó vezetésével Juhász Pál jelentős mértékben hozzájárult a körzeti orvosok (családorvosok) szakmai továbbképzéséhez. 

Számtalan publikációja mellett Juhász Pál alapvető jelentőségű könyvet írt az ideggyógyászatról, az elmegyógyászatról, az orvos-beteg kapcsolatról, az epilepsziáról és a neurózisól. Megemlékezéseket is írt kiváló ideg-és elmegyógyász professzorok (pl.:Miskolczy Dezső) munkásságáról.

A Természet Világa 1970/1. számában megjelent könyvismertetést az alábbiakban ismertetjük:

Juhász Pál: A klinikai neurológia alapjai 

(Medicina Könyvkiadó, Budapest 1969)

„A Medicinától immár megszokott kiállításban újabb remek tankönyvet kaptak a 

Semmelweis Egyetem hallgatói. A szerző 30 gyógyításban eltöltött év tapasztalatát adja át a jövő orvosainak.

A könyv öt fő fejezete a perifériáktól a központ, az alacsonyabbtól a magasabb idegi funkciók felé haladva tárgyalja az egyes betegségeket. Érdekes és újszerű a határozókulcs-elven alapuló tárgyalásmód. A precízen leírt tünet után a diagnosztikai eljárás receptszerű sémája áll, majd ezután következik az ok megjelölése, az összefüggések tárgyalása, a példák bemutatása. A tüneteket a szerző nemegyszer táblázatba foglalja, amelyből „van-nincs” válaszokkal a betegség szinte meghatározható.

Nem is kell hangsúlyozni, hogy a klinikai diagnosztika még ma is tele van szubjektív elemekkel, s ez fokozottan áll az ideggyógyászatra. A szerző ennek megfelelően nagy súlyt fektet a beteg kikérdezése útján nyerhető információk helyes értékelésére. Igyekszik rendet teremteni a „megfoghatatlan” tünetek káoszában, s ennek érdekében típus-kérdés csoportok összeállításával segíti tanítványait.

Külön meg kell emlékeznünk a nyomdai kivitelről: a kéthasábos szedés, a sokféle szembeötlő kiemelés, a három színű ábrák és a fekete-fehér fényképek (összesen 370 db!) együtt nemcsak átlagon felüli tankönyvvé, de szép könyvvé is teszik -„A klinikai neurológia”- című kiadványt.”

A pszichiátria tankönyvön hosszú éveken át megfeszített erővel dolgozott Pethő Bertalannal együtt. Ő ugyanis (ellentétben némelyik professzor társával) nem a 

munkaidőben írta a tankönyvét, hanem több évig éjszakákon át dolgozott rajta. Grandiózus munkájának megjelentetését sokan megpróbálták megakadályozni. Több éves késés után 1983-ban mégis megjelent Juhász Pál-Pethő Bertalan Általános Pszichiátria című műve(Medicina Könyvkiadó 1983).

15 éven át volt felelős szerkesztője az Ideggyógyászati Szemlének.

 Veér András szerint: „Nem egyszer szinte észrevétlenül jelölte ki további szakmai utunkat, mindig jól felmérve képességeinket, nyesegetve hibáinkat. Nem tartotta magát tévedhetetlennek; bizonytalanságait, kétkedéseit velünk is megosztotta. Felnőttként kezelte az embereket…. Kimunkálta a lehetőségeket, élete folyamatos munkában telt el. Nem gyűjtött vagyont, de gazdag teljes életet élt.”

Többször hallottam némelyik pszichiátertől, hogy ő Juhász tanítvány. Azt gondolom, attól, hogy valaki néhány évet, vagy akár évtizedet is a „Juhász klinikán” dolgozott, még nem vált törvényszerűen a tanítványává. Pályám során több olyan pszichiátert megismertem, akik egy ideig Juhász professzor mellet dolgoztak, de alkoholisták, pszichopaták, vagy erkölcstelenül törtető emberek voltak, azaz nem hasonlítottak Juhász Pálra. 

Ahhoz, hogy Juhász Pál jelentős tanítóvá vált, az is kellett, hogy Nagyenyeden a Bethlen Kollégiumban tanuljon, Juhász Albert fiaként. A részleteket a család-történettel kapcsolatos fejezetekben ismerhetjük meg. 

Fontos szerepe volt Sántha Kálmán professzor hatásának is. Azaz több tényező (családi kulturális örökség, kiváló professzorok hatása, saját adottságai stb.) szerencsés ötvöződéseként vált Juhász Pál olyan mesterré, mint nagyon kevesen. 

VI.

JUHÁSZ PÁL NEURÓZIS KUTATÁSÁRÓL

Mint már az előzőekből kiderült, Juhász Pál az ideg-és elmegyógyászat számos területén végzett úttörő munkát. Ezek értékét lehetetlen rangsorolni. Neurózis kutatásának jelentősége hazai és nemzetközi mércével mérve is kiemelkedő jelentőségű. A falusi emberek neurózisának kutatása változást, áttörést jelentett a betegség természetének megítélésében. A Csengersimán végzett kutatások megdöntötték azt a téves nézetet, miszerint a neurózis a városi lakosság betegsége.

Ezen kutatások révén vált a nemzetközi szociálpszichiáterek társadalmának egyik legmegbecsültebb alakjává. 

A kutatómunka lényege az volt, hogy 1961-től több mint 10 éven át munkatársaival együtt felmérte egy kelet-magyarországi falu lakósságának egészségi állapotát. 1961-ben azt találta, hogy a 15 év feletti lakósságban 30%, míg 1971-ben már 42% volt a neurózis gyakorisága. Hasonlóan romló tendenciát mutatott ezekben az években az alkoholizmus, az öngyilkosság előfordulása is. A vizsgálat mérőeszköze a Juhász Pál és munkatársai által összeállított Neurózis Pontozó Skála volt. 

(A pontozó skála az egyén szorongását, hangulatzavarát, lehangoltságát, szervi megbetegedés nélküli munkaképesség csökkenését, a tartós türelmetlenséget, a fejfájást, az alvászavart és a szervi megbetegedés nélküli szívtáji és/vagy gyomorpanaszukat vizsgálja.)

Ezt a mérőskálát francia, spanyol és német nyelvre is lefordították és megbízhatósága miatt széles körben alkalmazták. 

Juhász Pál és munkatársai (Zsadányi Ottó, Török Pál, Russ Sándor, Pertorini Rezső és később mások is) feltérképezték azokat a társadalmi és társaslélektani változásokat, amik a vizsgált településen, Csengersimán is tetten érhetőek voltak, és közük lehetett a lakosság lelki életének romlásához. 

Véleménye szerint:”A szocializmust sem lehet úgy építeni, hogy az egyéni biztonság és komfortérzés ne legyen biztosított. Nem lehet jó a társadalomnak az, ami nem jó az egyénnek.”

Juhász Pál akkor még úgy gondolta, hogy a társadalmi változások okozta betegségek megelőzhetők, felismerhetők és gyógyíthatók. Őt idézzük: „A társadalom fejlődésének irányát nem a pszichiátria határozza meg, de fel kell tárnia a fejlődést kísérő jelenségek patogén (kórokozó) szerepét. Az ebből származó betegségeket meg kell gyógyítania és azok megelőzésének 

kidolgozásában részt kell vállalnia. Az élet minőségét részben azok a feltételek határozzák meg, amelyek valóban nélkülözhetetlenek, de részben azok is, amelyeket a közösségek -a divatot követve- nem egészen megalapozottan táplálnak bele az egyénbe.”

A neurotikus ember betegsége nem választható el azoktól a közösségektől, amelyekben él. Különösen összefügg a betegség kialakulása a közösségek kulturális és erkölcsi változásaival. Ezekből a változásokból a szocialista Magyarország falvaiban sokkal több volt, mint amennyi még megbetegedések nélkül elviselhető lett volna. Az 1950-es évek Rákosi korszaka a parasztság legjobbjainak megbélyegzésével, „kulákká” nyilvánításával, üldözésével és elszegényedésével járt.

Néhány év alatt Magyarországon többé-kevésbé szétverték a falvak közösségeit, üldözték a vallásosságot, megtörték a hagyományos kultúrát. Megváltoztatták az ünnepnapokat, és kihalásra ítélték a népművészeteket. Az ellenállókat, de sokszor a teljesen ártalmatlan embereket is üldözték, börtönbe és internáló táborokba zárták. Kontra-szelektált módon az erkölcstelen és hitvány emberekből lettek a vezetők.

E korszakot mindennél szemléletesebben jellemzi néhány fennmaradt vicc:

(Az alábbi viccek feltehetően még a Rákosi korszak – meglehetősen sikertelen – téeszesítése során születtek.)

Tszcs (Tovább Szolgáló Cseléd)-szervezés

· Adjon Isten, István gazda! – köszönti János gazda a szomszédját. - Hol vót kend tegnap, nem volt a nagymisén!

· Hát kedves szomszéd – felel István gazda – tegnap sokkal fontosabb dolgom volt, ankéton voltam!

· Aztán hát hol?

· Hol? Hát a megyei ÁVH központjában!

· Oszt mi a fészkes fene az az ankét?

· An két pofont kaptam, majd elszállt a fejem, mert nem akartam aláírni a belépési nyilatkozatot a téeszcsébe!

Falugyűlésen

Falugyűlést tart a téeszcsé-szervező, persze erős rendőri biztosítással.

· Kedves gazdatársak! – mondja – Nem veszik el a földet! Maguké marad, mint eddig! Csak közösen fogják megművelni!

Felszólal ekkor a falunyelve, egy szókimondó parasztasszony:

· Köszönjük az előadó úrnak a beszédét, de levágom én a maga vacakját, aztán odaadom a markába! Magáé marad az, csak próbáljon meg vele izélni!

Üzemvezetőből tsz-elnök

Az üzemvezetőt párthatározatra tsz-elnökké választják. Megtekinti a gazdák által beadott gazdasági felszereléseket. Az eketaliga láttán megjegyzi:

· A szemtelen kulák ezt is lopta!

· Hogyhogy? –  kérdi a párttitkár.

· Nem látod – mondja az elnök-, az egyik kereke kisebb, mint a másik.

A tyúk is beledöglött

Az ötvenes évek elején folyik a Hajdúságban is az erőszakos téeszesítés. A pallagi országúton döglött tyúk fekszik. Nyakában tábla, rajta felirat:

„Inkább meghalok,

de a kolhoznak nem tojok!”

Micsurin

· Hallotta István gazda? Micsurin keresztezte a magyar parasztot a szederindával!

· És mi lett az eredmény?

· Azóta földönfutó a magyar paraszt.

Az 1956-os forradalom és szabadságharc leverése, majd a falvak népét is érintő kíméletlen megtorlás tovább nehezítette és szomorította az életet. Átmenetileg talán még viccek sem születtek, mert az emberek inkább a hősi halottaikra, a börtönbe zárt családtagjaikra, a rokonaikra vagy a disszidált szeretteikre emlékeztek és gondoltak. Azaz a magyar lakosság túlnyomó többsége szomorúan, félelemben és reményvesztetten élt. A kommunisták szovjet segítséggel leverték egy nemzet szabadságvágyát és megtörték ellenállását.

Mindezek után 1959 és 1961 között végbement az erőszakos téeszesítés (termelőszövetkezet alakítás). Szükségszerűen szinte járványos méretekben terjedt és pusztított az alkoholizmus, a depresszió, az öngyilkosság, a neurózis.

1961-ben Juhász Pál Csengersimán azt találta, hogy „162 neurotikusnál 41 

esetben lehetett a neurózist a téesz megalakulásával kapcsolatba hozni. Számítani lehetett arra, hogy az új etikai normák kialakulásával a falusiaknál jelentkező tömeges morális konfliktusok nagy számban fognak neurózisokat okozni.”

Az idézett két mondatot már 1968-ban leírta Juhász Pál (az „Országos Ideg- és Elme-gyógyintézet 100 éve” című kötetben), ami akkor politikai bátorságra, a tudós ember becsületességére és a jó orvos felelősségérzetére vallott. Sőt már 1964-ben is publikálta a kutatási eredmények egy részét.

A korszak fő társadalmi konfliktus forrásait azonban némileg másképpen írta le, mint ahogyan akár a fenti viccek tették. Juhász hangsúlyozta a felgyorsult társadalmi és technikai változásokhoz való nehéz alkalmazkodást, a közlekedés és a hírközlés változásaival való lelki megbirkózás nehézségeit, a növekvő szabadidő káros felhasználását, a növekvő generációs problémákat, a családi élet problémáit, a nevelés válságát, az ideológiai harcot és egyéb okokat is. 

Ifj.Juhász Pál a fentiekhez az alábbi megjegyzést fűzte: „Az 1961-es vizsgálatok valóban a téesz-szerveződés és formálódás feszültségeit tükrözik, de a 64-es vizsgálatokban már a kimaradtak „izolációs” neurózisát emeli ki az apám. A 60-as évek végétől pedig a -71-es árvíz után különösen látványossá váló – anyagi gyarapodás teremtette és az átszervezésekből fakadó feszültségeket találta meghatározónak. Hiszen érzékelte azt a folyamatot, amelyben a lehetőségek bővülésével kötelezővé vált a családi felhalmozásra törekvés, s amelyben folyamatossá vált a családi és a kollegiális, szomszédsági, stb. szerepek átértékelődése. (Én akkori előadásaimban szociológusként ezt úgy jellemeztem, hogy a „kaparj kurta neked is jut” erkölcsi parancsa vált dominánssá, közgazdászként meg az első és második gazdaság egymás melletti rendszerekként való megszerveződését írtam le.) Az alkoholizmus ebben az időszakban azért válik kiemelt problémává az apám írásaiban, mert – az apám nagy bánatára – szinte csak az jelent kitérést az interiorizált kényszerek elől.”


Juhász Pál, aki a természettudományok iránt vonzódott, ezt írta:

„A természettudományos világszemlélet lényegileg abban csúcsosodik ki, hogy az egyén felismeri a világ – és ezen belül elsősorban a társadalom –  megváltoztathatóságát, és azt, hogy az egyén a saját és közössége sorsát irányíthatja.”

Ezt a nézetet tartotta modernnek, szembeállítva az idealista művészeti és szociológiai irányzatokkal. 

Az 1968-ban közölt tanulmányában (nem szó szerint) a következőket írta:

A modern társadalom előbb-utóbb felismeri a neurózis gyakoriságát, és a neurózis megelőzésének kérdése hatással lesz a társadalmi élet szervezésére és a munkafeltételek alakítására. Azaz a szociálpszichiátriai kutatások eredményei, tanításai hasznosulni fognak. Nem tudhatjuk, hogy ha ma 2009-ben élne, 

hogyan gondolkodna erről. 

Magyarországon ugyanis jelenleg egészségügy helyett „betegségügy” van, és a multinacionális gyógyszergyárak diktálnak, gyakorlatilag figyelmen kívül hagyva a helyi és a nemzeti jellegzetességeket. Azaz a szociálpszichiátriai kutatások eredményei alig hatnak ki a társadalom betegségmegelőző, prevenciós erőfeszítéseire. Természetesen ma is sok kiváló orvos dolgozik áldozatosan az országban. De tény, hogy a népegészségügyi programokra, az egészségnevelésre, a lelki egészség védelmére fordított figyelem, munka és pénz sokat csökkent az elmúlt 7 évben.  Szabó Máté, az állampolgári jogok országgyűlési biztosa éppen a napokban adott ki jelentést a magyarországi pszichiátriában kialakult hiányosságokról, tarthatatlan helyzetről. Minden társadalmat, rendszert, országot jól jellemez az, hogyan bánik elesettjeivel. Magyarországon az elmúlt években sokat romlott a humanizmusnak, emberségnek ez a mutatója. 

Juhász Pál tudósként állást foglalt amellett, hogy „a neurózis kór-oka a tartós és intenzív érzelmi feszültséget okozó konfliktus helyzet, különösen akkor, ha személy-közti feszültséggel jár együtt. A neurózis kialakulása szemszögéből a konfliktus szituációk szubjektív átélésének a mikéntje a döntő. A neurózis kóros magatartásforma és a neurózis megbetegedés.”

A neurotikus betegeknél a kóros magatartásforma (pl.:szorongásos viselkedés) még akkor is tartósan fennáll, ha a kiváltó konfliktushelyzet már megszűnt. A kondicionálás révén ugyanis korábban indifferens (közömbös) ingerek is kiválthatják a szorongást. Természetesen nem minden konfliktushelyzet vezet neurózishoz, mert az egyén lelki védekező képességei (elfojtás, kompenzáció, szublimáció, projekció stb.) megelőzhetik a neurózis kialakulását, sőt elősegíthetik az egyén személyiségének fejlődését. 

A neurózis, mint betegség funkcionális jellegű és reverzibilis. A funkcionális jelleg azt jelenti, hogy az idegrendszer szabályozó zavara a döntő tényező. A reverzibilitás pedig azt jelenti, hogy a neurózishoz nem járul sejtpusztulás az idegrendszerben. Sem a funkcionális jelleg, sem a reverzibilitás azonban nem zárja ki azt, hogy a betegség progresszív jellegű, azaz romló tendenciájú ne lehessen. A neurotikus betegek sajnos igen gyakran egyre rosszabbul lesznek, éppen ezért a szakszerű orvosi kezelésük elengedhetetlen; mégpedig úgy, hogy az orvosnak meg kell ismernie a beteg környezetét és szükség esetén befolyásolni, alakítani kell azt.

***

„Juhász Pál szociálpszichiátriai munkássága” címmel Kopp Mária – aki jelenleg Budapesten az Orvostudományi Egyetemen a Magatartás-tudományi Intézet meghatározó kutatója – írt átfogó tanulmányt a Psychiatria Hungarica 1989 2. 

számában. Ebből a tanulmányból idézünk:

A terepet – a falut, a munkásszállást – bár felismerte kutatási jelentőségét, elsősorban mégis azért kerete fel, mert szakítani kívánt a kórházi pszichiátriának azzal a szemléletével, amely a beteget a külső társadalomtól elszakítja, hospitalizálja. „A beteg nem személytelen, minden eszközt meg kell ragadnunk izolálódása ellen, emberi jogainak védelmében…. Az előítéletek karanténja: szociális halál, amely súlyosabb a szomatikus halálnál. Ebből a szempontból is ki kell hangsúlyoznunk a nyitott ajtó rendszer nélkülözhetetlenségét.” 

Kopp Mária kiemeli Juhász Pál emberségét, akinek fontosabb volt az, hogy segítsen pl.: egy csengersimai emberen, vagy egy munkásszállón élő betegen, mint a kutatás során nyert adatok feldolgozása. 

Ma Kopp Mária és munkatársai végzik el Magyarországon a legjelentősebb népegészségügyi felméréseket. A legfrissebb kutatási adataik szerint (2009) „minden ötödik magyar krónikus stressz, illetve lelki leszakadás állapotában van, minden harmadik pedig életminőséget rontó depressziós tüneteket mutat.” Ezek a szomorú eredmények egybecsengenek más felmérésekkel, miszerint ma a magyarok a földön az egyik legreményvesztettebb nemzet és lélekszámban a leggyorsabban fogyó. Juhász Pál, ha még mai is élne, minden tőle telhetőt megtenne azért, hogy ez a helyzet megváltozzon, javuljon. 

VII.

AZ ORVOS ÉS A BETEG KAPCSOLATA

Juhász Pál a fenti címmel írt könyvet, amit a Medicina Könyvkiadó adott ki 1971-ben. Az Orvostovábbképző Intézet szerkesztette a „Gyakorló Orvos Könyvtára” című sorozatot. E sorozat köteteként jelent meg a mű. Ennek köszönhetően – az akkori hazai gyakorlat szerint – szinte minden magyarországi orvoshoz eljutott. 

Most, hogy újra kézbe vettem és elolvastam a könyvet, láttam, hogy az ára 12,50 Ft volt. Értéke és hatása viszont felbecsülhetetlen és lemérhetetlen. 

A szerző műve megírásakor elsősorban három dologra támaszkodott:

1. A hippokratészi esküre

2. Több évtizedes gyógyító és oktató munkájának tapasztalataira

3. Lélektani és elmegyógyászati ismereteire

A könyvben közli az eskü teljes szövegét, mert mint írja „mutatis mutandis” ma is aktuális. 

Meggyőződésem, hogy Juhász Pál orvosként és emberként is törekedett arra, hogy betartsa fogadalmát. 

Jelentősége miatt az alábbiakban közzétesszük az eskü szövegét:

„Esküszöm a gyógyító Apollóra, Aszklepioszra és Hügieiára és Panakieára és valamennyi istenre és istennőre, akiket ezennel tanukul hívok-, hogy minden erőmmel és tehetségemmel megtartom következő kötelességeimet: tanáromat, akitől e tudományt tanultam, úgy fogom tisztelni, mint szüleimet és vagyonomat megosztom vele, s ha rászorul, tartozásomat levonom; utódait testvéreimnek tekintem, oktatom őket ebben a tudományban, ha erre szentelik magukat, mégpedig díjtalanul; továbbá az orvosi tudományt áthagyományozom fiaimra és mesterem fiaira, és azokra, akik az orvosi esküt leteszik, másokra azonban nem. Tehetségemhez és tudásomhoz mérten fogom megszabni a betegek életmódját az ő javukra, és mindent elhárítok, ami ártana nekik. Senkinek sem adok halálos mérget, akkor sem, ha kérik, és erre vonatkozólag még tanácsot sem adok. Hasonlóképpen nem segítek hozzá egyetlen asszonyt sem magzata elhajtásához. Tisztán és szentül megőrzöm életemet és tudományomat. Sohasem fogok hólyagkövet operálni, hanem átengedem ezt azoknak, akiknek ez a mesterségük. Minden házba a beteg javára lépek be, s őrizkedni fogok minden szándékos károkozástól, különösen férfiak és nők szerelmi élvezetre használatától, akár szabadok, akár rabszolgák. Amit kezelés közben látok vagy hallok – akár 

kezelésen kívül is társadalmi érintkezésben – nem fogom kifecsegni, hanem titokként megőrzöm. Ha ezt az eskümet megtartom és nem szegem meg: örvendhessek életem fogytáig tudományomnak, s az életnek, de ha esküszegő leszek, történjék ennek ellenkezője.”

Juhász Pál tanárait – Sántha Kálmán professzort és másokat is – úgy tisztelte, mint szüleit. Orvosi tudományát igyekezett áthagyományozni arra a két gyermekére, akik orvosok lettek és esküt tettek, dr. Juhász Ágnesre és dr. Juhász Lászlóra. Dr. Juhász Ágnes követte szüleit (dr.Juhász Pált és dr.Ballay Juditot) szűkebben vett szakmájukban is, ugyanis kiváló ideg- és elmegyógyász lett.

Juhász Pál tehetségét, tudását a betegek javára fordította, és igyekezett mindent elhárítani, ami ártana nekik. Így jutott el az egészségügyi, az etikai majd a társadalmi és a politikai változások szükségességének felismeréséhez. A magyarországi szocializmus átkos éveiben emiatt szinte szükségszerűen vált hőssé és 1984-ben hősi halottá! 

Az eutanáziát elutasította.

Jelentős következő állásfoglalása: „Az egészen beszűkült életfeltételek is életet jelentenek. A halálos betegségben szenvedő betegekben is a gyógyulás-javulás meggyőződését próbáljuk kialakítani, és tudatosítani kell a relatív javulás (láz csökkenése, étvágy javulása, fájdalom csökkenése stb.) jeleit. A magatehetetlen, esetleg magányos beteggel éreztetni kell, hogy nincs egyedül azzal, hogy az orvos a támasza. Az érzelmi kapcsolat ne legyen több, mint amit a gyógyulásban való hit, az optimizmus kialakítása igényel….”

Könyve előszavában állást foglalt amellett, hogy Magyarországon felül kell vizsgálni, és újra kell szabályozni az „Orvosi rendtartás” 1959. évi rendeletét és a végrehajtására vonatkozó jogszabályokat. Azaz az orvos-beteg kapcsolatáról írva egészségügyi reformot követelt, elvi álláspontját is kifejtve néhány kérdésében, így pl.: állást foglalt a szabad orvosválasztás bevezetése mellett. Leírta azt is, hogy az orvosok fizetése össze kell, hogy függjön az elvégzett munkájukkal, teljesítményükkel. Mindkét állásfoglalása bátor tett volt akkor, mert szemben állott a kommunista vezetők nézeteivel. Ez utóbbiak dogmatikusan és álszenten hangoztatták azt, hogy az anyagi érdekeltség elve ellenkezik a szocializmus egészségügyének elveivel. 


További részletek a könyvből:

„Mit vár a beteg a kapcsolattól? Gyógyulást és a gyógyítás során egyéni kívánságai figyelembevételét, embertársi megbecsülést. 

Mit vár az orvos a kapcsolattól? Hogy munkája, melynek során a korszerű orvostudományt alkalmazza, eredményes legyen; orvosi tanácsainak betartását, 

6
hivatása gyakorlásának és egyéni igényei biztosításának feltételeit és ugyancsak embertársi megbecsülést.

„Nincs alárendeltség: az egyik igénye a másik munkájának előfeltétele és viszont.”

„A kapcsolat nem lehet teljes értékű, ha a viszonyban annak szubjektív jellege elsikkad.”

„A beteg igényt tart arra, hogy meghallgassák, és a benne felmerülő kérdésekre és kételyekre választ kapjon.” „Sőt nem nélkülözheti – különböző mértékben ugyan – az őt személyiségében ismerő orvos konzultálását.”

Itt megjegyezzük, hogy Juhász Pál ismerte és tisztelte Németh Lászlót, az írót és orvost. Németh László azt állította, hogy „az ember a betegség nagyobbik fele.” Ezt ismerhette el Juhász Pál is, amikor megfogalmazta azt, hogy az orvosnak ismernie kell betege személyiségét, és ehhez kell igazítania a gyógyító munkát. „Nem a betegséget, hanem a beteg embert gyógyítjuk”.

A genetikai ismeretek rohamos gyarapodása is abba az irányba mutat, hogy minden egyes embert másképpen (a genetikai, biológiai adottságainak is megfelelően) kell gyógykezelni. 

A jó kórházi osztályvezetőt egy jó házigazdához hasonlította, aki a beteget, mint egy vendéget fogadja és látja el otthonában, és mindent igyekszik megtenni azért, hogy a vendég az otthonában jól érezze magát. Pl.: „üres óráit kellemesen töltse. Intézeten belül is törekedni kell arra, hogy a beteg a külvilággal való kapcsolat sok ezer szála közül csak a legszükségesebbeket szakítsa meg. A betegnek nem szabad leszoknia azokról a szokásokról, amelyek a gyógyító munka szempontjából megengedhetőek. Biztosítani kell a beteg mozgásszabadságát, igénye esetén magánéleti programjain való részvételét; azt, hogy kimehessen néhány órára, vagy napra az osztályról, a kórházból.

A kórházon belül a beteg rendelkezésére kell álljon: könyvtár, tv, napilapok, folyóiratok, sakk, kártya, séta, udvar és mozilátogatás stb. lehetősége.”


Fontosnak tartotta azt is, hogy a kórházban a beteg a szociális teendők, problémák tekintetében is szakszerű támogatást kapjon, a kórházban dolgozó szociális munka szakembereitől.

Az elmúlt évtizedek tudományos felfedezései – pl.: a pszicho-neuro-immunológia területéről – megerősítik Németh László és Juhász Pál szemléletének helyességét. Ez a tudomány az egyik leggyorsabban fejlődő területe az orvostudománynak. Magyarországon Lázár Imre írt hasonló címmel kiemelkedő jelentőségű szakkönyvet. Ő ma már szívesebben beszél, gondolkodik szocio-pszicho-neuro-immunológiáról, mert felismerte e négy szint összefüggéseit. Az általam kidolgozott „Örömtréning” hatásmechanizmusai is 

bizonyára e négy szint kölcsönhatásain alapulnak. Mint korábban is idéztük már, Juhász Pál azt tanította, hogy „a konfliktushelyzetek szubjektív átélése döntő 

jelentőségű a neurózis kialakulása szempontjából.” Saját betegeim története megerősítette ezt az állítást. Részben emiatt dolgoztam ki egy olyan önfejlesztő módszert – az örömtréninget -, ami hozzájárulhat a neurózis megelőzéséhez is azáltal, hogy megtanuljuk a konfliktushelyzetekben a jót is meglátni. Az egyik leghíresebb példa erre a képességre és cselekvésre Faludy György költőé, aki a recski megsemmisítő tábor magánzárkájában verseket fogalmazott, és mint írta: „viszonylag egész tűrhetően éreztem ott magamat, mert senki nem zavart az alkotásban.” Az örömtréning kidolgozásának egyik előzménye tehát Juhász Pál neurózis-elmélete volt. 

Történetem azt is példázza, hogy nemcsak szóval vagy írással emlékezhetünk mestereinkre, hanem tanításuk továbbadásával, esetleg továbbfejlesztésével vagy személyiségük, példájuk utánzásával, követésével és számos egyéb módon is.

Egy ma már világhírű agykutató – Gulyás Balázs – mesélte el nekem a következő élményét: „Pályámat a Juhász- klinikán kezdtem el éppen akkor, amikor Németh László betegként a klinikára került. A klinika igazgatója, Juhász Pál átadta kényelmes szobáját a nagy írónak. A professzor úr 1-2 hónapon át egy kicsike szobában rendezkedett be; szent ember volt.” 

Azaz az „Orvos és a beteg kapcsolata” című könyv szerzője tanításait saját munkája révén, példaadással tette hitelessé. 

Folytassuk a könyvben leírtakkal:

„A beteg betegségtudata a diagnózis megismerése és elfogadása révén alakul ki. Ez alapján reálisan tárgyalható meg vele a betegség oka, és a gyógyuláshoz vezető út és a gyógyulást elősegítő tenni való. A beteg mindig várja a prognózis megítélését is.”

Az orvos teendői:

1. A megfelelő betegségtudat kialakítása

2. A gyógykezelés elfogadtatása

3. A gyógyulásba vetett bizakodás alakítása

4. A beteg félelmeinek, szorongásainak csökkentése, oldása

Betegség során a beteg személyisége, magatartása regrediálhat (alacsonyabb fejlődési szintre eshet vissza). Emiatt a beteg visszahúzódóvá válhat, önvádlásai alakulhatnak ki. Mások éppen ellenkezőleg környezetük együttérzését, részvételét igyekeznek kiváltani, biztosítani. 

A betegek hajlamosak arra, hogy betegtársaikkal közvetlen kapcsolatot alakítsanak ki, ami során megbeszélik a betegségről, a gyógyításról és 

legfőképpen a kezelő orvosukról szerzett tapasztalataikat, híreiket. A betegek számára nincs titoktartási kötelezettség. Emiatt az orvos-beteg kapcsolat soha 

nem kétszemélyes kapcsolat, mert ebbe a kapcsolatba a beteg szinte mindig beviszi a betegtársaitól kapott véleményeket, ítéleteket is. A gyógyító közösség (ahol tudatosan kiaknázódik a gyógyító személyzet és a betegek közösségének hatásrendszere) ereje megváltoztathatja a kétszemélyes kapcsolat erejét. 

Az orvos rendelkezik bizonyos fokú szabadsággal a tekintetben, hogy milyen módszerrel és hogyan gyógyítsa betegét. Ez a szabadság adja egyben a felelősségét is. Az orvos-beteg kapcsolat korántsem csak etikai és lélektani kérdés, hanem nagymértékben orvosszakmai kérdés is. Tehát e tekintetben is csak akkor végezheti jól az orvos a munkáját, ha szakmailag felkészült, tudása halad a tudomány fejlődésével, azaz naprakész. (Mit ér pl.: egy kedves sebész, ha nem jól operál és meghal a beteg?) „Minden orvosnak és gyógyító intézetnek pontosan ismernie kell tevékenységének a korlátait és határait. Csak arra szabad vállalkozni, amit a legkorszerűbb szinten tudunk irányítani és megoldani. A lépcsőzetes szakorvosi ellátás rendszerét hatékony szervezetté kell tenni.”


Juhász Pál – aki mindig törekedett a természettudományosan megalapozott gyógyításra –  részletesen ír a gyógyító munka szubjektív tartalmáról. Ez tükrözi mind a beteg, mind az orvos individuális adottságait is. Ebből fakadóan a lehetséges gyógykezelés számtalan variációjából születik meg az, amelyik a két személy (orvos és beteg) egyéni adottságainak a legjobban megfelel. 

„Ennek figyelembevétele legalább annyira nélkülözhetetlen, mint a korszerű gyógykezelés megválasztása.” 

E nézetét is rendkívül fontosnak és megszívlelendőnek tarthatjuk most – 2009-ben – amikor nemzetközi „protokollal”, sablonokkal akarják a betegséget - és nem a megbetegedett embert – gyógyítani. E tévúton járó gőgös orvosok azt hiszik, hogy ők gyógyítanak és nem gondolnak arra, hogy a megbetegedett ember gyógyul.

A műben a szerző részletesen foglalkozik a gyógyító munka hatékonyságát befolyásoló szubjektív tényezőkkel. Így pl.: 

1. A kölcsönös bizalom

2. A beteg szorongásának oldása

3. Az orvos optimális kommunikációs stílusa

4. Az orvos együttérzése és türelme

5. A várakozási idő csökkentése

6. Az orvos titoktartása

7. A beteg és a hozzátartozók tájékoztatása

(és számos egyéb fontos kérdésről is ír.)


A szerző külön fejezetekben részletezi a falusi orvos, a körzeti orvos, a szakorvosok, a gondozó orvos, a magánorvos feladatait és a betegvezetés 

hatékony és etikus módozatait. Ezeket a gondolatokat itt most nem mutatjuk be, bár a napjainkban dolgozó orvosoknak is nagy segítséget jelenthet munkájuk hatékony végzésében Juhász Pál gondolatainak, tapasztalatainak megismerése, mérlegelése és alkalmazása.

Juhász Pál könyvét az alábbi gondolatokkal zárja:

„A jó orvos nemcsak a kóros életjelenségeket elemzi, hanem a maga munkaterületén, a maga közösségében a társadalmi jelenségeket is értékeli, és az egészségre káros tényezők hatékonysága ellen minden eszközzel küzd. A legelvontabb kutatómunka sem gátolhatja meg, hogy az orvos mint közössége tagja, részt vegyen a napi problémák megoldásában. Az orvos feladata, hogy közösségének minden elhatározásában és cselekvésében biztosítsa az aktuális egészségvédelmi igény érvényesülését. 

Az orvos nincs privilegizált helyzetben, ezt nem is kívánhatja. Ellenkező esetben elvesztené mindennapi kapcsolatát a közösséggel, gátolná azt a mozgató erőt, mely magát az egészségügyi szolgálatot is megteremtette.”

VIII.

JUHÁSZ PÁL ÉS AZ ALAPELLÁTÁS

A csengersimai kutatások során döbbenhetett rá Juhász Pál arra, hogy az ország lakosságát olyan népbetegségek, lelki krízisek és devianciák gyötrik, jellemzik (alkoholizmus, neurózis, depresszió, öngyilkosság, idős emberek magára maradása stb.), amik ellen tennie kell minden orvosnak, de legalábbis minden körzeti orvosnak. Tanulmányokban és szakmai fórumokon egyre átfogóbb és egyre részletesebben kidolgozott megelőző és utógondozó programokat hirdetett meg, és törekedett ezek megvalósítására. E célkitűzés részeként tekinthetünk arra a több mint másfél évtizedig tartó munkára, amely során az alapellátásban dolgozó orvosok pszichológiai és pszichiátriai továbbképzését végezte. A szakmai köztudatban leegyszerűsítve ez így fogalmazódott meg: „Juhász Pál professzor a klinikán Bálint-csoportot vezet a körzeti orvosok számára.”

A módszert Bálint Mihály (1896–1970) pszichoanalitikus orvos fejlesztette ki. Rendelőjében háziorvosok számára olyan esetmegbeszélő csoportot szervezett, ahol a betegségek lelki hátterével és az orvos és a beteg közötti kapcsolatnak a gyógyulásra gyakorolt hatásával foglalkoztak. 

Az „esetet” hozó referáló orvos elmondja a betege és annak eddigi kezelése történetét. Ezután a csoport tagjai kiegészítő információszerzés céljából kérdéseket tesznek fel a referáló orvoshoz. Majd a csoporttagok megbeszélik az „esetet”, főként a lelki történésekre és az orvos-beteg kapcsolatra fókuszálva. Ezután mindenki elmondja a véleményét, majd a referáló orvos visszakapja a szót és beszámol arról, hogyan látja e csoportmegbeszélés után az „esetét”, és azt is elmondja, hogy mit tud hasznosítani a továbbiakban a csoportülésen hallottakból. A Bálint-csoport azáltal, hogy az orvosi munka lélektani hátterét feltárja, segíti az orvosi munka minőségének javulását, és egyúttal az orvos lelki egészségének védelméhez is hozzájárul. A Bálint-csoport hosszabb ideig együtt dolgozó munkacsoport.

Bálint Mihály 1956-ban már Angliában dolgozva adta ki híressé vált könyvét „Az orvos, a beteg és a betegség” címmel.

Dr. Király Piroska – aki az alapellátásban dolgozott, és járt Bálint-csoportra – írt egy szép megemlékezést erről az együttműködésről a Psychiatria Hungarica 1989 3. számában. 

Őt idézzük: 

„Bizonyára minden körzeti orvos érezte akkoriban, hogy nem áll a helyzet magaslatán az, aki tenni akar a neurotikus és pszichoszomatikus betegeiért. Sem 

képzettségünk, sem a szervezeti feltételek nem voltak adottak. Személyiségünkből adódó motivációnkban is bizonytalanok voltunk. Addig a képzés, a továbbképzés nem sok gondot fordított arra, hogy a körzeti orvost megtanítsa az alapvető pszichopatológiai ismeretekre, felkeltse figyelmét a lelki jelenségek felismerésére, megtanítsa arra, hogy az embert a maga belső-külső világában integrálva tudja szemlélni. Az orvos-beteg kapcsolat abban az időben kezdett személytelenné válni, amikor éppen az ellenkezőjére lett volna szükség.

Kerestük a megoldás útját-módját. A Magyar Általános Orvosok Tudományos Egyesületének megalakulása fórumot kínált az útkeresőknek. 1970-ben a körzeti orvosok kis csoportja Juhász Pál professzorhoz fordult segítségért. Ő szeretettel és barátsággal fogadott bennünket. Juhász professzor vállalta e csoport szakmai patronálását, a Bálint-csoport vezetését, az előadók és vitavezetők meghívását. Lehetővé vált, hogy a csoport minden hónapban egy alkalommal találkozzon a Pszichiátriai Klinika tantermében vagy könyvtárában. Délelőttönként előadásokat hallgattunk, délután pedig két Bálint -csoportba oszlottunk. Az egyik csoport vezetését Juhász Pál professzor vállalta, a másikét pedig Fráter Rózsa pszichiáter és Szegedi Márton pszichológus. A Magyar Pszichiátriai Társaság megalakulásakor új szervezeti formát és további lendületet kapott a munkacsoport: és megalakult a Magyar Általános Orvosok Tudományos Egyesülete – Magyar Pszichiátriai Társaság Pszichoszomatikus Szekciója.”

-

A Juhász Pál által megkezdett Bálint csoport jellegű munka a rendszerváltozás után még tovább fejlődött: 1991-ben bejegyzett társaságként megalakult a Magyarországi Bálint Mihály Pszichoszomatikus Társaság dr. Schnell Endre alapító elnökségével. A Társaság havonta rendezett Bálint-csoporttal és pszichoszomatikus előadással egybekötött tudományos üléseket. Évente Magyarországi Bálint konferenciákat szervezett és bekapcsolódott a nemzetközi Bálint Szövetség munkájába is.

IX.

JUHÁSZ PÁL MINT A MAGYAR PSZICHIÁTRIAI TÁRSASÁG ELNÖKE


1980 május16-án megalakult a Magyar Pszichiátriai Társaság (MPT). Az alakuló ülésen a tagság Juhász Pált választotta meg a Társaság elnökévé.

Mint a téli álmuk után kirajzó méhek, úgy éledtek, dongtak, nyüzsögtek ebben az időben a pszichiáterek és a klinikai pszichológusok. Kimondatlanul az volt a levegőben, hogy most a pszichiátria az orvostudomány leggyorsabban fejlődő ága, amely a pszichoszomatikus szemlélete és a pszichoterápiás gyakorlata révén képes jelentősen megváltoztatni az egész testi szemléletű medicinát. Emellett fontos mondanivalója van a modernizálódni, demokratizálódni, humanizálódni akaró magyar társadalom számára is. 


A megalakulást követő években interjúkat készítettem pszichiáterekkel, és többek közt azt kérdeztem, hogy mi a véleményük a Magyar Pszichiátriai Társaságról.

Az alábbiakban három interjú egy-egy részét ismerhetik meg a tisztelt olvasók:

VÉLEMÉNYEK A MAGYAR PSZICHIÁTRIAI TÁRSASÁGRÓL

Az idézeteket a „Javul-e a magyar elme?” (kiadta Vidovszky Gábor 1995-ben) című könyvből állítottuk össze

Juhász Pál

az interjú készült 1982-ben, 31–32. oldal:

„A Pszichiátriai Társaság jelentőségét – most már két évvel a megalakulás után – könnyebb körvonalazni és megfogalmazni. Magának a Társaságnak a létrejötte a pszichiátria önállósulásának az igényével találkozott. A pszichiátria nagyon széles munkaterületet ölel fel és képvisel, amelyet nagyon nehéz más társszakmákkal együtt művelni. Sőt, maga a pszichiátria is olyan nagy terület, hogy egy szakember a pszichiátria valamennyi területét átfogni képtelen.

A Pszichiátriai Társaság létrejötte lényegileg a medicina széles szakterületének a differenciálódásával függ össze, azzal a folyamattal, amely a specializálódást 

határozza meg, és amelyik azért szükségszerűen alávetett valahol egy ismert integrációs törekvésnek. A részterületek állandó leszakadása mellett azért a medicina egy egységességet és egységben tartását is szükségesnek tart. A Pszichiátriai Társaság nyilván nem ezt az egységet akarja kifejezni, hanem az önállóságot és azt, hogy a szakembereinek az érdekeit képviselje, de képviselje a szakemberek igényein keresztül a társadalmi szükségletet is. Ez nem magyar specialitás. Ez egy nemzetközi tudományfejlődési törekvés Magyarországon.

A Pszichiátriai Társaság megalakulása első pillanatában létrehozta a különböző szekciókat. A szekciók az érdeklődésüknek megfelelően működnek. Ma még a közösségteremtés fázisában vannak, és elsősorban a képzéssel foglalkoznak.

A Pszichiátriai Társaságnak példát kell mutatnia! Tudomásul kell vennie, hogy a pszichiátria egyik területén sem elégséges a kutatásban az ötletszerűség, hanem áldozatos, szisztematikus, módszertanilag igényes munkával lehet csak előrelepni. A Pszichiátriai Társaság ezután is vállalja azt, amit vállalt az elmúlt két évben is, hogy a pszichiátriai munkaközösségben felmerülő és általánosan elfogadott jogos óhajoknak és elvárásoknak a szócsöve lesz. A Pszichiátriai Társaságnak nincsen intézkedési jogköre, nincsen bírálati jogköre. A kölcsönös bizalom alapján teremt 

fórumokat, segíti a vélemények kikristályosodását és igyekszik támogatni a kutatómunkát.

Hatalmi szóval a Pszichiátriai Társaság nem fog fellépni és nem léphet fel soha. A Pszichiátriai Társaság módszere a hiányosságok, a szükségletek feltárása, ezeknek az illetékes szervekhez való továbbítása, képviselete és azoknak a meggyőzése. A saját területén belül is csak a meggyőzés eszközével élhet. Fórumokat hívhat össze, vitákat rendezhet, álláspontját megfogalmazhatja, ezen keresztül egy erkölcsi képviseletet alakíthat ki, de ezen túl semmiféle intézkedési jogköre nincsen. Ahol sérelmeket lát, ott kérhet magyarázatot. A Pszichiátriai Társaságnak kötelessége a pszichiátria érdekeit képviselni az intézkedő szerveknél. Ma ez nagyon nyomasztólag hat. A Magyar Pszichiátriai Társaság – mint a MOTESZ többi társulata is – tudományos társaság. De ma még inkább csak az önképzés és a fórumteremtés fázisát képviseli. A közös nyelv kialakítására, szemléletek ütköztetésére, egymás megismerésére kiválóan alkalmas lehetőség. Nem az egalizálás és a nivellálódás a feladat, hanem a különböző szemléletek olyan ütköztetése, hogy a produktivitást mindenhol fokozza és eredményesebbé tegye. A Társaságnak a kutatómunkát kellene az érdeklődés középpontjába helyezni, de ezt még egyáltalán nem teszi a Társaság, hanem tudomásul veszi a különböző műhelyeknek a beszámolóit. Olyan munkát lát el, amit a gyógyító helyeknek kellene ellátni. A Pszichiátriai Társaság pótolja a pszichiátriai iskoláknak a feladatát. (Nem tud ez ellen védekezni.) Aktívan kellene arra figyelnie, hogy hol vannak olyan kutatások, amelyek a nemzetközi kérdésfeltevés frontjához tartoznak és módszertanilag is színvonalasak. Ma inkább az ötletek 

jelentik az újdonságot. Szisztematikus kutatómunka nagyon kevés helyen folyik. Ez nem válik előnyére a pszichiátriának a többi orvosi szakterületekkel való összehasonlításnál. Tehát a Pszichiátriai Társaságnak a feladata az eddigi munkájának a folytatása és az új lehetőségeknek a keresése és kutatása, a megcsillanó kezdeményezéseknek az azonnali felkarolása, a figyelemnek az odaterelése, támogatása. Ez belső feszültségekkel is jár a Társaságon belül. Az emberek szeretnek vitatkozni, de ugyanakkor másoknak a kezdeményezéseit és sikereit nagyon nehezen fogadják és ismerik el. Olyan szemléletnek kell a Pszichiátriai Társaságon belül létrejönnie, amelyik még a magyar orvostársaságokra nem jellemző.”

Tringer László véleménye szerint (1983):

„A Társaság jelentős tényező a magyar pszichiátria nemzetközi elismertségében. Azután talán jelentős tényező abból a szempontból is, hogy fontos szakmai kérdések eldöntésénél a Társaság hallathatja a szavát. Igen jelentős azon tagjainknak a számára, akiknek aktivitási lehetőséget jelent a Társaság. Hiszen, ha csak a 16-17 szekciót és a nem is tudom hirtelen hány munkacsoportot vesszük, amelyek lassan mind kis közösségek, illetve tudományos fórumok vagy szakmai fórumok, és ezek a nagyon-nagyon támasz nélkül dolgozó, izolált pszichiáterek számára is egy biztonsági hátteret jelentenek. Nagyon nagy jelentősége van. Némi pszichiátriai közélet bontakozott ki.”

Kézdi Balázs pedig így vélekedett 1984-ben:

„A Magyar Pszichiátriai Társaság alapító tagja vagyok; kezdettől fogva (és most a második ciklusban is) vezetőségi tag, és mint ilyen a délnyugat magyarországi Tagozat elnökségével vagyok megbízva. Az alapítótagságom jelzi, hogy a Pszichiátriai Társaság megalakulásához óriási reményeket fűztem, és nagyon bíztam abban, hogy valami olyan változásokat hoz szakmai életünkbe, amire régóta vágyakoztam. De, gondolom, nemcsak én. Nem tudom, mi lenne a helyzet, ha Juhász Pál nem halt volna meg. Juhász Pál személye garanciát adott arra, hogy ezek a várakozások nem alaptalanok. 

Hogy halálával ennyi konfúzió alakult ki a Társaságban, az mutatja azt, hogy szakmai közéletünk még nem eléggé érett egy ilyen Társaság olyan szintű működtetéséhez, amelyre vágyakoztunk.” 

A pszichiáterekkel készült interjúk hanganyagát az Országos Széchenyi Könyvtár őrzi, és az érdeklődők számára meghallgatásra közreadja.

X.

A FIATAL PSZICHIÁTEREK FÓRUMÁRÓL

1977-ben Juhász Pál arra a gondolatra jutott, hogy jót tenne a szakmának az, ha a fiatal pszichiátereknek és szakorvosjelölteknek lenne egy saját fórumuk. Egy olyan találkozási hely, ahol ők határozzák meg a programot, azt, hogy mit és hogyan akarnak együtt csinálni. 

Elképzelését nemcsak szűken vett szakmai, hanem sokkal inkább szakmapolitikai és társaslélektani okok és célok magyarázzák. Akkoriban ugyanis az orvosszakmai közéletbe a pályakezdő orvosok és klinikai pszichológusok nem tudtak bekapcsolódni. A tudományos konferenciákon az idősebb adjunktusok, főorvosok és egyetemi tanárok szerepeltek. A szóba jöhető néhány szaklapban is főleg csak ők publikálhattak. A hétköznapokban a fiatal orvosok éjjel-nappal dogoztak, minimális fizetésért, maximálisat teljesítve, többnyire igen rossz tárgyi feltételek között. Pl.: egy átlagos városi kórházban egy orvosi szobára 4-5 orvos jutott, fél íróasztalnyi saját territóriummal. Alig volt hely arra, hogy egy beteggel vagy családtagjával négyszemközt lehessen beszélgetni. Mégis az 1970-es, 80-as évek fiatal pszichiáter nemzedéke igen lelkesen dolgozott és változásokat akart. Humánusabb betegellátást, demokratikusan vezetett elmeosztályokat, több és sokfélébb pszichoterápiás munkát és jobban megszervezett beteg-utógondozást és rehabilitációt. Ugyanezek a célok és vágyak motiválták Juhász Pál professzort is, csakhogy a jobbító szándékokkal szemben sok akadály állt. 

(Szinte a hétfejű sárkányt kellett legyőzni.) Így pl.: a rossz hagyományok ereje, a szűkös anyagi lehetőségek, és az önálló szakmai fórumok hiánya. Ráadásul a szakma vezetői többnyire rosszban voltak egymással, sőt gyakran ellenséges volt közöttük a viszony. 

Az életre hívott fórumtól Juhász Pál azt remélte, hogy ott - az ország távoli városaiból összejövő- fiatal szakemberek nemcsak megismerkednek, hanem össze is barátkoznak egymással.

Szabad véleménycsere alakulhat ki, és összefogás jöhet létre az előrevivő, jobbítani akaró ötletekben, tervekben. Fontosnak gondolta azt, hogy ezek az együttlétek természetközelben és kellemes légkörben teljenek el. Sok kötetlen programmal, sporttal, esti tábortűzzel, zenés bulikkal kikapcsolódást és felüdülést is jelentsenek a résztvevőknek. (Soha nem hallottam tőle, de feltételezem azt, hogy a Fiatal Pszichiáterek Fórumának életre hívásában szerepe volt annak is, hogy fiatalon ő maga is számos olyan konferencián vett részt, amit keresztyén fiataloknak szerveztek. Ott életre szóló ismeretségek, barátságok alakultak ki.) 

Sikerült megkapnia az engedélyt az egyetem vezetésétől arra, hogy a Szentendrei szigeten fekvő Horány faluban lévő egyetemhez tartozó üdülőt „megszállhassák” a fiatalok egy őszi hét végén. Így kezdődött. Az első találkozók házigazdái és főszervezői a klinikán dolgozó fiatal orvosok és pszichológusok voltak:

Bitter István, Simon Lajos, Zseni Annamária, Mórocz Kenéz, Zöld Bálint és mások.

Engem közvetlenül Juhász Pál hívott meg azzal a megjegyzéssel, hogy vigyem magammal érdeklődő kollégáimat is. Ez sikerült, mert Szekszárdról és Pécsről öten voltunk ott már az indulásnál. Már az első konferenciára is többen jöttek Karcagról, Debrecenből és Szegedről, később a „Lipót”-ról,, Pomázról és még sok más városból is. 

A hétvégi összejövetelek a szakmai előadásokból, a közös beszélgetésekből, a kis csoportos foglalkozásokból és a szabadidős programokból álltak össze. Mindig a házigazda szervezők határozták meg a fő témákat és azt, hogy kiket hívnak meg előadónak. Juhász Pál professzor rendszeresen végigülte a délelőtti programokat. Igyekezett háttérben maradni. De azért a megbeszélések vége felé röviden összefoglalta az elhangzottakat és a saját véleményét is.

A Fórum jó híre, tekintélye évről évre nőtt, ami azon is látszott, hogy az ország leghíresebb idősebb pszichiáterei is boldogan jöttek el, ha meghívást kaptak és igyekeztek az esti kötetlen programokon is részt venni. 

A harmadik találkozó számomra különösen emlékezetes maradt a témája miatt. A szabadság filozófiáját állították a rendezvény középpontjába a házigazdák, a Juhász-klinika fiataljai. Két neves filozófus előadásával kezdődött a program. Ők érdekes, színvonalas, de nagyon elméleti, mondhatni filozofikus beszédet tartottak. Mibennünk fiatalokban, akik zsarnokságban nőttünk fel,(azok számára, akik ezt nem értenék ajánlom, hogy olvassák el Illyés Gyula: „Egy mondat a zsarnokságról” című remekművét, korrajzát;) pusztán az a tény, hogy a szabadságról gondolkodhatunk és beszélgethetünk, sok mindent megmozdított, felszabadított. Az előadásokat követő csoportos beszélgetésen szenvedélyes hozzászólások hangzottak el. Legtöbbször szakmai köntösben beszéltünk a szabadság hiányáról; nevezetesen az elmebetegek szabadságjogainak korlátozásáról. Este nagy bulit csaptunk, ahol aztán már felszabadultan szórakoztunk.

Az ötödik találkozónak egyik házigazda szervezője voltam. Ezt az összejövetelt a Pomázi Munkaterápiás Intézetben rendeztük meg, akkor én már ott dolgoztam. Az intézet igazgatója, Koronkai Bertalan és fiatal kollégáim, dr. Tölgyes Tamás, dr. Peti Erzsébet és mások is sokat dolgoztunk azért, hogy minden jól sikerüljön. Pomázra Ausztriából és (nyugat) Németországból is jöttek fiatal orvosok. Két 

témát vitattunk meg: a betegek rehabilitálásának kérdéseit és a kommunikáció modern elméletét.  Utóbbi téma előadója és a beszélgetés vezetője Buda Béla volt, az előbbié pedig én lehettem. Nagyon érdekes beszélgetések alakultak ki. 

A külföldi vendégek meglepődtek a magyar vendégszereteten. A rendezvény végén búcsúzóul nagy cím-cserélések történtek meg, azzal az eltökélt és meg nem valósult szándékkal, hogy a megkezdett barátkozást a határok ellenére folytatni fogjuk. 

Most, 30 évvel később visszagondolva a Fiatal Pszichiáterek Fórumára, úgy vélem, hogy jelentős mozgalom volt. Segítette a fiatal orvosokat és pszichológusokat abban, hogy jobban azonosuljanak szakmájukkal, merjenek kezdeményező szerepet vállalni munkahelyeik humanizálásában, és jelentősen csökkentette az idősebb főorvosok, professzorok és a fiatal orvosok közötti távolságot.

Hétvégi kikapcsolódást jelentve járult hozzá a szakmai közéletbe való bekapcsolódásba. Mindezen eredmények kialakulásában fontosabb szerepe volt a kötetlen programoknak, mint a szakmai előadásoknak; de ez utóbbiak is kellettek hozzá.

Juhász Pál halála után az ő nevét vette fel a Fiatal Pszichiáterek Fóruma. 

Erről Ady Endre „Ifjú szívekben élek” című költeményére gondolhatunk, s idézzük a vers első két szakaszát:

„Ifjú szívekben élek s mindig tovább, 

Hiába törnek életemre 

Vén huncutok és gonosz ostobák,

Mert életem millió gyökerű.

Szent lázadások, vágyak s ifjú hitek

örökös urának maradni:

Nem adatik meg ez mindenkinek,

Csak aki véres, igaz életű.”

XI.

JUHÁSZ PÁL ÉDESAPJÁRÓL ÉS APAI NAGYSZÜLEIRŐL

Aki meg akarja érteni Juhász Pál emberi nagyságának titkait, annak meg kell ismernie családtörténetét. 

Szülei és nagyszülei személyiségjegyei ötvöződnek benne. Nemcsak rendkívüli genetikai adottságokkal született, hanem hihetetlenül gazdag kulturális örökséget is kapott. A következőkben ezekből adunk némi ismertetést. 

Mielőtt ebbe belevágunk, előre szeretném bocsátani, hogy a titok mégsem lesz egészen megfejthető, hiszen három testvére öröksége is hasonló, ők mégis másmilyen emberek lettek, bár szintén gazdag életművet hagytak maguk után. 

Azaz Juhász Pál életművéhez ő maga is kellett. Ez az” ő maga is”, – amit nem tudunk megragadni, nem tudunk kiemelni a családi örökségből- ez teszi őt igazán tiszteletre méltóvá. 

Tudnivalók édesapjáról: Juhász Albertről (1881–1959). Juhász Albert Kabán született nagygazda családban. Édesapja, Juhász Mihály szorgalmas, becsületes parasztember volt, aki rendben tartotta a családot és a gazdaságot egyaránt. Juhász Mihály indulatos és parancsoló természetű ember volt. Fiát, Juhász Albertet egyszer megverte, majd bezárta a sötét pincébe. A bocsánatkérésig akarta ott tartani gyermekét, Juhász Albert azonban sok óra eltelte után sem kért bocsánatot. Az apa tört meg, kiengedte fiát. Mikor a családtagok kérdezték a kisfiút, hogy miért nem kért bocsánatot, azt válaszolta, hogy azért nem, mert az apjának nem volt igaza a büntetést kiváltó cselekedet megítélésében. Ezek a jellemvonások – igazságérzet, öntudat, erős akarat – egész életében jellemzőek maradtak rá.  -Juhász Mihály egyébként a lovait különösen nagy becsben tartotta, így nem csoda, hogy a béressel is szigorú volt. Juhász Albert édesanyja, Bíró Julianna 17 évesen ment férjhez Juhász Mihályhoz. Öt gyermeket szült, akik közül ketten korán meghaltak. Juhász Albert édesanyját szelídnek és jó szívűnek írta le. 

Juhász Albert bátyja 9 évvel, nővére 11 évvel volt idősebb nála. Emiatt őket magázta és testvéreit László bácsinak és Rébus néninek szólította. Akkor Kabán a gazdatársadalomban ez így volt rendjén.

Juhász Albert egy levélben megemlékezik apai nagyapjáról, Juhász Bálintról, akit így jellemzett:

”….szelíd ember volt Juhász Bálint nagyapám. Ma is úgy áll előttem, mint a megtestesült nyugalom. A szava járása ez volt: Majd kiforgatja az idő. S ezt nyugodtan tudta elmondani a legnehezebb helyzetekben is. Akkor is, amikor 

mindenki kétségbe esve gondolt a jövőre. Higgadtságát mindig a derült jókedv aranyozta meg. Derült nyugalommal, örökös tréfára hajlamos kedvvel ült a nagy karosszéken a tornácon, pedig élete utolsó 18 esztendejében vak volt.” Juhász Bálint foglalkozása lovas pandur volt

Egészen más természetű, vérmérsékletű volt Juhász Albert apai nagymamája:

”A Mácsai nagymama tűz-lángként uralkodott háza felett; éppen úgy mint testvére, Mácsai Mihály – a község bírája – Kaba felett. Mácsai Mihály-” kemény kézzel szedte rendbe a községet”.

A Mácsai családban számon tartották azt, hogy az 1848–49-es szabadságharc idején a Mácsaiak egy lovas csapatot állítottak fel; bizonyára saját lovaikat víve a csatákba. 

Juhász Albert testvéreiről azt írta, hogy-” az ismeretek utáni vágyakozásuk kielégíthetetlen éhségű volt, soha se fáradtak bele az olvasásba”.

A kabai Juhász család csak Juhász Pál édesapját, Juhász Albertet taníttatta. Ő Debrecenben végezte a gimnáziumot, majd Kolozsvárra került egyetemre. Ott elvégezte a matematika-szakot, majd a református teológiát. Nagyenyeden a Bethlen Kollégium Tanító Képzőjének lett matematika és vallástanára és az internátus vezetője. Tanári, pedagógusi életműve rendkívüli volt; hatása több nemzedéken át kisugárzott Erdély reformátusok lakta vidékeire. 

Juhász Albertet diákjai szinte apjukként szerették és tisztelték, ezért tovább vitték példáját, tovább adták tanításait. Barcsay Jenő és Incze János festőművészek is a tanítványai voltak. Mindketten önéletrajzaikban megörökítették az apjukként szeretett Juhász Albertet. (Milyen rövid az előző mondat. De ahhoz, hogy ez így volt milyen sokat és milyen jól kellett Juhász Albertnek a diákokért dolgoznia.)

Juhász Albert nagyon fontosnak tartotta a rábízott gyermekek, fiatalok erkölcsi nevelését. Mint az internátus vezetője mindent megtett azért, hogy a diákok keresztyén erkölcsi értékrendje kialakuljon és megszilárduljon. E cél érdekében sok éven át szerkesztette és kiadta a” Vasárnapi-Iskolai Vezetők Lapját”. Úgy találta, hogy a vasárnapi iskolai foglalkozások kötetlenebb kerete több lehetőséget ad arra, hogy egy-egy gyermekkel személyesen, egyénileg is foglalkozni lehessen. Úgy vélte, hogy a vasárnapi iskola vezetőjének ismernie kell” minden gyereket életének összes körülményével”. A vasárnapi iskola vezetője –” felkeresheti a gyermekeket otthonukban, megismerheti jó és rossz tulajdonságaikat s azokat a kísértéseket, melyek között élnek. S személyenként lelki gondozásban részesítheti őket. Meghallgathatja legszemélyesebb kérdéseiket, s meg is kell hallgatnia.”

A fenti idézet a Vasárnapi-Iskolai Vezetők Lapjából származik (III. évfolyam, 1941.január 1. szám).

Juhász Albert azt írta, hogy a vasárnapi iskolákban-” a tanítás anyagát csak a Bibliából vehetjük, mert Isten ezen keresztül akar szólani hozzánk”. 

„A vasárnapi iskola segíti a Krisztusban való testvéri közösség kialakítását.”

Hirdette és művelte az egyén fejlődésének és a közösség fejlődésének kölcsönös

egymásra hatását. 

Tette mindezt mély református hittel a Biblia szellemében. 

1912-től 1947-ig tanított a kollégiumban. Bethlen Gábor példája nagy hatással volt rá. A nagy fejedelmet kultúrpolitikájáért különösen tisztelte, mert az tanulási lehetőséget biztosított a szegény gyerekeknek is. Hitt a tanulás útján való társadalmi felemelkedés lehetőségében, ha az iskola-” nemesítő” iskola. A II. Bécsi döntés (1940.augusztus 30.) után a délerdélyi református fiúk számára Nagyenyeden a Bethlen Kollégiumban református teológiát létesítettek. Juhász Albert a teológia tanára is lett. Előadásaira igen alaposan készült fel.

A Tanítóképzőben dolgozva arra törekedett, hogy a leendő tanítók és a teológusok között barátság alakuljon ki.  A templom és az iskola a kisebbségi sorban élő magyarság két legfontosabb intézménye. Juhász Albert, mint a Bethlen Kollégiumban létesült teológia tanára és mint az internátus (bentlakás) vezetője és a tanítóképző tanára sokat tett azért, hogy jó tanítók és jó papok dolgozzanak Erdély magyarok lakta településein. 

Alapítója és 21 évig vezetője volt a Kollégium Szövetkezetének. Ugyanis az államosításig a Kollégium 10 000 holdas földbirtokkal rendelkezett és ez lehetővé tette a szegény diákok ingyenes oktatását sőt támogatását is. Munkáját szolgálatnak fogta fel. Nyugdíjba menetele után, 1947-ben megválasztották  egyházközségi főgondnoknak. Így még 12 évet – haláláig – tovább szolgálhatott. 


Milyen ember volt Juhász Albert? Címszavakban: nagyon nyugodt, logikus gondolkodású, emberszerető és istenfélő. Személyisége, szellemi adottságai, keresztyén hite és arcának kisugárzása rendkívül harmonikus volt. Szeme szinte mindig derűs és mosolygós volt. A legfeltűnőbb az volt, hogy – valami ősinek tűnő, talán még Ázsiából származó – nyugalom és bölcsesség jellemezte. Ősei bizonyára már az ázsiai sztyeppéken őrizték a juhnyájakat; nevét is innen származtatta. Kevés szóval is sokat mondott. Odafigyelt a környezetében lévő emberekre és segítőkész volt. Kerülte a feltűnést, a középpontba kerülést. Szerény volt. Szerénységének hátterében több minden állhatott. Így pl.: mély vallásossága; miszerint a Jóistené a dicsőség. Ezt a „Miatyánk” imájának naponkénti elmondása mélyen belé véshette. Másrészt a Kollégiumban nagy tisztelettel emlékeztek Bethlen Gábor fejedelemre, aki Erdélyt „tündérországgá” tette és Európa egyik legjelentősebb uralkodójává vált. Ha valaki saját életművét a nagy fejedelem életművéhez hasonlította, akkor könnyű volt szerénynek maradnia. Juhász Albert esetében neveltetése is meghatározó lehetett e tekintetben. Kabán a gazdálkodó családokban a gyerekeket szorgalmas, becsületes munkára nevelték és csírájában sem volt jelen az önimádó egocentrizmus. 

6
Hivatástudata és szervezőkészsége miatt több keresztyén ifjúsági találkozót is szervezett. 

Sok városban tartott előadást, mindig gondosan ügyelve arra, hogy a Biblia és Jézus Krisztus élete és tanításai legyenek a középpontban. Többször idézte, mert mélyen hitte: 

„Mi tudjuk, hogy Krisztus azért szállt a földre, s azért adta halálra magát, hogy meggyőzzön bennünket a felől, hogy Isten kegyelmes Atyánk, aki az ő Fiáért bűneinket megbocsátja.”

”A hit csak egy félelmet ismer. Az Isten félelmét.”

”A végső döntés mifelőlünk is az utolsó ítéletben fog megtörténni. Isten fia akkor az övéit megdicsőíti, ellenségeit pedig kárhozatra veti, de mi sem az Isten fiainak dicsőségét, sem a kárhozottakra váró büntetést emberi értelmünkkel fel nem foghatjuk.”

Külső tulajdonságai, testi adottságai is rendkívüliek voltak. Ifjú korában többször nyert országos súlylökő versenyt. A verekedést, a testi fenyítést kerülte, mert attól tartott, hogy egy indulatos ütéssel végzetes kárt okozhat a megütöttben.  

 Feleségével szépen éltek együtt. Egy rokonuk így jellemezte kapcsolatukat: 

„Soha nem láttam olyan ideális házasságot, mint az övék.” 

Családfőként a gyerekekkel szigorú volt, de szeretetteljes. Elsősorban példájával hatott. Ahogy gyermekkorában Kabán látta, ő is megkövetelte a szülők és a nagyszülők tiszteletben tartását. 

A család életét a becsületesség, a szorgalom és a keresztyéni szemlélet jellemezte. A faluról származó Juhász Albert magával hozta a föld szeretetét; a lakásuk mögötti kertjüket haláláig gondosan művelte. Kis területen pl.: olyan sok paradicsomot termesztett, hogy még a piacra is jutott, amit nyaranta unokái eladtak. A virágok ültetését, gondozását is nagy örömmel és odaadással végezte. Puritán ember volt. Nem ivott, elítélte a szerencsejátékot, de erősen dohányzott. Ez utóbbit fiai is -„örökölték”.

1959-ben halt meg. Kolozsváron a Házsongárdi temetőben nyugszik. Halála után Ravasz László püspök az alábbiakat írta fiának, Juhász Istvánnak:

„Munkássága olyan értékes volt, hogy a legnagyobb elismerés sem lett volna neki sok, ő pedig a legkevesebbet sem igényelte.” 

Olyan szerény volt, hogy a vele kapcsolatos dicsekvést halála után sem szeretné.

Prédikációi tovább élnek a nagyenyedi lelkekben; (és hitem szerint másutt is)– mondta egy tisztelője.

***

Befejezésül idézünk néhány mondatot Juhász Albert rövid (3 oldalas), de figyelemreméltó önéletrajzából:

„Tanítói és nevelői tevékenységemben egy olyan tanítói nemzedék képe lebegett előttem, amely minden körülmények között önzetlenül szolgálja népének anyagi, erkölcsi, szellemi és lelki előrehaladását.”

„1933-tól 1943-ig szerkesztettem tanítók számára a Vasárnapi Iskolai Vezetők lapja c. folyóiratot.”

„A gyermekek lelki gondozása érdekében konferenciákat szerveztem az erdélyi és a regáti városokban.”

„A konferenciákon előadásokat vállaltam, szolgálván ezen az úton a tanuló, a földműves és az iparos ifjúság egymáshoz való közeledését, s az evangélium szellemében folytatott életformájának kialakulását; a városokon kívül nagyon sok községben is.”

„Minden munkámban az vezetett, hogy az igazabb, hívőbb, emberibb, megértőbb élet alakuljon ki Erdély hegyei között Isten dicsőségére.”

XII.

JUHÁSZ PÁL ÉDESANYJÁRÓL, BARABÁS BLANKÁRÓL

(1892–1990)

Juhász Pált Juhász Albertné, született Barabás Blanka szülte a világra 1916-ban Nagyenyeden. 

Barabás Blanka papleány volt, Barabás Samunak, a kolozsvári református esperesnek volt az első szülött lánya. Végzettsége szerint tanító volt, de férjhez menetele után abbahagyta a tanítást. Négy gyermeket szült. Igyekezett jó feleség és gondos anya lenni. Vezette a háztartást és sokat foglalkozott gyerekeivel.

Fiatal korától élete végéig (98. életévében hunyt el!) szenvedélyesen olvasott. Elsősorban szépirodalmat; regényeket és verseket. Olvasmányélményeit megosztotta a családtagokkal. Így az irodalom szinte mindennapos téma volt a családban. Zseniális memóriája volt. Nagymamaként az unokáinak is részletesen el tudta mesélni pl.: -egy negyven évvel korábban olvasott Jókai-regény történetét az összes szereplő nevével együtt. Részt vett a nagyenyedi református egyházi közéletben is. Aktív tagja, szervezője volt a keresztyén nőegyletnek. Fennmaradt egy nagyszerű tanulmánya, amiben arról ír, hogy miben különböznek a” modern” feleségek a keresztyén, hívő feleségektől. Ő igyekezett az utóbbi csoport jellemzői szerint élni. 

Gyermekei tanulását rendszeresen felügyelte. Számára igen fontos volt, hogy két fia és két lánya az iskola legjobb tanulói közé tartozzanak. A gyerekek igyekeztek megfelelni az anyai elvárásnak, és jó képességeik, valamint szorgalmuk miatt ez sikerült is nekik. Mind a négy gyermeke egész életében szorgalmasan tanult és dolgozott.  A család életében -a komolyság mellett-, helye, szerepe volt a humornak, a játéknak, a társasági életnek és a sportnak is. Már csak azért is, mert a gyermekek sok időt töltöttek együtt az internátusban lakó kortársaikkal. A gyerekkorban kialakult barátságokat szinte életük végéig ápolták. Juhász Pál professzort Budapesten is gyakran keresték fel erdélyi barátai. Ő volt a biztos pont, aki segít, ha valaki nagyon megbetegszik. Nem is csalódtak, mert Juhász professzor minden tőle telhetőt megtett értük. A nagyszámú Juhász rokonság tagjai is bizalommal fordulhattak hozzá, ha valaki megbetegedett.

Juhász Albertnek és feleségének 15 unokája és 35 dédunokája született. Az egyenes ági leszármazottak száma mára már 80 körül jár. Legtöbben egészséges, erős, becsületes emberek. Ha a fentieket tekintjük egy sikeres házasság mércéjének, akkor Juhász Albert és feleségének házassága igen sikeresnek tartható. 

Juhász Pál professzor magához vette édesanyját, kb. 8 évvel azután, hogy Juhász Albert 1959-ben meghalt. Édesanyjának Nagyenyedről (Romániából) 

Magyarországra kellett költöznie, először Debrecenbe, majd Budapestre az Andrássy úti lakásba. Ott magánrendelést végzett Juhász professzor. A lakásba csöngető betegeket édesanyja ültette le a várószobában, és néha el is beszélgetett velük. Büszkén és örömmel hallgatta meg, hogy fiát mennyire szeretik és tisztelik a betegek. „Ha elbeszélgetünk a Professzor Úrral, akkor már meg is gyógyulunk.”-mondták neki többen. A betegek szeretetéből neki is jutott, mert némelyik” törzsvendég” őt rendszeresen meglátogatta akkor is, amikor már rég nem kellett a rendelésen megjelennie. Szerette és féltette a fiát. Családi körben többször aggodalmasan megjegyezte:” Pali emberfeletti munkát végez.”

Az élet sajnos igazolta félelmét, mert megélte mindkét fia elhunytát. (1984-ben haltak meg)Mélyen gyászolta őket. Ez a gyász nem volt számára példa nélküli, hiszen édesanyja – Zoványi Anna – is élete végéig gyászolta a 20 évesen elhunyt fiát, Istvánt.  (Barabás Blanka testvérét)

6 évvel élte túl fiai elvesztését. Fia halála után legfiatalabb gyermekéhez, Vidovszky Ferencnéhez (született Juhász Márta) költözött.

Életének utolsó éveiben is minden nap olvasott, és ezekre is pont úgy emlékezett, mint a gyerekkori olvasmányaira. Részt vett a családi életben, pl.: az esti römizésekben. Unokái, dédunokái életét figyelemmel követte. 

Még megélte a román diktátor bukását és kivégzését; noha Zita királynéval (IV. Károly király feleségével) egy évben született.

97 évesen sem panaszkodott szinte sohasem; csak néha jegyezte meg:” Nem jó megöregedni.”

Életének 98. évében egy éjszaka csendesen elhunyt.                        

***

A gyerekek a családjukban látják és sajátítják el a szülői és a házastársi szerepek mintáit, valamint a világ legkülönfélébb dolgaihoz való viszonyulás példáit. Emiatt tartjuk indokoltnak azt, hogy közzétegyük Juhász Pál édesanyjának dolgozatát, melyből kitűnik az, hogy ő milyen anyává és feleséggé akart válni. 

Bizonyos, hogy többé-kevésbé tudatosan Juhász Pál is hasonló anya és feleség szerepet várt el felnőtt korában. 

BARABÁS BLANKA NAGYENYEDEN MEGTARTOTT ELŐADÁSA:

„KRISZTUS ÜZENETE A MAI NŐHÖZ”

Az utóbbi évtizedekben kialakult a modernkor modern női típusa. 

6
Ezt a típust azok a mozgalmak teremtették meg, melyek a nők felszabadítása címén a nők politikai jogaiért, a társadalmi és gazdasági életben való érvényesüléséért küzdöttek. Ezzel a modern asszonnyal lépten-nyomon találkozunk az életben. Engem a külsőségek most nem érdekelnek. Nem fontos előttem, hogy a modern asszonynak rövid a haja, vagy rövid a szoknyája, , hogy cigarettázik, hogy kávéházba jár, hogy flörtöl, hogy túlságosan szabad a gondolkodása, vagy nyers a beszéde. Mindezek lehetnek külsőségek, mint ahogy valóban legtöbb esetben nem is egyebek, amiket a divat vagy a szokás tesz általánossá.

Engem az érdekel, hogy milyen ennek a modern asszonynak a lelke. Milyen a modern asszony a szíve mélyén?

A múlt század egyik legnagyobb drámaírója: Ibsen Henrik éles világításban mutatja be ezt az asszonyi lelket. Ha az ibseni modern nőket nézzük, meg kell döbbennünk, mert azt látjuk, hogy a legújabb kor lényegéből kiforgatta a női lelket. Az ibseni modern nő nem érez kötelességet a gyermekeivel, férjével, fajával, nemzetével szemben. Legjellemzőbb példája ennek Nóra, aki sértett hiúságból, mert az ura nem bízik benne, otthagyja férjét, gyermekeit, otthagyja a családi életet, és elmegy a bizonytalanságba.

Vagy a másik drámájának, Rosmersholen -nek a főhőse, Rebeka lelkiismeret-furdalás nélkül feldúl egy boldog családi életet.

Vagy a harmadik dráma, Solness építőmester főhőse, Hilda hasonló helyzetben, amikor egy boldog családi élet boldogságát akarja feldúlni. Azt mondja: „Mért ne lennék ragadozó madár? Mért ne menjek rabolni? Mért ne ragadjam meg a zsákmányt, ha megkívánom? Az a fő, hogy karjaimba kapjam. Hogy enyém legyen.”

Meglehet, hogy Ibsen túlzottan nagyítva mutatja be a modern női lélek gyengéit, de ha túlozna is, mégis meglátta a modern női léleknek a lényegét. Ez a lélek magát állítja be saját világa középpontjába, elvárja, hogy minden ő körülötte forogjon. Semmiféle kötelezettséget nem érez. A vallásos hitnek, erkölcsi felfogásnak béklyóit lehányja magáról, abban a csalódásban, hogy ez a szabadság. A gyermekáldást átoknak tartja, élete céljának a tetszelgést tekinti, s ezért az egy célért kész mindent kockára tenni.

Nem állítom, hogy minden modern nőre ráillik az Ibsen jellemzése, de kérdezem, hogy a mi társadalmunkban nem találkozunk-e ibseni asszonyokkal? Nem találkozunk-e olyanokkal, akiknek egész gondolatviláguk saját személyük körül forog, akik nem ismernek sem Istent, sem emberi törvényt, hogyha a maguk kedvtelésének, hiúságuknak, nagyravágyásuknak betöltéséről van szó.

Sőt attól félek, hogy mindnyájunkat fenyeget és kísért a mai világ önző lelkülete. Ezzel a kísértéssel öntudatosan szembe kell nézni, s a harcot vele szemben fel kell venni, mert nemcsak mirólunk van szó, hanem gyermekeinkről, jövendőnkről.

Éppen azért a modern női típussal állítsuk szembe a keresztyén női eszményt, s nézzük meg, milyen a Jézus szíve szerint való nő. Amiket el akarok mondani két tételben foglalom össze:

1. Mit nyert a nő Krisztustól?

2. Mit adhat a nő Krisztusnak?

Vajon gondolkozott-e a modern mai asszony azon, hogy mit nyert ő Krisztustól? Vajon tudja-e, hogy amikor Krisztustól elszakad, legnagyobb jótevőjét hagyja el, s tagadja meg hálátlanul?

Olvastam a pogány népek asszonyainak helyzetéről., és összefacsarodott a szívem, mikor siralmas állapotukat láttam. A kínai nőnek már a születése szomorúságot jelent. Míg azt az asszonyt, akinek fia születik, szeretet és tisztelet veszi körül, addig a leánykát csak megvetés illeti.

Az újszülött leányka szerencsés, ha megmenekül a haláltól, mert amikor az apának megmutatják, s az nem veszi a karjába, hanem elfordul tőle, azzal ki is mondja rá a halálos ítéletet. Minden községnek megvan a maga Taygetosz hegye, ahová az alkalmatlanul jött vagy felesleges leánygyermeket kiteszik. Itt aztán a kóbor kutyák vagy az éhség vagy a hideg nagyon hamar megöli szegénykéket. De azoknak a leánykáknak sem rózsás az élete, kiket a pusztulástól megmentenek. Nevelésükre semmi gondot nem fordítanak. Még az előkelő mandarinok feleségei is csak ritkán tudnak olvasni. A kisleányokat már 5-8 éves korban eljegyzik egy teljesen ismeretlen vőlegénynek. Ilyenkor a lány apja pénzt, jószágot vagy egyéb értéket kap leányáért. A szegényebb ember az eljegyzés után a leányát el is küldi anyósa házába, hogy tartsa az, akinek később dolgozni, szolgálni fog. A vagyonosabb lányokat otthon tartják az esküvőig. Csak a lakodalmon látja először egymást a jegyespár.

Hasonló sorsa van a hindu leányoknak is. Ott is 4-5 éves korban eljegyzik. 10-11 éves korban már férjhez is adják a leánygyermeket. Persze az ilyen gyermekasszonyok teljesen az anyósuk hatalmába kerülnek, akik legtöbb esetben embertelenül bánnak velük. De milyen szomorú sorsa van annak a leánykának, akinek a vőlegénye meghal, s ő nem is ismerte. Ezeket a gyermeközvegyeket egy házban sem tűrik meg, se a szülei, se az anyósa házában, mert biztosan olyan bűnös lelkű, vagy az előbbi életében követett el olyan nagy bűnt, hogy azért büntették így az istenek. Ez szegény, mint egy kivert kutya egyik helyről a másikra vándorol, úgy szerez élelmet magának, ahogy tud. Csoda-e, ha ilyen körülmények között elzüllik?

De nézzük, meg, hogy a mai nyugat-európai művelt népek asszonyainak a keresztyénség felvétele előtt vajon olyan sorsuk volt, mint ma? A germán asszony rabszolgája volt az urának. Minden munkát végzett, a férfinak csak a 

harc volt a dolga. Ha nem volt háború, akkor henyélt, de nem dolgozott. Ott volt az asszony, s annak csak parancsolni kellett. De nemcsak a germán népeknél, hanem az ókor minden népénél a nő vagy rabszolga, vagy játékszer, sorsa teljesen az ura kegyétől, szeszélyétől függ. Se családi életére, se gyermekei nevelésére semmi joga vagy befolyása nincs.

Ebből az alantas sorsból emelte fel a nőt Jézus, s tette egyenlővé a férfival. Gondoljunk arra, a jelenetre, amikor Jézus Bethániában van, s Mária elbűvölve hallgatja szavait. Jézus egy új világot nyit meg Mária előtt. Isten minden embernek atyja. Nincs különbség úr és szolga, férfi és nő között, mert mindnyájan Isten országának gyermekei vagyunk. Ezzel a kijelentéssel emberi jogot, emberi méltóságot, magasztos hivatást adott Krisztus a nőknek. Alantas sorsából kiemelte azzal Jézus a nőt, hogy Isten országának munkálásában a férfival egyenlő hivatást jelölt ki számára.

Az mindegy, hogy milyen munkát végzünk, háztartásban dolgozunk, vagy tanítunk, nevelünk, vagy hivatalban élünk, üzletben, vagy varrodában vagyunk, a cél mindenütt egy kell legyen, az Isten dicsőségét munkálni.

De Jézus nemcsak célt adott életünknek, hanem mint megváltó kegyelmes erőt is adott, hogy dolgozni tudjunk, hogy a kijelölt célt megvalósítsuk. Akik Jézussal együtt élnek, akiket Ő vezet, bármilyen környezetben élnek, s bármilyen munkát végeznek, azoknak életét különös varázs veszi körül, életük szépsége minden képzeletet felül halad. 

Nemrég olvastam egy fiatal lány életéről, kinek csodálatos rövid élete nagyon megragadta a lelkemet. Kanen Adélnak hívták. Nagyon intelligens, derült kedélyű, de komoly szülők gyermeke volt. Nyolc éves korában megkapta a tüdőbajt, de gondosan ápolták, úgy hogy 

szülei reménykedtek, hogy le tudja győzni a betegséget. Jobban is lett, s 17 éves korában menyasszony volt. De egy év múlva a tuberkulózis teljesen a hatalmába veszi, s ő is, meg szülei is tudják, hogy ebből nincs meggyógyulás. Egy svájci tüdőszanatóriumba helyezik el,-s ott él még 6 évig. Más, ha a kórházban fekszik,megszűnik számára a külvilág, de Kanen Adél éppen itt a szanatóriumban a súlyos betegek társaságában élte az ő csodálatos életét. Önmagáról tudta, hogy milyen szenvedésen mennek át betegtársai, s nagy részvétet érzett irántuk. Úgy érezte, neki kötelessége, hogy a többieket vigasztalja. Szobáját telerakta virággal, az ágya hófehér csipkés és szalagos volt, szép rendben, s szemeiben állandóan mosolygás volt. Ágya mellé egy nagy karosszéket tétetett, s ott várta betegtársai látogatását. S ez a karosszék sohase volt üres. Egyik látogató a másik után jött hozzá. Elmondták örömeiket, fájdalmaikat, szenvedéseiket, de tőle mind megvigasztalva mentek el. Állandó jó kedélye bátorságot öntött társai szívébe. Azt írja magáról: „Ez a munka elvezetett a legbensőségesebb örömhöz, melyet képzelni lehet. Én megtaláltam a boldogságot, rávezetett a szenvedés. 

Észrevettem, hogy emberek között élek, kiknek szenvedő szívük van, s kiknek szükségük van a szeretetre, megértésre, támogatásra, bátorításra. Kérem az Istent, adjon nekem elég szeretetet és erőt a jóra.” Azokkal a betegtársaival, kiket a szenvedés ágyhoz kötött, mint őt, állandóan levelezik, úgy bátorítja őket. Ez a levelezés későbben rendszeres lesz, s megalkotják a Betegek Egyesületét, s magukat, a tagokat Katica-bogaraknak nevezték. Ezeket a leveleket összegyűjtötték, s Németországban többször is kiadták „Örvendezzünk a szenvedésekben” címmel. A begyűlt összegből Genf mellett egy napos hegyoldalon egy Gyógycsarnokot építettek.

Kanen Adél legbensőbb érzelmeit ez a kis idézet fejezi ki a legszebben:” Szeretem a férfias szívet, szeretem a bátor lelket, szeretem, ha mindenki csüggedés nélkül hordozza keresztjét, s midőn a kínzó fájdalom megingatja hitét, szeretem, ha a Megváltóhoz fordulunk segítségért.”

Kanen Adél mindent tettre váltott, amiről lelke álmodott, 24 éves korában, 6 év rettenetes szenvedés után meghalt.

Ha a beteg test rettenetes keresztje alatt ennyi erő és ennyi fenség áradhat a női lélekből, mennyi varázst áraszthatnak az egészséges nők? Ezt az áldást fakasztó erőt, ezt a jóra, nemesre buzdító lelket, ezt nyeri a nő Jézustól.

Mindnyájan érezzük, hogy minket, nőket a jó Isten ilyen nemes munkára hívott el. Hogy örömet tudjunk szerezni másoknak, hogy szolgálni tudjunk a gyengéknek. Mi mindnyájan érezzük, hogy anyaságra teremtettünk. Ez pedig azt jelenti, hogy egész életünknek kitöltő tartalmat csak az önfeláldozó szeretet adhat. Az önfeláldozó szeretet életünket önkéntes szolgálatra leköti, akár családban, vagy azonkívül, mindegy, de csak az önfeláldozó szeretet és szolgálat. És ez a szolgálat nem teher, hanem öröm és gyönyörűség. Az áldozat, amelyet hozhatunk, a legnagyobb boldogság. A női lélek a szolgálatra és áldozatra van teremtve. S ha feltesszük még egyszer a kérdést, mit nyert a nő Jézustól? Nyert új hivatást. Hivatása betöltéséhez erőt. Az önfeláldozó szeretet lelkét, hogy nemcsak testileg tudjuk betölteni hivatásunkat, hanem lelkileg is, egyszóval nyerte az igaz életet, a teljest, a békességest, az örökéletet.

Ez az izenete Jézusnak a modern nő számára is, hogy az önzés helyett az önfeláldozás legyen életének a célja, s ne magának éljen, hanem másoknak szolgáljon: Isten országáért éljen.

Ha ezt az áldásfakasztó boldog életet megnyertük, feltettük a kérdést: mit adhatunk érte? Mit adhatunk azért, ha az áldásnak öröme eláraszt?  Mit adhatunk azért, ha az életnek árja szívünkön át zuhog? Ki egyszer megkapta ezt az áldást, nem kérdezi, mivel tartozik. Kérdezte-e Mária, hogy mit adjon Jézusnak azért a szeretetért, amit tőle kapott? Nem! Átadta egész lelkét és azt külső formában is megmutatta, drága nárdusból készülő kenetét fejére öntötte. Vagy Mária Magdolna, kit nehéz betegségből meggyógyított, ki aztán rajongásig 

csüng Mesterén. Mily határtalan tiszteletet fejez ki Mária Magdolna, amidőn hajával törli meg Jézus lábait. Salome, Jánosnak és Jakabnak az édesanyja, mikor Jézust utolsó útra viszik, ott van Jézus mellett, ott van Jézus keresztje alatt, vele marad a sírba tételig.

Oh, ezek a nők érezték, hogy életüknek tartalmat Tőle nyertek, mindennel Neki tartoznak, s életüknek egyetlen célja, hogy Neki szolgáljanak.

Ma sem lehet a női léleknek más célja, mint Jézusnak szolgálni.

Hogy hol lehet szolgálni? Mindenkinek ott, ahová rendeltetett. 

A gazdasági és társadalmi viszonyok átalakulása a nő helyzetét megváltoztatta, kihozta a családi életköréből, rákényszerítette az önálló kenyérkeresésére. Ezek a dolgozó modern nők. A kálvinista egyházban nincs külön egyházi munka, mert minden munkával egyformán szolgálhatunk. Isten országát nem egyik vagy másik fajta munkával virágoztathatjuk fel, hanem egyedül azzal, ha örvendező lélekkel végezzük. Luther szerint egy egyszerű munkáslány, aki lelkiismeretesen végzi a dolgát, kedvesebb Isten előtt, mint egy apáca, aki reggeltől estig imádkozik. De bármilyen munkát is vállaljon egy nő, első legyen előtte annak a munkának a megbecsülése. A munka természetéből folyik, hogy csak a jól végzett munka lehet értékes. A kedvetlenül végzett munka mindig megbosszulja magát. Ezért kell minden munkát úgy végezni, hogy azzal Jézusnak szolgáljunk, az ő ügyét előbbre vigyük. 

Egy bibliás cselédlánytól megkérdezték egyszer, hogy van-e valami jelentősége a Biblia-olvasásnak. Azt felelte rá: azelőtt a szőnyegnek csak az egyik oldalát poroltam ki, most mindkettőt. Ezt a kérdést feltehetjük az iskolákban, irodákban, gyárakban, üzletekben, műhelyekben dolgozó nőknek is, s ha olyan nyugodtan tudnak rá felelni, mint ez az egyszerű cselédlány, Istennek tesznek szolgálatot.

A női léleknek a szolgálatra legnagyobb tere a családban nyílik. A nő legtermészetesebb hivatása, hogy mint feleség és mint anya szolgáljon. A magyar nyelv oly szépen fejezi ki a női hitvestárs nevét: feleség. A férj munkáinak fele segítsége, bánatainak, örömeinek osztályosa, jóban-rosszban hűséges követő társa. De a nagy költőnk szerint a feleség mint védőangyal ott áll a férfi küzdelmeiben. A Madách Ember tragédiájában, mikor a férfi végigálmodja az emberi élet küzdelmeinek hiábavalóságát, és amikor Ádám a maga sötét látásával úgy érzi, hogy nincs semmi értelme a küzdelemnek, és az a pokoli gondolat születik meg fejében, hogy a legjobb, amit a jövő érdekében tehet, ha magát és magában az emberiséget elpusztítja, akkor abban a kritikus pillanatban így szól hozzá az Úr:

„Sha tettdús életed

Zajában elnémul az égi szó,

E gyönge nő tisztább lelkülete

Az érdekek mocskától távolabb

meghallja azt és szíverén keresztül

Költészetté fog és dallá szűrődni.

E két eszközzel álland oldaladnál

Balsors s szerencse közt mind-egyaránt,

Vigasztaló, mosolygó géniusz.”

A feleségnek olyan legyen az élete, hogy azon keresztül hallja meg a férfi Krisztus izenetét. Nem kíván ezzel senki lehetetlent tőlünk. Azt hiszem, nem nagy dolog az, ha a hazatérő férjet örömmel várjuk, szeretettel üdvözöljük, figyelemmel vagyunk iránta, kedvét keressük, érdeklődünk dolgai iránt. A mai szegény időben, mikor a pénztelenség úgy ránk nehezedik, az életet nekünk kell elviselhetőbbé tenni. Oh, ezt most nagyon meg kellene szívleljük, ne zúgolódjunk, ne álljunk elő olyan követelésekkel, amelyek csak újabb terhet tesznek a férfi vállára. Nagyon sok szerencsétlen családi életnek az asszony nagyravágyása az oka. A megpróbáltatások között is bízó és örvendező lélek ez az, amin keresztül a férfi a mennyei izenetet meghallja. Oh, ezen izenet elől nem zárkózhatik el egy férfi sem, s tekintete neki is arra az erőforrásra téved, ahonnan a felesége is erőt nyert. 

Így szolgál a nő az urán keresztül Jézusnak.

A nőnek legmagasabb, legszentebb hivatása az anyaság. A gyermeket, kinek életet adott, felnevelni, hogy Istennek és embernek kedve teljék benne. Elvezetni Jézushoz, mert ő adja a teljes életet. De nekünk kell vezetni kézen fogva, mint a bibliai anyáknak, s odaállítani Jézus elé. Ha mi nem vezetjük, magukban oda nem találnak. Ezért kell a mi életünknek olyannak lennie, hogy azon Krisztus fensége visszatükröződjék.

Új útra kell térni az anyáknak, olyan útra, amelyet – sajnos – anyáink meg nagyanyáink velünk nem tettek meg. Valljuk meg őszintén, hogy nem vagyunk felkészülve arra a munkára, hogy gyermekeinkkel együtt olvassuk a Bibliát, családi istentiszteletet tartsunk velük, és közösen keressük az Istennek hozzánk intézett izenetét és parancsát. 

Mindnyájan látjuk az anya fenséges hivatását, s tudjuk is, mit kellene csinálni, de gyengék vagyunk, s nem tudunk neki megfelelni. Máriaként le kellene ülni a Jézus lábaihoz gyermekeinkkel együtt. 

Asszonytestvéreim, érzitek-e, hogy a mi kezünkbe van letéve a magyar kálvinista népnek a jövendője? Tőlünk függ, hogy nemesebb nemzedék kövessen minket. A jövő munkálását és előkészítését Jézus egyenesen az anyákra bízta.

***

A nő szolgálatot tehet a társadalom ideálisabb berendezése érdekében is. A női mozgalmak sok jogot biztosítottak a nőknek, de a társadalmi törvények alkotásánál a nőknek semmi joguk nincsen. Itt csak a férfin keresztül szolgálhat a 

női szív. Oda kellene hatni, azért kellene lelkesedni, hogy a gazdasági, politikai törvényeket Krisztus-i szellem hassa át. Itt indító, lelkesítő a férfin keresztül a női munka lehet. 

Egy angol gróf, ki részt vett a legújabb angol szociális törvények alkotásában, s küzdött azért, hogy a gyárakban gyerekeket ne alkalmazzanak, hogy a női munkát ne uzsorázzák ki, hogy a munkások nyomorán segítsen, s őket nagyobb munkabérhez juttassa, egészséges munkáslakásokat építsenek, a szegény gyerekek gondozását az állam vegye kezébe – egyszóval küzdött azért, hogy ezekbe a törvényekbe vigyék be a krisztusi szeretet lelkét. Ennek a grófnak a felesége azzal búcsúzik az urától minden reggel, mikor a parlamentbe megy: Menj és győzz!

S amíg a férj a parlamentben a legnehezebb harcát vívta, a felesége otthon imádkozik. Kirsztus lelke diadaláért. Oh, ha minden politikus mellett ilyen asszony állna!

A társadalmi bajokat gyökerében lehetne meggyógyítani. De a legideálisabb társadalmi berendezés mellett is szükség van a női jótékony munkára, mert betegek, magányosak, árvák mindig lesznek veletek. Ezeket a bajokat nekünk kell meglátni. A társadalom minden sebe nekünk kell, hogy fájjon, s ha gyökerében nem tudjuk a bajokat meggyógyítani, a sebeket nekünk kell bekötözni. Ennél a munkánál Krisztus vár minket, és Krisztus küld.

De addig nem tudunk szolgálni, míg szívünket a modern asszony önző kedvteléseitől és vágyaitól meg nem tisztítjuk, és amíg szívünket Krisztusnak át nem adjuk.

Bizonyára vannak hallgatóim között, kik ismerik Herczeg Ferencnek a „Milói Vénusz karja” című regényét. Egy fiatal asszony a regény főhőse. Ez a fiatal asszony éli nagyvárosi gazdag asszony üres, léha életét, sem családjával, se, a társadalommal szemben semmiféle kötelezettséget nem érez. Már csal egy hajszál választja el a bűntől, mikor családjában két tragikus haláleset történik. Ez magához téríti. S magát okolja minden bajért. Ekkor eltűnik, s az egész család azt hiszi, hogy öngyilkos lett, mikor egy félév múlva rátalálnak a szegények aggmenházában, hol a betegeket ápolja, s a legdurvább szolgai munkát végzi. Az ura kéri, menjen haza, de nem érzi magát méltónak, hogy családja körében megjelenjen. Egy évig szolgál itt, s ő, aki eddig csak parancsolni tudott, boldogan szolgálja ki a tehetetlen aggastyánokat. Egy év múlva rászánja magát a hazamenetelre azzal a boldog reménységgel, hogy szíve gyökeresen megváltozott, és megtisztult minden önző vágytól. Most már hiszi, hogy családjának is tud értékes szolgálatot tenni.

Asszonytestvéreim! Szívünknek ilyen gyökeres megváltozásra van szüksége. Addig, amíg ez a változás meg nem történik, komoly és értékes szolgálatot sehol sem tudunk tenni. Irodákban és gyárakban értéktelenebb munkások leszünk, 

mint a férfiak; családi életünkben csak szaporodnak a bajok és keserűségek. A társadalmi életben egyre nő a nyomorúság és elégedetlenség, s mi mindezt nézzük tehetetlenül, s nem vesszük észre, hogy egy komoly lépést kellene megtennünk, hogy társadalmunk a gyógyulás útjára lépjen. Ez a komoly lépés: adjuk oda szívünket Krisztusnak, hogy ő mutathassa meg rajta keresztül a Maga hatalmát.

A Kálvárián a kereszt felé haladó s Magát érettünk áldozó Megváltó kéri ezt az áldozatot tőlünk.

XIII.

JUHÁSZ PÁL ANYAI NAGYSZÜLEIRŐL, BARABÁS SAMURÓL ÉS ZOVÁNYI ANNÁRÓL

Ha meg akarjuk érteni Juhász Pál személyiségének és életének alakulását, akkor alaposan meg kell ismerkednünk az anyai nagyszülőkkel is, mert az ő hatásuk meghatározó jelentőségű volt. Anyai nagyapja, Barabás Samu 1863-ban született Désen, de székely ember volt.(Dés mezőségi, nem székelyföldi város.) 

Református lelkipásztorként dolgozott Magyarláposon 1890–1907 között, majd Kolozsvárra helyezték. 

Rendkívüli adottságai: szervezőkészsége, közösségei iránti elkötelezettsége, vezetői adottsága, emberszeretete egész életében nagy tettekre késztették. Már magyarláposi papként is felismerte azt, hogy nem elég csak lelkipásztorként dolgoznia. A helység ugyanis 42 km-re volt a legközelebbi vasútállomástól (Déstől), emiatt a gazdák nem tudták a tejet értékesíteni. Barabás Samu látva a problémát rövid idő alatt megoldotta azt. Először egy tejszövetkezetet szervezett meg, és egy kiváló vajkészítő mestert szerződtetett. Olyan jó vajat készítettek, hogy még Bécsbe is szállítottak belőle. 

Darányi Ignác fölművelésügyi miniszter elgondolása alapján az ország különböző helyein 20 holdas paraszt-mintagazdaságokat hoztak létre. Magyarláposon Barabás Samu ebben a munkában is aktívan kivette a részét. 

Hamarosan egy önsegélyező hitelszövetkezet vezetőjévé vált, hogy segítse a falusiak gazdálkodását, megélhetését. Barabás Samu így foglalta össze a szövetkezetek létrehozásának okát és célját: „A budapesti nagy bankok ridegen elzárkóztak a kicsi emberek kérése elől….

Legszívesebben azoknak adott kölcsönt,-(az azon a vidéken terjeszkedő Albina nevű bank) akikről már előre tudták, hogy nem lesznek képesek fizetni…. Jött a per, aztán megszólalt a dob. Lassanként így jutott a magyarok földje oláh kézre az osztrák–magyar bank hathatós támogatása mellett.”

„….A hitelszövetkezet célja az uzsora elleni harc, küzdelem, a kis emberek felszabadítása a bankok jármából. Tömöríteni kell őket, hogy azután a maguk urai lehessenek. Tagjainak anyagi érdekeit előmozdítani, a munkások, a kisbirtokosok és a kisiparosok jólétének a fokozása érdekében. Olcsó hitel nyújtás a befizetett üzletrészekből, betétekből és a központi hitelszövetkezet által nyújtott hitelekből.” 

A hitelszövetkezet jelszava az volt, hogy:„Segíts magadon, és az Isten is megsegít.”

Kolozsvárra kerülvén is nagy tetteket vitt végbe. (Először a Magyar utcai parókia 

lelkésze lett, majd esperessé is választották.) Egyik legjelentősebb ezek közül az volt, hogy megakadályozta Kolozsváron a református iskolák államosítását. Ez még a világháború előtt történt, amikor a papság egy része – hogy szabaduljanak az iskolafenntartás anyagi terheitől – hajlott arra, hogy az államnak átadják a kezelésükben lévő iskolákat. Barabás Samu megérezte ennek a veszélyét. A háború után ugyanis Erdély Romániához került, és az állami magyar iskolákat a románok román iskolákká alakították át. A kolozsvári református iskolák megmaradtak magyar tanítási nyelvűnek. 

Másik nagy jelentőségű munkája az volt, hogy 1910–1918 között szerkesztette  – és saját költségén kiadta és terjesztette-  az „Egyházi Újság”-ot. Az újsággal fő célja az volt, hogy ezzel előmozdítsa a református nőnevelés ügyét. Azt írta: „Az a nő, aki a protestáns világnézettel homlokegyenest ellenkező szellemű iskolában nő fel, sohase lesz többé a miénk.”

1913-ban, amikor a Kolozsvári Egyházmegye esperesévé választották, székfoglaló beszédében a belmisszióra fektette a hangsúlyt; hogy „Isten igéje ne csak a Biblia lapjain maradjon meg, hanem az élet minden területén érvényesüljön.”

1918 Karácsonyán a román csapatok bevonultak Kolozsvárra is. 1919-ben Barabás Samut letartóztatták és börtönbe csukták. Amikor átmenetileg szabadlábra került, akkor családjával együtt, 1919. november 9-én Magyarországra menekült. Előtte megtudta egy román tiszt barátjától, hogy a „román állam területi egységének megbontása kísérlete” miatt életfogytiglani börtön vagy kivégzés vár rá. Román szempontból nézve a vád érthető volt, mert 1918-ban Barabás Samu egy mozgalom tagjaként megpróbálta elérni a független székely állam kikiáltását.

Budapesten már 1919. december 15-én gróf Bethlen István kinevezte Barabás Samut az Országos Menekültügyi Hivatal kormánybiztosává és tábori lelkésszé. (Barabás Samu és Bethlen István már korábbról, Erdélyből ismerték egymást.)

Ezután másfél év alatt bejárta az egész országot, segítve a több száz ezer menekült ember ügyét. Kb. 160 eseményen vett részt, amelyekről írásos feljegyzést készített és ezek fennmaradtak. 

1920 januárjában Sopronban több helyen tartott előadást annak érdekében, hogy a soproniak Magyarország mellett döntsenek a népszavazáson. Olyan kiváló szónok volt, hogy hallgatóit nemcsak meggyőzte, hanem fellelkesítette és cselekvésre késztette.

Az 1921. december 17-én megtartott népszavazáson nagy többséggel győzött a Magyarországhoz való hűség gondolata. Ezzel a döntésével Sopron városa kivívta magának a „CIVITAS FIDELISSIMA” (a leghűségesebb város címet). 

Thurner Mihály, Sopron polgármestere szép levélben köszönte meg Barabás Samu érdemeit. 

1920. június 4-én Budapesten a Kálvin téri templomban prédikált, fellépve a Trianoni Békediktátum ellen. 1920. november 11-én nyílt levelet írt a Nemzetgyűléshez, amelyben arra kérte főleg az erdélyi képviselőket, hogy ne ratifikálják a Békediktátumot.  Ebben a levélben olvasható: „A Trianoni Békediktátum ratifikációja egy rémes, sötét korszak kezdetét jelenti szerencsétlen magyar nemzetünk történetében.” Az elmúlt 90 év sajnos igazolta Barabás Samu jóslatát. Pszichiáterként azt tapasztaltam, illetve azt feltételezem, hogy nemcsak a határokon túl élő magyarokban, hanem a mai Magyarországon lakó családok jelentős részének családtörténetét vizsgálva is kimutatható lehetne „Trianon” lelki sérülést okozó hatása. A fiatalokban is tetten érhető ez, csak náluk már nem tudatos a lelki esendőségüknek ez a jelentős oka. Gondoljunk csak a Szondi Lipót által leírt családi tudattalan erős hatására, emberek sorsát tudattalanul befolyásoló működésére. A trianoni határok több millió magyar család rokoni kapcsolatait szakították el, immár 90 éve. Emiatt magyarok milliói úgy nőttek fel, hogy nem találkoztak szüleik vagy nagyszüleik rokonaival, mert azok más országban éltek. Ők meg sem ismerték nagyszüleik múltját, történetét, kultúráját. Így szinte gyökértelenül nőttek fel. Megszakadt a nemzedékek közötti természetes, szerves rokoni kapcsolat. Ezért nem meglepő, ha nem tudnak „ellenállni mindenféle szélnek”.

Barabás Samut 1921-ben megválasztották kabai lelkésszé. Nem véletlenül Kabán, hanem azért épp ott, mert veje, Juhász Albert – mint már leírtuk – Kabáról származott. 

A XX. század szomorú magyar történetének groteszk példája, hogy a kabai születésű Juhász Albert egész életében Nagyenyeden (Romániában) szolgált, míg a székely Barabás Samu életének utolsó 30 évét Kabán és Budapesten kellett leélje. Mindketten elfogadták a Jóisten akaratát és mindketten sziklaszilárdan helytálltak. 

Sokat tett Kaba fellendítéséért is. Ennek köszönhetően a körzet parlamenti képviselőjévé választották 1922-ben, majd a következő ciklusban is, 1927-ben. A parlamenti almanachban erről a következő bejegyzés található: „Barabás Samut 1921 márciusában Kabán lelkésszé választották. A mostani Nemzetgyűlés tagjává Hajdúszoboszlón választották meg: keresztény, kisgazda földmíves és polgári párti programmal 3500 választó ajánlása alapján 5403 szavazattal, 977 szótöbbséggel, Dáner Bélával szemben. A Nemzetgyűlésben szociális reformokért kíván dolgozni. A közoktatásügyi és a naplóbíráló bizottság tagja.” (I. Parlamenti almanach 192/3 lapjai).

Első parlamenti szereplése olyan sikeres volt, hogy gróf Klébelsberg Kunó közoktatásügyi miniszter ki akarta nevezni kormány-főtanácsosnak, de Barabás 

Samu ezt nem vállalta: „Sokkal szegényebb ember vagyok, mintsem bele tudnám 

magam találni a méltóságos szerepbe.”- írta a miniszternek. Nem volt karrierista. 

Juhász Ábel, református lelkipásztor szakvizsga dolgozatát Barabás Samuról írta. E dolgozatból idézünk:

„Barabás Samu sohasem lépte át a keresztyén etika által megszabott határokat, de mindvégig maximálisan eleget tett azoknak a követelményeknek, amelyeket a társadalom problémái reá helyeztek.”

E tekintetben Juhász Ábel példaképül állítja Barabás Samut a ma élő és dolgozó református lelkipásztorok elé.

Barabás Samu kormánypárti képviselőként mindvégig kitartott gróf Bethlen István miniszterelnök mellett, akinek talán egyik leghívebb követője és tisztelője volt. Mit kell tudnunk ahhoz gróf Bethlen Istvánról, hogy megértsük Barabás Samu iránta való tiszteletét?

Gróf Bethlen István 1874-ben született a Marosvásárhelytől északra fekvő Gernyeszegen. A középiskolát Bécsben végezte, majd Budapesten jogot hallgatott, emellett elvégezte a magyaróvári gazdasági akadémiát is. Ezután külföldön utazgatott, majd mezőségi birtokain gazdálkodott.

1901-ben – nősülése évében – a mezőségi kerület egyhangúlag képviselőnek választotta. 1919–21 kivételével 1939-ig a képviselőház tagja volt. Ott ő számított az erdélyi kérdés egyik szaktekintélyének. 1919-ben részt vett a proletárdiktatúra elleni küzdelemben és csatlakozott a Szegeden megalakult nemzeti kormányhoz. A Menekültügyi Hivatal vezetőjeként sokat tett a menekültek támogatásáért, megsegítéséért.

1921. április 15-től volt Magyarország miniszterelnöke 1931. augusztus 14-ig. Ebben a tíz évben Magyarország gazdaságilag és kulturálisan is fellendült. Az 1930-as években Bethlen elítélte a zsidótörvényeket és ellenezte a németbarát külpolitikát, valamint Magyarország II. világháborúba való belépését.

1944 decemberében az oroszok elfogták (miközben a nyilasok ellen is menekülnie kellett) és Moszkvába vitték. 1946-ban halt meg egy moszkvai börtön kórházában.

A református lelkész, Barabás Samu a parlamenti munkát is krisztusi lelkülettel végezte. Már 1924-ben elmondta ma is aktuális hitvallását: 

„-A haza csak az összes erők egyesítése által támadhat fel újra. De hogyan egyesüljünk? A tudomány megoszt. Egyedül a szeretet egyesít, mert a politika és a pénz is megoszt. Egység a szeretetben, ez tesz egy nemzetet erőssé, hivatásához méltóvá, képessé arra, hogy legyőzze a megaláztatás válságát, biztossá, hogy övé lesz a jövő.

Magyarok! Alkossátok meg a szeretet egységes frontját!

Magyarok! Egyesüljetek a szeretetben!”

Kaba és Budapest között ingázva sikeresen képviselte a Nemzetgyűlésben választó körzete fellendítésének ügyét. Fáradhatatlanul dolgozott az általa képviselt emberek problémáinak megoldásán. Kabán teniszpályákat készíttetett és üzembe helyeztette Kaba első moziját, az általa építtetett kultúrházban. Ezeknél is jelentősebb napjainkig kiható kiemelkedő tette volt az, hogy amikor a közeli Hajdúszoboszlón feltört a gyógyhatású meleg víz, akkor Budapesten 

képviselőként kijárta azt, hogy a költségvetésből komoly összeggel járultak hozzá 

a gyógyfürdő kiépítéséhez. 

Mindezen tevékenységei mellett nagyapaként sokat foglalkozott unokáival, Blanka lánya négy gyermekével: Juhász Istvánnal, Pállal, Máriával és Mártával.  Az unokák és néha szüleik is nyaranta hosszabb időt Kabán töltöttek. 

Amikor unokájának, Juhász Pálnak a Kolozsvári Orvostudományi Egyetemet magyar üldözés miatt el kellett hagynia, akkor ő intézte el azt, hogy a debreceni egyetemen folytathassa unokája a tanulást. Ennek elintézése nem volt egyszerű, mert Juhász Pálnak Magyarországon először különbözeti vizsgákat kellett letennie: magyar irodalomból, történelemből és földrajzból, majd ezek után mehetett magyar érettségire Hajdúböszörményben. Csak ezután, 1935 februárjában került be a debreceni orvosi egyetemre. Juhász Pál és anyai nagyapja (Barabás Samu) szoros kapcsolatát egy levélrészlet közreadása érzékelteti. A levelet Juhász Pál írta Kabáról szüleinek Nagyenyedre 1934. december 26-án. Ekkor már Barabás Samu el kezdte intézni azt, hogy unokája bekerülhessen a debreceni egyetemre. 

„Kedden reggel voltunk templomban. Nagymama és Nusi kivételével mind ott voltunk, s vettünk is úrvacsorát. Zsúfolásig megtelt a templom. Közel 600-an vettek Úrvacsorát. S amit én még sohasem láttam sehol: majdnem kétszer annyi férfi vett úrvacsorát, mint nő.

Templomozás után nálunk ünnepi köszöntők voltak. (Máskülönben ünnep szombatján a bethlemesek egymásnak adták a kilincset.) Itt volt Gonda Feri, valamilyen Béla, Bornemissza ügyvéd úr, Kóréh. Azután mi mentünk át Kóréhékhoz (nagyapa, Gonda F. Lali, Zsiga és én).

Innen azonban én hamarabb eljöttem, mert László bácsiékhoz voltam hivatalos ebédre. (csiga leves, ludas kása, ruca p., aranygaluska) Nagyon jól elbeszélgettünk mindenféléről. Négy óráig maradtam ott. Akkor eljöttem, mert Nagyapa moziba vitt. Egy nagyon szép darabot néztünk meg: Fekete szárú cseresznye. Mozi után lementünk Ilonkáékhoz, ahol rajtunk kívül ott volt Bornemissza a feleségével, s az állomásfőnök ugyancsak a feleségével. Hatalmas vacsora után (hideg sonka és nyelv, pulyka p., torták, krémes, gyümölcs, sajt) nagyon jó hangulatban töltöttük el az időt, majdnem két óráig. Volt két tarokk-parti. Ilonka, Nusi, Zsiga és én dominóztunk, s elbeszélgettünk mindenféléről. Aztán kibiceltünk. Majd éjfél után úgy egy fél órát én is tarokkoztam. Ez teljesen elég volt. 

Szerdán megint voltunk a templomban. Utána énekelgettünk. Nagyapának nagyon megtetszett a székely himnusz. Majd eljött a kurátor úr ünnepet köszönteni. S így a mi tervezett Simon Pali – vizitünk elmaradt.

Ebéd után a fiúktól a legátumot szedtük be. Bejött vagy 60 pengő. Ehhez még hozzájön az egyháztól 15, s a községházától megint néhány pengő. 

Aztán megint voltunk moziban: Tarzan és pajtása c. film ment.

Lali visszament Pestre, megígérte, hogy küld nekem egy anatómiai könyvet, s atlaszokat. Nagyon örülök neki. Ez volna a hiteles története az itt eltöltött ünnepnek. Ez az, amit a fényképre fel lehetne venni, ez a külső tapasztalás. De van egy másik oldala is ennek a fényképnek, amelyik talán még 

ennél is szebb. Nagyon jó hangulat volt majdnem állandóan (az előző készüléseket leszámítva). 

Nagyapa csak akkor haragudott, ha valaki közülünk el akart menni otthonról. Nagyapa máskülönben azt mondta, hogy jövőre mindnyájan együtt fogunk ünnepelni a kabai paróchián. Biztosra veszi azt, hogy minden simán fog menni. De erről majd ő is fog írni. 

Az egyetemre beadtam a kérvényeimet. Almássytól jött válasz, szerinte megkapom az engedélyt. 

Nagyapa írt Ady L. tankerületi főigazgatónak, aki azonban csak annyit írt: I-VII. o. különbözeti, VIII. osztály vizsga, érettségi. De legalább most közelebbi felvilágosításokért könnyebben fordulhatok hozzá. 

Még egyszer kérem, ne haragudjanak, hogy ilyen későre írok. Nemsokára írok megint. 

Kezeiket csókolom, a Lányokat csókolom: Pali 

Most már XII.27. Csütörtök reggel.”

Barabás Samu nemcsak a hivatalos ügyek elintézésében segítette unokáját, hanem elintézte és fizette azt, hogy a debreceni egyetemi évek alatt Juhász Pál a Református Kollégiumban lakhasson. A nagymama (Zoványi Anna) pedig élelmiszer csomagok küldésével egészítette ki unokájuk szerény összegű zsebpénzét. Az egyetemi szünetek egy részében Juhász Pál haza sem utazott Romániába, Nagyenyedre, hanem inkább nagyszüleihez ment Kabára. Ezen tényekből érthető meg az, hogy Barabás Samu személyisége miért volt rendkívül nagy hatással Juhász Pál személyiségének alakulására.

Barabás Samu életének utolsó évtizedét Budapesten, Pesterzsébeten, az Iskola u.1. számú házban élte le. Évekig szinte minden nap emlékiratait gépelte, 1948-ban bekövetkezett haláláig. Lebilincselő stílusban fogalmazott, és igen jelentős kordokumentumot alkotott. Írásait a Sárospataki Református Könyvtárban és 

leszármazottai családi emlékei között őrzik. 

Végrendeletében sírkövére teljes joggal ezt íratta: 

„Ama nemes harcot megharcoltam,

Futásomat elvégeztem,

a hitemet megtartottam.”

(II.Tim.4., 7-8.)

„Futása” Désről indult és a pesterzsébeti temetőben ért véget; de szelleme egyre dicsőbb.(Janus Pannonius után szabadon). 

***

Ismerkedjünk meg Barabás Samu felesége, Zoványi Anna(1872–1967) életével is!

Zoványi Anna, az anyai nagymama is jelentős szerepet játszott Juhász Pál élettörténetében. 

Zoványi Anna édesapja, dr. Zoványi József Zilah város főorvosaként dolgozott. Zilah akkor még szinte színmagyar és református lakosságú város volt. A Wesselényi-család ősi fészke a Zilah melletti Zsibón épült. Zoványi József főorvossága idején Wesselényi volt a főispán. Mivel Zoványi József (Juhász Pál dédapja) a Wesselényi-család háziorvosaként is dolgozott, a két család közeli, szinte baráti kapcsolatban állott egymással. A férfiak esténként egy órát együtt tarokkoztak az úri kaszinóban. Dr. Zoványi Józsefnek hét gyermeke született, híresen szép feleségétől, Zilahi Kiss Bertától. A családi idillt váratlan tragédia törte meg. Egy hideg téli napon egy falusi beteghez hívták ki Zoványi Józsefet. Egy parasztember szekeret küldött érte. Bár neki volt meleg „úri” fogata is, de mivel nem akarta megsérteni a parasztembert, a hideg szekérrel ment a beteghez. Megfázott, tüdőgyulladást kapott, és meghalt. 37 éves volt. Egész Zilah meggyászolta.  

Az özvegyet Vajda János földbirtokos vette feleségül.

Juhász Pál bizonyára többször hallotta áldozatvállaló orvos dédapja történetét, és talán ez is befolyásolhatta pályaválasztását, valamint áldozatvállaló orvosi munkásságát.

Nagymamája – Zoványi Anna –  nagy elbeszélő volt. Megőrizte és továbbadta a családi történeteket. Így pl.: azt, hogy mindkét nagyapja 1848-ban „követ”, azaz országgyűlési képviselő volt. Ápolta Teleki Blanka emlékét is; pl. azzal, hogy elsőszülött lányát Blanka névre keresztelték. Széki gróf Teleki Blanka (Husszúfalva 1806–1862. október 23.) a magyar nőnevelés egyik úttörője volt. Anyai 

nagynénje, Brunszvik Teréz alapította meg az első magyar nyelvű óvodákat. Teleki Blanka 1846-ban Budapesten megnyitotta az első magyar tanítási nyelvű leánynevelő intézetet. Szabadságharcosok bújtatása miatt 1851-ben elfogták és 1853-ban 10 évi várfogságra ítélték. Unokahúga, De Gerandó Antonina az ő példája nyomán Kolozsváron vezetett leánynevelő iskolát. Azaz Brunszvik Teréz hatott Teleki Blankára, Teleki Blanka De Gerando Antoninára, akinél pedig Zoványi Anna tanult. Zoványi Anna lánya, Barabás Blanka is tanítónő lett. Barabás Blanka és Juhász Albert gyermekei szinte törvényszerűen foglalkoztak életük nagy részében tanítással, neveléssel is.

Zoványi Anna egyik testvére a hatból, Zoványi József Ady Endre osztálytársa volt Zilahon. Így ő a költőt mindig Ady Bandiként emlegette, és számos zilahi történetét mesélte el. Ady Endre Zilahon töltött éveiről Kós Károly is megemlékezett a következőképpen: 

„Öregesen mosolygó, szép őszi nap, és a kocsi vidáman kaptat felfelé a zilahi völgyön a város felé, ahol Ady Endre életének legboldogabb nehány esztendőjét élte valamikor. És aztán a déli napsütésben Nagy Sándor professzor 

kalauzolásával járom a várost. Ő állít meg egy-egy ház előtt.

Fenn, a Király utcában, mindjárt az elején földszintes úriház, széles, beépített kapualja fölött két kicsi ablak csillog ki az utcára. Ott, a kapu fölötti padlásszobában lakott 1898-ban három hónapig Ady Endre, aki ekkor Zilahi Kiss Ernő ügyvédnél életének legpolgáribb komolyságú kísérleteképpen ügyvédi írnokságot vállalt. A szobát Végh Miklós barátja osztotta meg vele, a házat Miklós szülei lakták, és azok a jó emberek a kvártélyon kívül kosztot is adtak neki.” Ennek az idézetnek a családtörténeti vonatkozása az, hogy a fent említett Zilahi Kiss Ernő ügyvéd nem volt más, mint Zilahi Kiss Berta testvére. (Az ő házuk is a Király utcában volt.) Zilahi Kiss Berta pedig – mint ahogyan már írtuk – Juhász Pál anyai dédnagymamája volt.

Zoványi Anna a hat elemi elvégzése után Kolozsvárra került a híres francia nevelőnő De Gerandó Antonina Felsőbb Leányiskolájába. Az iskolába csak sikeres felvételi után lehetett bekerülni, mert ott összesen kb. 18 leány lakhatott és tanulhatott egy időben. 

De Gerando Antonina (1845-1914) francia származású arisztokrata tanárnő és nőnevelő volt. A lányokat franciául és németül is megtanították kb. középfokon beszélni. Nagy hangsúlyt fektettek a jó modor elsajátítására is.

De Gerando Antonina kiemelkedő alakja a magyar nőnevelés történetének. Anyja, gróf Teleki Emma, Teleki Blanka nővére volt. 1840-ben vette őt feleségül a magyarokért rajongó francia De Gerando August, aki francia könyvekben ismertette Magyarország és Erdély történetét, és részt vett az 1848-as forradalomban is. A házaspár emiatt emigrációba kényszerült. Antonina 

Párizsban született és kisgyermek korában ott is nevelkedett, de magyar szellemben.1872-től Budapesten tanított, majd 1880-ban meghívták a Kolozsvárt létesített Felsőbb Leányiskola élére. Nemcsak az Iskolát vezette, hanem jelentős nevelés lélektani tankönyveket és tanulmányokat írt, valamint több Jókai könyvet franciára fordított. 

Művei egy része: 

„Jellemképzés az iskolában” Kolozsvár 1900, 

„Gróf Teleki Blanka élete” Budapest 1892, 

„Neveléstan” Kolozsvár 1881, 

„Nőtan vagy az asszonyi hivatás tudománya” Kolozsvár 1880, 

„Háztartástan” Kolozsvár 1883, 

„Hol a boldogság? Vigaszszó szenvedők s szerencsétlenek számára” Budapest 1884, 

„Zene-elmélet és ének-iskola. Chevet-tanmód szerint” Budapest 1885, stb. 

Tehát ápolta és tovább fejlesztette nagynénje, Teleki Blanka pedagógiai munkásságát, szellemiségét. 

Zoványi Anna nem sokkal az iskola elvégzése után férjhez ment Barabás Samuhoz, akivel azután több, mint 50 évet éltek együtt Barabás Samu 1948-ban bekövetkezett haláláig. 

Magyarláposon, Kolozsváron, Budapesten, Kabán és végül Pesterzsébeten laktak. Négy gyermekük született: Barabás Blanka, Lajos, István és Anna.

Barabás Lajos közmegbecsülésnek örvendő szülész- és nőgyógyász főorvosként dolgozott Budapesten, a Bakács téren. Az 1920-as években átfogó élettani tanulmányt írt a Ca (kalcium) jelentőségéről. Tanulmányát egy füzetben saját pénzén ki is adta. E kiadványban – többek között az alábbiakat írja a calcium hatásairól: Csökkenti az izmok idegi ingerlékenységét, befolyásolja a vegetatív idegrendszer működését, megköti a mérgeket, vérzéscsillapító hatása van, csökkenti az érfalak átjárhatóságát, csökkenti a vér alvadási idejét stb. Fentiek miatt a kalcium-kezelés sikerrel alkalmazható a gyulladások megelőzésében és kezelésében, izomgörccsel járó betegségek esetében (tetánia, gégegörcs, tetanusz 

stb.), anaphilaxiás és más túlérzékenységi állapotokban. Adása javasolt várandós anyáknak, műtétek előtt és műtétek után, és még igen sokféle kóros állapot, betegség esetén. Fontos tudnivaló: a kalcium túladagolása legalább annyira ártalmas, mint a kalcium hiánya.

Tovább nem ismertetjük a tanulmánykötetet, de megállapíthatjuk azt, hogy a szerző tudományos igényessége, segíteni akarása és közérthetősége hatással 

lehetett unokaöccsének, Juhász Pálnak orvosi fejlődésére is, annál is inkább, mert gyakran találkoztak és jó kapcsolatban voltak egymással.

Barabás Lajos érdeklődése később a tudományos kutatásoktól a szépirodalom felé fordult, amiben nem alkotott maradandót. Hosszú élete utolsó évtizedében 

a magyar orvostörténet kiemelkedő alakjairól írt tanulmányokat. 

Barabás Blanka többi testvéréről az alábbiakat említjük meg:

Barabás István 20 évesen szívbetegségben elhunyt.

Barabás Anna tanítónő lett. Nem ment férjhez. Nővérének négy gyermekét nagyon szerette, és a 90 éves korában bekövetkezett haláláig szoros kapcsolatot tartott velük.

Barabás Samu és felesége, Zoványi Anna szerető és gondoskodó nagyszülők voltak. Mint már korábban írtuk, a két világháború között Kabán sokat segítették unokáikat, így Juhász Pált is. 

Zoványi Anna egyik nevelési elve az volt, hogy a gyerekeket dicsérni kell, mert akkor lesznek jók. Ezt az elvet nemcsak anyaként, hanem nagymamaként és dédnagymamaként is gyakorolta. 

Miután megismerkedhettünk Juhász Pál szüleivel és nagyszüleivel, könnyű leírni Juhász Pál gyerekkori családjának világát. Mielőtt ebbe belekezdenénk tájékozódjunk Nagyenyeden, illetve a Bethlen Kollégiumban.

XIV.

JUHÁSZ PÁL GYERMEKKORÁRÓL ÉS IFJÚSÁGÁRÓL

 Nagyenyed lehetne most Erdély Heidelbergje vagy Oxfordja, ha Erdély történelme nem lett volna olyan viharos, mint amilyen volt. Bethlen Gábor fejedelem ugyanis 1622-ben Gyulafehérváron Akadémiát alapított, a heidelbergi akadémia mintájára. A nagy fejedelem kiváló külföldi és magyar professzorokra bízta a tanítást. 1629-ben pedig – kevéssel halála előtt – jelentős birtok-adománnyal biztosította a kollégium számára azt az anyagi alapot, ami lehetővé tette az intézmény működését, fennmaradását. 1658-ban az Erdélyre zúduló török és tatár csapatok feldúlták Gyulafehérvárt és lerombolták az Akadémia épületét is. Ezért került Apaffy Mihály fejedelem döntése alapján a már akkor is híres iskola Nagyenyedre (1662-ben), ahol a vártemplom közelében megfelelő épületek és telkek álltak rendelkezésre. 1662 után is sok pusztítást szenvedett el a Bethlen Kollégium (Nagyenyeden már ez volt a neve), de mindig újjászületett. 


A kollégium számos nagy vezetője közül is kiemelkedik Pápai Páriz Ferenc (1649–1716). Pápai Páriz Ferenc orvos volt, minden bizonnyal korának, illetve szakmájának a legnagyobb tudósa. Tudományos munkáit (amelyek mind a mai napig érdekes és hasznos olvasmányok az orvosok számára) volt iskolatársa Misztótfalusi Kis Miklós nyomtatta ki Kolozsváron. Vezetése alatt felfelé ívelt a Kollégium működése 1704-ig. Akkor azonban II. Rákóczi Ferenc szabadságharca miatt a Szebenben székelő labanc katonai kormányzó parancsára a labancok feldúlták Nagyenyedet és felgyújtották a Kollégiumot. E harcban sok enyedi diák esett el. Ezt a szomorú történetet örökítette meg Jókai Mór “ A nagyenyedi két fűzfa“ c. elbeszélésében. A labancok elvonulása után a megmenekült tanárok és diákok azonnal hozzáláttak az épületek használhatóvá tételéhez. Három év múlva azonban –1707-ben – a labancok ismét lerombolták a kollégiumot. A kilátástalan helyzetben Pápai Páriz Ferenc az angol protestánsokhoz fordult segítségért; I. György királynak és az oxfordi egyetem vezetőségének írt levelet, támogatásukat kérve. Az angolok gyűjtést szerveztek. 11 000 font gyűlt össze, amelyet egy angol bankban helyeztek el és az összeg kamataiból sikerült újraépíteni az enyedi „Oxfordot”. 

1849 januárjában, a szabadságharc idején román csapatok dúlták fel Nagyenyedet; sok száz embert megöltek és a Kollégiumot is felgyújtották. 

Ma, 2009-ben kb. 800 magyar gyerek tanul, nevelődik és részben él is a Bethlen Kollégiumban; az óvodásoktól kezdve egészen a Tanító és az Óvónőképzőbe járó diákokig.

A szocializmus éveiben államosított intézmény kb. tíz éve került vissza a 

református egyház tulajdonába.

A Bethlen Kollégium számos híressé vált diákja közül néhányuk emlékét márványtábla is őrzi.  Pl.:Apáczai Csere János, Kőrösi Csoma Sándor, gróf Mikó Imre, Áprily Lajos, Makkai Sándor, Barcsay Jenő, Incze János, Sütő András stb. neve olvasható.

Apáczai Csere Jánosról (1625–1659) minden enyedi diák tudta(és valószínűleg ma is tudja), hogy a külföldön tanult nagy tudós azért tért vissza Erdélybe, hogy 

megteremtse az anyanyelven tanító iskolákat. Őt idézzük: „Mégpedig úgy, hogy az alsó iskolák népiskolák, melyekben tudniillik leginkább az anyanyelven való olvasást, helyes beszédet és írást tanítják a vallás elemeivel együtt. Ezért ezeket anyanyelvi iskoláknak is hívjuk.”

Minden diák ismerte Kőrösi Csoma Sándor (1784–1842) világhírű útját és munkásságát. 

Az ilyen diákok iskolájában, kollégiumában élni és tanulni hozzájárult az egész életre kiható hivatástudat, elkötelezettség kialakulásához. Nagyon sok egykori enyedi diák élete és munkássága támasztja alá ezt a nézetet. 

Nyilván sok-sok tényezőtől függ egy iskola hatékonysága, értéke. Az enyedi Kollégiumról mi azt tudtuk meg, hogy a tanítva-tanulás elvét már több száz éve a gyakorlatban alkalmazzák. A diákok a gimnázium utolsó éveiben már taníthatták az alsóbb osztályba járó gyerekeket.

A XIX. század második felétől kezdve fellendült az önképzőkörök szervezése. Híres a Kollégium könyvtára is. A gyerekek erkölcsi nevelésére nagy súlyt fektettek. Erre lehetőséget adott az is, hogy a diákok többsége bentlakó volt, azaz közösségben élt.

A vasárnapi iskola szellemisége is segítette a diákok erkölcsi fejlődését. 

Az enyedi Kollégium kulturális kisugárzása az Alföldig és a Székelyföldig is elért. 

Különösen jelentős volt – és ma is az-, hogy a tanítóképzés révén a Bethlen Kollégium szelleme igen sok falusi iskola szellemére kihatott és kihat.

László Dezső – kiemelkedő jelentőségű erdélyi gondolkodó – azt tapasztalta Erdélyben a magyar reformátusok körében, hogy a református és a magyar öntudatuk teljesen egybeesett; egyik elvesztése maga után vonta a másik elvesztését. Ez a tapasztalat alátámasztotta Bethlen Gábor (1580–1629) fejedelem szellemi örökségét, akiben szintén elválaszthatatlan volt egymástól a magyarság és a reformátusság. Bethlen Gáborról feljegyezték, hogy 32 alkalommal olvasta végig el a Bibliát, magyarul. Olyan felvilágosult fejedelem volt, hogy szorgalmazta azt is, hogy a román gyerekek is az anyanyelvükön (románul) tanuljanak az iskolában és románul gyakorolják a vallásukat is. Szekfű Gyula Bethlen Gáborról szóló híres könyvében a következőt írta: „…. Bethlen 

működése következtében Erdélyben nemcsak elpusztult területek virulnak fel, hanem az ortodox egyházak és iskolák is újraélednek és meggyarapodnak.”

Bethlen Gábor Nagyenyeden halt meg. Legendássá váltak halála előtt mondott utolsó mondatai: „Ha Isten velünk, ki ellenünk? Bizony mondom, senki sincsen.”

A Bethlen Kollégium szellemiségének lényege tehát az, hogy az ott tanuló magyar diákok esetében a magyarság és a keresztyénség elválaszthatatlan egységben van egymással. 

A Juhász-család a kollégiummal szembeni egyemeletes házban lakott. Ez egyike volt a tanári házaknak. 

A szülők, a négy gyermek és a cseléd kényelmesen elfértek az ötszobás lakásban. Bár Juhász Albert tanári fizetése nem volt magas, de cselédre és házi orvosra futott, mert akkor ez így volt természetes. Juhász Pált gyermekkorában Farnos „doktor bácsi”, majd Ambrus „doktor bácsi” kezelte, ha beteg volt. Elképzelhető, hogy az ő példájuk is befolyásolhatta pályaválasztását. 

Ugyanis a családorvosok és a szülők kapcsolata igen jó, szinte bensőséges volt. Farnos „doktor bácsi”, miután kb. 10 perc alatt megvizsgálta a gyerekeket, fél-egy órát beszélgetett édesanyjukkal; szépirodalomról és más kérdésekről is. A szülők feltétel nélküli bizalommal elfogadták az orvosok utasításait. Erre jó példa, hogy amíg az egyik háziorvos járt hozzájuk, aki a priznic híve volt, addig a belázasodott gyermekeiket előírás szerint hideg vizes borogatással kezelték. Később a másik házi orvos tanácsára, aki ellenezte a priznicet, már nem alkalmazták ezt a módszert. 

Juhász Pál édesapja a nap nagy részét a Kollégiumban töltötte; a hivatásának élt. A gyerekeivel szigorú volt, de szeretetteljes és nyugodt. Őt gyerekei, tanítványai, kollégái sőt az „egész város” tisztelte és szerette. Mint már írtuk, a szülők kapcsolata példás volt, bár természetük erősen különbözött. Juhász Pál édesanyja elevenebb volt és nem volt olyan nyugodt természetű. Férje egyszer azt találta mondani, hogy nem akkor szidja a gyerekeket, amikor azok rosszak, hanem amikor ő ideges. E mondat emléke talán azért maradt meg több nemzedéken át, mert ez volt az egyszeri, a kivételes kritika. 

A Juhász család életét családlélektani szempontból nézve megállapítható, hogy nem voltak kórokozó hatások. Éppen ezek ellenkezőivel jellemezhető az életük. Így pl.: önbecsülésük megalapozottan volt magabiztos, a szülők, nagyszülők és a rokonság kapcsolata harmonikus volt. A családi életciklus változások nem okoztak kríziseket. A szülők és gyermekeik egymásról való leválása is jól sikerült. A családtagok egymás közti kapcsolatára a szeretet mellett a bizalom is jellemző volt. Erős vár volt számukra a Jóisten, a nagy család és a Kollégium. Olyan vár, ami megvédte őket, és amit ők is védtek. Talán helyesebb a fordított sorrend, azaz amennyire védték a fenti értékeket, annyi védelemben részesültek saját maguk is. (Juhász Pál pl. részt vett a Kollégium alapításának 350. évfordulóján; 

amikor is Sütő András író mondott el egy emlékezetes beszédet.)

A család, a nagyszülők és a Kollégium mellett, jelentős hatással volt a gyerekek alakulására a keresztény ifjúsági mozgalomba való bekapcsolódás és aktív 

részvétel. Mindkét fiú lelkes cserkész lett. Cserkész fogadalmuk szerint minden nap végre kell hajtani egy jó cselekedetet. Ezt ők betartották. Juhász Pál lett cserkészcsapatának a szakácsa. Munkáját nagyon lelkesen és gondosan végezte. 

Később is egész életében szívesen és jól főzött. A főzésben nagyon kreatív volt; amit éppen talált a kamrában, abból valami finom és szép ételt kreált. 

Több vallásos konferencián vettek részt. Az akkori szokásoknak megfelelően Karácsonykor, húsvétkor és Pünkösdkor falvakban prédikálhattak már az érettségi előtt! Ezt a szolgálatot legációnak hívták, a diákokat pedig legátusoknak. Ilyen alkalmakkor a helyi lelkésznek voltak a vendégei. A hívek pénzt adtak össze a legátusoknak. Juhász Pál a legátusként megdolgozott keresetéből vette meg 

magának az érettségi öltönyt. 

Enyeden a szülők nem éltek nagy társasági életet; a helyi értelmiség néhány családjával voltak csak szorosabb kapcsolatban. A család élete mégsem volt zárt, mert a gyerekek éppen úgy mint édesapjuk igen bensőséges kapcsolatot tartottak fenn a kollégiumi diákok némelyikével. Ezek a diákok nagyobb részt falusi pap, -tanító-vagy parasztszármazású szülők gyerekei voltak-, természetesen mind magyarok. Ugyanakkor Juhász Pálnak voltak román barátai is. Bár kisebbségi sorsa és a román sovinizmus miatt fiatal korában sok sérelme volt, a „románok” elleni ellenszenv nem alakult ki, nem élt benne. Sőt egyetemista korában, Debrecenben román nyelvet tanult az egyetemen szervezett speciál kollégium keretében. Élete utolsó évében egy tanulmányt készült írni a románok iránti szimpátiájáról, de betegsége és halála miatt erre már nem került sor. 1934 decemberében Juhász Pál hosszabb ideig Kabán tartózkodott a nagyszüleinél. Onnan írt egy levelet bátyjának „Pityunak”, amiből kitűnik az, hogy hű akart maradni Erdélyhez. 

Ebből a levélből idézünk:

„Nehogy azt gondold Pityu, hogy én nem érzem annak a hiányát, hogy nem vagyok melletted, s nem beszéljük meg együtt egymás dolgait. Mi, akik mindig egymás mellett nőttünk fel – legalábbis szerintem – nagyon nehezen tudjuk valakivel ezt a meghitt testvéri viszonyt pótolni. Neked a helyzeted sokkal könnyebb, mert egy szellemben felnőtt fiúkkal vagy együtt, de én egyáltalán nem találom magamat fel ebben a számomra annyira idegen környezetben. Nemcsak ez – mert hiszen ez idővel talán csak elmúlik – hanem sokkal inkább Erdély, s a benne élő magyarság helyzete az, ami arra indít, hogy minél hamarabb visszamenjek. Számunkra a történelem nagy és nemes küzdelem pillanatait tartogatja, amelyekben csak egy jelszó vezethet, s kell, hogy irányítsa minden lépésünket:

Kitartani a végletekig, s nem adni fel egyetlen posztot sem. Minden feladott hely egy 

győzelme a románoknak. Talán soha nem éreztem annyira élesen és világosan, hogy az erdélyi magyarságnak szüksége van képzett és derék magyar orvosokra. Van 

László Dezső szobájában egy művészi tábla ezzel a felírással: „Kolozsvár Visszavár”-ez nagyon gyakran eszembe jut.” E levélben leírt gondolatok nem mondanak ellent annak, hogy élete végéig soha sem tagadta meg román barátait, és a román kultúra értékeit. Magyarországon élve vált igazán Bethlen Gábor szellemi örökségének ápolójává, transzszilván gondolkodóvá. 

Juhász Pál jól ismerte László Dezső református lelkészt, az Ifjúsági Keresztyén 

Egyesület (IKE) egyik vezetőjét. László Dezső 1931-ben (26 évesen) írta meg híressé vált tanulmányát, „A kisebbségi élet ajándékai” címmel. Ebben a bölcseletben azt fejti ki, hogyan lehet a magyarság számára hátrányos helyzetből előnyökre szert tenni. Íme az előnyök leltára: 

1) Felszínre kerül a magyarságban rejlő életerő.

2) Erősödik a magyar közösség vállalása még akkor is, ha az hátrányokkal jár. 

3) Nő a magyar lelki egység megteremtésének képessége. 

4) Erősödik az egzisztencia teremtés képessége egy idegen országban. 

5) Tudatosul a magyarság sajátos minősége.

6) Demokratikusabbá válik a magyarság a kisebbségben.

7) A környezetében élőkkel való versengés növeli erejét és ellenállóképességét.

8) A kisebbségi lét elősegíti az egész magyarság tárgyilagosabb megítélését.

9) A kisebbségi lét erősíti az egyházakat.

Mindezek révén a kisebbségi sors jövőbe mutató életforma. Előnyei akkor fognak igazán megmutatkozni, amikor az „országhatárok elhalványulnak és létrejön az európai államok konföderációja”.

László Dezső szerint az erdélyi ember lelkülete más, mint a magyarországié. Ez a másság a „transzszilvanizmus” történelmi, földrajzi és egyéb okok miatt alakult ki. Legfontosabb jellemzői: a történelmi gyökerekhez való öntudatosabb odafordulás, a szellem magasabbrendűségében való hit az anyagiakkal szemben, a világ új gondolatainak befogadására és átalakítására való nagyobb készség, a demokratikusabb szellem, a másik nép megbecsülése, az egyházi élet szervesülése a nép életében.

László Dezső szerint Erdély az ellentétekkel (földrajzi, etnikai, vallási, stb.) megáldott darabja a földnek, lakóinak békessége ezért az ellentétek öntudatos hordozásában, és az egymás iránti kölcsönös tiszteleten nyugodott, és fog nyugodni ezután is.

Juhász Pálra hatással volt László Dezső személye és munkássága. Ez magától értetődő, hiszen Juhász Pál, aki 1916-ban Magyarországon született, 4-évesen, 1920-ban már Románia állampolgára lett, anélkül, hogy a szülei elköltöztek volna Nagyenyedről. Azaz a trianoni döntés a Juhász családra jelentős hatással volt. 1940-ben a Bécsi döntéssel Nagyenyed nem került vissza 

Magyarországhoz, mivel Dél-Erdélyben fekszik. László Dezső tanításának megfelelően Juhász Pál is megpróbált a hátrányos helyzetből erős akarattal erényt kovácsolni.


***

A négy testvér (Juhász István, Pál, Mária és Márta) között jó, szeretetteljes kapcsolat volt. 

A két fiú természete és érdeklődése nagyon különbözött egymástól. István 

humán érdeklődésű, Pál inkább természettudományos érdeklődésű volt. István 

mindig az iskola legjobb tanulója volt, Pál a saját osztályában volt az első. Pál naponta focizott a kollégista fiúkkal, legtöbb osztálytársával nagyon jó volt a kapcsolata. A két fiú élete során később már sok volt a hasonlóság. Mindketten egyetemi tanárok lettek.(Dr. Juhász István Kolozsváron a Református Teológián). Mindkettőjüket rektorrá is választották, mindketten szakmájukban meghatározó jelentőségű szakkönyveket írtak. Majdnem egy időben házasodtak, és öt-öt gyermekük született. Ugyanazon betegségben haltak meg 67 illetve 69 éves korukban. 

Voltak jelentős különbségek is az életükben: Juhász István Erdélyben maradt, és élete végéig vallásos ember volt. Juhász Pál Magyarországra költözött és kommunistává vált. 

Egymástól eltérő világnézetüket tiszteletben tartották. Juhász Pál maga is elismerte, hogy az emberszeretete a keresztyéni nevelés és vallásgyakorlása révén alakult ki benne.

Juhász Mária Szigethy Béla református lelkész felesége lett. A második világháború végén Németországba menekültek, majd az Egyesült Államokba vándoroltak ki. Ott élték le életüket. Lélekben soha nem szakadtak el a családtól, Erdélytől és a református egyháztól, illetve Juhász Mária Nagyenyedtől.

Juhász Márta is Magyarországra került, s 1944-ben Vidovszky Ferenc gépészmérnök felesége lett; akivel még Nagyenyeden ismerkedett meg. Magyar-történelem szakos tanárként tanított nyugdíjazásáig, majd még 19 évet az Országos Széchenyi Könyvtárban dolgozott. 

Visszakanyarodva a négy testvér gyerekkori életére, ki kell emelni a Kabán töltött nyarakat. Ott az anyai nagyszülőknél laktak, de gyakran ellátogattak a 

Juhász nagyszülőkhöz is. Kabán jólétben éltek és sok szeretetet kaptak a nagyszülőktől. Megismerkedtek a falusi élettel, és a falusi gyerekekkel. Barabás Samu parókiáján nagy élet volt, minden nap sok ember kereste fel őt, a nemzetgyűlési képviselőt, különböző ügyek elintézését kérve. 

Mint már utaltunk rá, teljes biztonsággal állítható, hogy Barabás Samu 

személyisége, élete, munkássága meghatározó jelentőségűvé vált Juhász István és Juhász Pál életében. Bár mindkét tehetséges unoka rendkívüli életművet alkotott, mégis szerények maradtak, talán azért is, mert úgy gondolhatták, hogy ők még csak megközelítik Barabás Samu nagyságát. 

Szerénységüket megmagyarázhatja édesapjuk példája is, ugyanis Juhász Albert egyik „legfeltűnőbb” tulajdonsága a szerénység volt. Legendás volt Juhász Pál professzor trabantja. Budapesten professzorként dolgozva megtehette volna azt, hogy drágább autót vegyen magának, de ő nem szerette a hivalkodást, különösen akkor nem, ha az pénzen vett státusz szimbólumokban nyilvánult meg.

Érdekes lélektani kérdés, hogy Juhász Albert fia és Barabás Samu unokája Juhász Pál hogy válhatott ateistává és kommunistává. A válaszokat, az okokat csak kérdőmondatban tudjuk megfogalmazni: 

1. A második fiú lázadása?

2. A természettudományos érdeklődésű Juhász Pál az agyról és a lelki működésről megszerzett ismereteit nem tudta összeegyeztetni a már kisgyermekkorában belé nevelt és elsajátított bibliai tanításokkal?

3. A korszellem változása?

4. Egy szerelem hatása?

5. Tudattalan lázadás a nagy tekintélyű nagyapával, édesapával és testvérbáttyal szemben? 

6. Egyéb ok miatt?

Valószínűleg a fent felsorolt dolgok között több is hatott rá.

Jó lenne megfejteni ezt a rejtvényt, megérteni ezt a rejtélyt, mert ezáltal jobban megérthetnénk Juhász Pál felnőttkori személyiségének, gondolkodásának és életének alakulását.

Életrajz írásra vállalkoztunk, de nem tudjuk a másik alapvetően fontos kérdésre sem a választ. Mikor és miért döntötte el azt Juhász Pál, hogy orvos lesz és, hogy miért éppen ideg- és elmegyógyász? Ez utóbbi döntésében Sántha Kálmán professzor hatásának nagy szerepe lehetett.

Ahogy a családtörténetből korábban jól kiolvasható volt, az emberszeretet, a 

segíteni akarás, a lélekkel való foglalkozás és a közösségek iránti felelősségvállalás Juhász Pált meghatározó családi kulturális örökség volt. Életére, munkásságára 

tehát úgy tekinthetünk, hogy a lényeg megfelelt a több nemzedéktől kapott kulturális örökségnek, és csak a szakma változott, a forma, a külsőségek idomultak többé-kevésbé a szocialista Magyarország elvárásaihoz. A hívő kommunista világnézetéért az vesse rá az első követ, aki nála többet és 

önzetlenebbül segített a beteg embereknek és többet tett szakmája fejlődéséért. 

Magam nem ismerek ilyen orvost(pedig orvosként nagyon sok kiváló orvost megismertem az elmúlt 40 évben). 

Juhász Pál 1933-ban érettségizett. Abban az időben a magyar iskolában tanuló diákoknak egy román iskolában kellett letenni az érettségi vizsgát. Annak 

ellenére, hogy a Bethlen Kollégiumban ő magyarul tanult(kivéve a román irodalmat, a román történelmet és Románia földrajzát), Kolozsváron románul jó 

eredménnyel érettségizett le. Emiatt felvették a kolozsvári egyetem orvosi karára, de ott magyar származása miatt anatómiából megbuktatták. Ekkor ugyanis numerus claususnak voltak kiszolgáltatva a kolozsvári egyetemen a zsidó és a magyar diákok egyaránt. Juhász Pálnak így nem volt más lehetősége az orvossá váláshoz, csak az, hogy kimenjen Magyarországra és felvételizzen Debrecenben az orvosi egyetemre.

(Utaltunk már arra is, hogy nagyapja, Barabás Samu anyagi segítségével tudta elvégezni az egyetemet.) 


Már egyetemista korában franciából szakcikkeket fordított Sántha Kálmán professzornak. Így figyelt fel rá -a szakmáját világszínvonalon végző- Sántha professzor és meghívta Juhász Pált gyakornoknak, majd pedig a diploma megszerzése után klinikája orvosának. Mester és tanítvány kölcsönösen nagyon szerették egymást. Az 1950-es kegyetlen magyarországi évek szomorú és megható története, hogy a koncepciós perben megvádolt, lefokozott Sántha Kálmán 1956 decemberében a Honvéd Kórházban a Juhász Pál által vezetett idegosztályon vett búcsút a földi élettől. Milyen megrázó ismétlődés: Juhász Pált szakmai pályájának csúcsán éppen úgy igazságtalanul és méltatlanul meghurcolták, mint nagy mesterét Sántha Kálmán professzort. 

Mindkettőjük szelleme és hatása tovább él.

***

Juhász Pálról halála után testvére, Juhász István írt megemlékezést „Isten gyermeke – Isten embere” Juhász Pál 1916–1984 címmel. E munkából idézünk:

” ….Akiben olyan testvér-szeretet volt, mint Paliban, Isten gyermekeinek életét 

élte közöttünk. 

Az ilyen testvér-szeretet együtt jár az önmagunkról való boldog elfeledkezéssel. 

….Betegségében Kassák: „Egy ember életét” olvasta, de amit abban aláhúzott, abban sem magát kereste, hanem a segítséget betegei továbbgondozásához. 

Akik között éltünk, elsősorban Palihoz vonzódtak, s e vonzerő forrása, hogy nagyon szerényen, de nagyon határozottan részt tudott venni mások életében. 

– Legfőképpen azért adtunk hálát, hogy Isten őt azok közé emelte, akik az igazság útján való előhaladást tették népünk jövőjévé.” 

***

Juhász Pál életművében elmélyedve arra jutottunk, hogy személyiségének legmeghatározóbb vonása az önzetlen, odaadó, önszeretet nélküli szeretet volt.

JUHÁSZ PÁL CSALÁDFÁJA

Juhász Pál 1916–1984

szülei: Juhász Albert 1881–1959 és Barabás Blanka 1892–1990

testvérei: Juhász István 1915–1984, Mária1918–2004, Márta 1920-

anyai nagyszülei: Barabás Samu 1863–1948 és Zoványi Anna 1872–1967 (testvérei: Zoványi József, Berta, Imre, Blanka, Irén és György)

anyai-nagyanya dédszülei: Zoványi József és Zilahi Kis Berta(testvérei: Zilahi Kis László, Endre és Ernő; édesapjuk: Zilahi Kis László, édesanyjuk: Rédiger Anna)

apai nagyszülei: Juhász Mihály(1846-1910) és Bíró Julianna(1848-1930)

apai-nagyapai dédszülei: Juhász Bálint(sz.:1820) és Mácsai Rebeka

apja testvérei: Juhász László(1872–1944) és Juhász Rebeka

édesanyja testvérei: Barabás Lajos(Lali), István, Anna(Nusi)

Juhász Pál gyermekei Ballay Judittal kötött házasságából: Juhász Ágnes, Pál, Viktória, István, László

Juhász Pál második felesége: Bánszky Olga

Juhász Pál harmadik felesége: ………….. Éva, fia: Szieben László

Juhász Pál unokái: 

Ágitól: Krasznai Judit, Zsuzsa, Ágnes, Ákos Pál 

Páltól: Juhász Zsófia és Márk

Viktóriától: Tamási Kata, Vera és Ferenc

Istvántól: Judit és Rita

Lászlótól: Anna, Nóra és Pál 

***

XVI

UTÓSZÓ ÉS KÖSZÖNETNYILVÁNÍTÁS

Miért vállalkoztam e kötet összeállítására?

Azért mert Juhász Pál a nagybátyám volt, igen sokat köszönhetek neki és, mert nagy tisztelet él bennem iránta. 

Példája hatására lettem orvos és pszichiáter. Úgy gondolom, hogy ő is figyelt rám már gyermekkoromban, (mint olyan sok más emberre) de nem szólt bele a pályaválasztásomba. 1967-ben kerültem a Pécsi Orvostudományi Egyetemre. Ettől fogva szinte 1984-ben bekövetkezett haláláig, sokféle módon segítette azt, hogy jó orvossá, jó pszichiáterré váljak. Tanulási technikát javasolt, később konferenciákra hívott meg, szakkönyveket adott kölcsön, sőt a lakásába is befogadott néhány napra, amikor az ideg-elme vizsgára készültem. Később klinikáján több tanfolyamot végezhettem el, bevont a Fiatal Pszichiáterek Fórumának szervezésébe és részt vehettem az un. Bálint-csoportján is. 

Amikor 1983-ban átmenetileg szakítottam az állami egészségüggyel és megalapítottam a „Seneca Személyiségfejlesztő” GMK-t, akkor megvédett egy kolléga feljelentésével szemben, noha nem helyeselte döntésemet. 

Mindezen okok sem lettek volna elegendőek ezen emlékkötet elkészítéséhez, ha megélhette volna szerettei, barátai és tisztelői körében a szép idős kort. Véleményem szerint azért betegedett és halt meg 1984-ben, mert tisztelet és elismerés helyett méltatlan támadások érték. Távozásával sokan maradtunk adósai. E kötettel ezen az adósságon próbálok valamit csökkenteni. 

Abban a kivételes helyzetben élek, hogy már csak én ismertem közelről Juhász Pált, a pszichiátert és Juhász Pál családi kulturális örökségét is. Mivel szerintem e két dolog igen szorosan összefügg, kötelességemnek tartottam, hogy legjobb tudásom szerint megörökítsem életének ezt a két területét. Az előbbi téma megírását a Psychiatria Hungarica című folyóiratban közölt színvonalas megemlékezések tették lehetővé. 

Köszönöm a Psychiatria Hungarica című lap szerkesztőinek és szerzőinek a róla közölt tanulmányokat.

Az utóbbi téma megírásához pedig édesanyámtól – Juhász Pál húgától – Vidovszky Ferencnétől kaptam rendkívül nagy és sokféle segítséget. Így: családi emlékek elmesélését, a családban őrzött leveleket, fényképeket, hangfelvételeket és egyéb dokumentumok átadását. Sőt, kérésemre öt gépelt oldalban leírta a Juhász családdal, illetve bátyjával kapcsolatos emlékeit is. Ragaszkodott ahhoz, hogy ezeket a visszaemlékezéseket ne külön fejezetben jelentessem meg az ő nevével, hanem írjam meg ott és csak annyit belőle, ahol és amennyit jónak

találok. 

Barabás Samuról szóló részleteket nagymértékben Juhász Ábel munkájából idéztem.

Szeretném megköszönni ifj. Juhász Pál írását és észrevételeit. Ebből tudtam meg édesapja részvételét az 1956-os eseményekben. 

Köszönöm szépen dr. Fazakas László tanácsait, hibaigazításait és a családfa elkészítését.

Matyasovszky-Németh Mártont dicséri a címlap elkészítése és a fényképek digitalizálása.

Örömmel várjuk minden kedves Olvasó véleményét, kritikai észrevételét, visszajelzését a könyvről. Ha valaki e kötet következő kiadásában szeretne egy írást megjelentetni Juhász Pálról és/vagy munkásságáról, akkor kérjük, hogy szándékát írja meg email-címünkre: g.vidovszky@web.de.

Bízom abban, hogy az „Emlékezések Juhász Pálra” című kötettel – egy kicsit – hozzájárulunk azon célok megközelítéséhez is, amelyekért Juhász Pál olyan sokat dolgozott.

Vidovszky Gábor

Budapest, 2009. december 15

20. Juhász Pál dr.: Az alkoholizmus, mint szociálpszychiátriai és egészségpolitikai probléma

Ideggyógyászati Szemle 1967. 20/ 67-77

21. Juhász Pál dr.: A klinikai neurológia alapjai című könyv kritikája

Természet Világa 1970/1

22. Juhász István: Isten gyermeke – Isten embere Juhász Pál 1916–1984

kézirat 

23. ifj. Juhász Pál: Megjegyzések, észrevételek az „Emlékezések Juhász Pálra” című kötethez

     24. A SOTE Psychiátriai Klinika (ig.: Dr. Juhász Pál) és a SOTE II. Belklinika (ig.: 
Dr. Petrányi 
Gyula) tudományos együttműködésének keretében végzett munka 
publikációi:


Fazakas, L., Zseni, A, Fráter, J.: Hypnosis and kidney functions. 3rd European 
Congress of 
Hypnosis in Psychotherapy and Psychosomatic Medicine, Abano 
Terme, Italy, 1984. 
[előadás]


Zseni, A, Fráter, J, Fazakas, L: Experiences with chronic kidney patients in 
group 
hypnotherapy. 3rd European Congress of Hypnosis in Psychotherapy and 
Psychosomatic 
Medicine, Abano Terme, Italy, 1984. [elõadás]


Fazakas L.: A krónikusan dializált betegek pszichés gondozása. Könyvfejezet. (In: 
Balogh F, 
Rényi-Vámos F, Taraba I: Dialíziskezelés. Medicina, Budapest, 1985)


Fazakas L, Fráter J, Zseni A: Azotémiás vesebetegek csoportterápiájával szerzett 
tapasztalataink. Ideggy. Szle. 39:20, 1986.


Fazakas L, Taraba I, Zseni A, Zöld B, Fráter J: Adatok az otthonukban dializált 
betegek 
pszichometriájához. Urol. Nephrol. Szle. 15:(4), 169-174, 1988.


Fazakas L, Fráter J: Krónikusan hemodializált betegek csoport-hipnoterápiája. 
Ideggy. 
Szle. 42:(11-12), 511-515, 1989.


Fazakas L: A krónikus veseelégtelen betegek lelki és szociális támogatása. 
(Pszichonephrológia). Orvosképzés, 67, 319-323, 1992.

25.      Dr. Lukinich Imre: A Bethleni gróf Bethlen-család története

         
Budapest Athenaeum Kiadó 1927

26.      László Dezső: A kisebbségi élet ajándékai- Publicisztikai írások, tanulmányok 1929–1940
  
Minerva Művelődési Egyesület Kolozsvár, 1997

    
A transzszilvanizmus a Romániában élő magyarság egy részének világnézete. Erdélyi     
gondolatrendszer. Az 1920 után alkotó erdélyi értelmiségiek munkálták ki. Így pl.: Balázs 
Ferenc, Kós Károly és László Dezső. 

27.      Apáczai Csere János: Az iskolák fölöttébb szükséges voltáról


Magvető Kiadó Budapest 1981. Az előszót és a jegyzeteket írta: Szigethy Gábor 
sorozatszerkesztő

28.     Lázár Imre: Pszichoneuroimmunológia.

          Mens Sana Hungarica 1991.

29.     Vidovszky Gábor: Örömtréning

          magánkiadás 1992.

30.     Cseke Péter szerkesztette: László Dezső emlékezete 1904–2004

          Polis Könykiadó Kolozsvár 2004.

31.     Szekfű Gyula: Bethlen Gábor

          Helikon 1983

32.     Juhász Pál: Miskolczy Dezső élete és munkássága

          Ideggyógyászati szemle 1981/2

33.     Bencsik Gábor: Horthy Miklós

          Magyar Mercurius Kiadó 2001

          A 110–111. oldalon a következőket írja az 1920 őszén megszületett „numerus clausus”     
törvényről:

„A jogszabály gondolata a zsidóságtól teljesen függetlenül keletkezett. Egészen addig az egyetemeken nem volt felvételi korlát, bárki beiratkozhatott, és ha az előírt vizsgákat letette, megkapta a diplomát. A megcsonkított országnak azonban hármas problémával kellett 

szembenéznie: egyetemei egy részét elveszítette, az államkincstár a meglévők fenntartásához sem rendelkezett elegendő pénzzel, ugyanakkor megszállt területek magyar intelligenciájának jelentős része Magyarországra menekült (az elcsatolt területekről összesen 350 ezer magyar menekültet fogadott be a trianoni ország), fiaik itt akartak tanulni, ráadásul a leszerelő katonák is folytatni akarták a háború miatt megszakadt tanulmányaikat, tehát a potenciális diákok száma megtöbbszöröződött. Felvételi vizsgát, a felvehetők számának korlátozását kellett bevezetni.

Ma már nem tudható pontosan, kinek jutott eszébe, hogy a törvény segítségével az antiszemita szeleket is ki lehet fogni az ország vitorlájából. Nem tudjuk, hogy Horthy Miklós milyen szerepet vitt a probléma kezelésében – a napi politikára ekkor még nem gyakorolt akkora befolyást, mint később. Tudjuk azonban, hogy 1919 őszén a budapesti zsidóság őt Siófokon felkereső küldöttségének egyértelműen értésére adta, hogy semmiféle pogromot vagy önkényeskedést nem tűr. Az ügy hordereje nyilvánvalóvá teszi, hogy a főbb elveket illetően konzultáltak vele, és nem lehet kétségünk afelől, hogy a civilizált megoldást támogatta. 

Ez pedig a hallgatók nemzetiségi arányszámának az adott nemzetiség összlakossághoz viszonyított arányszámához való kötése volt a tudományegyetemeken, a műegyetemen, a budapesti egyetemi közgazdasági karon és a jogakadémián. A kérdéses pont szó szerint a következő: „Arra is figyelemmel kell lenni, hogy az ország területén lakó egyes népfajokhoz és nemzetiségekhez tartozó ifjak arányszáma a hallgatók között elérje az illető népfaj vagy nemzetiség arányszámát.” A kívülálló ebben a szövegben semmiféle kivetnivalót nem talál, annál is kevésbé, mert nem volt visszamenőleges hatályú, csak az új felvételizőkre vonatkozott, ráadásul több egyetemen be sem tartották. A közvélemény azonban a zsidóság korlátozásaként értékelte, és a kormánynak ez is volt a szándéka. Ezzel „kifizették” a zsidóellenes követeléseket, és a magyar állam az intézményes antiszemitizmus ügyét a törvénnyel hosszú időre lezárta, illetve egy döntés később mégis született: a kérdéses rendelkezést 1928-ban törölték.”

(Más történészek másként értékelik ezt a kérdést, mi ebben nem akarunk állást foglalni V.G.)

34. Dr. Barabás Lajos V. Bábaképezdei I. Tanársegéd: A kalcium-kezelésről

Centrum Nyomda RT. Budapest 1928

„Gyógyszerkincsünk egyik legértékesebb szere, a kalcium még mindig nem foglalta el megillető helyét a mindennapi gyakorlatban. Ha találkozunk is valahol vele, még nem abban a kiterjedt körben látjuk alkalmazni, mint amilyen sok különböző kórfolyamatnál tapasztalható annak áldásos hatása.

Gyógyszertani és gyógyszerhatástani tanulmányaink közben megismertük a mész vérzést, gyulladást megszüntető vagy az utóbbit megelőzni tudó hatását anélkül, hogy annak gyakorlati értékéről későbbi tanulmányaink alatt különösebb módon meggyőződést szerezhettünk volna. Így főleg a gyógyszertani ismereteink késztettek arra, hogy a kalciummal való gyógyítással tüzetesebben foglalkozzam.”

35. Donhoffer Szilárd: Kórélettan

Medicina Kiadó, egyetemei tankönyv, Budapest 1961

Már ebben a fontos tankönyvben is sokkal több minden le van írva a kalcium élettani és kórélettani jelentőségéről.(Pl.: a mellékpajzsmirigy parathormonjának és a D-vitamin kalcium szintet befolyásoló hatásáról, a kálium/kalcium arány jelentőségéről stb. A tudományos ismeretek bővülése még megalapozottabbá tette Barabás Lajos a kalcium jelentőségével kapcsolatos tanulmányát.

36. Kós Károly: „Kőből, fából házat…. igékből várat”

Magvető Kiadó Budapest 1983

E kötetben megismerkedhetünk Kós Károly transzszilvanizmussal kapcsolatos gondolataival is.

37. Koltai Mária: „Család-pszichiátria-terápia”

Medicina Kiadó 2003

